
— Pe vremea mea, murmură Nan, fetele tinere nu plecau 
niciodată în vacanţă fără a fi însoţite. 

— Poate părinţii voştri nu aveau încredere în voi, aşa cum au 
părinții mei în mine, replică tânăra care stătea așezată pe 
podea. 

La auzul acestor cuvinte, bătrâna doamnă își trecu, cu 
afecţiune, degetele noduroase prin părul blond-roșcat, aflat 
foarte aproape de genunchii ei și spuse, privindu-l pe deasupra 
ochelarilor pe fiul său, care citea jurnalul, într-un colț din 
apropierea căminului. 

— Douglas, ai auzit ce-a spus? Modul în care vorbește fata ta 
cu mine este absolut de neiertat. 

Bărbatul solid surâse cu căldură, împături cu grijă paginile 
ziarului şi-şi aruncă privirea pe fereastră, peste grădina îngrijită 

cu meticulozitate și apoi peste vârfurile copacilor din 
apropierea munților. 

— Ştii foarte bine, mamă, că e numai vina ta. Întotdeauna ai 
învăţat-o să fie sinceră, deschisă și onestă. 

— Da, dar nu chiar atât de onestă, fiul meu, încât să-și 
permită să vorbească astfel despre părinţii mei sau despre 
mine! 

Râseră apoi toți trei cu poftă și tânăra își întinse mai bine pe 
podea picioarele încălțate în papuci de casă. 

— Ah, o adevărată domnişoară nu se comportă niciodată 
astfel, continuă bunica plină de tandru reproș. Te întinzi cât 
ești de lungă pe dușumea și porți un pulover cu cel puţin zece 
numere mai mare. 

— E puloverul lui tăticu. 

— Şi ce e cu pantalonii ăia de pe tine, atât de grosolani? Ca 
să nu mai vorbesc despre papucii cu care te-ai încălțat. În afară 
de mine, deci, nu mai există decât o singură doamnă prin 
preajmă. Cea culcată în hol, comentă cu umor și cu căldură 
părintească bătrâna. 

— Marea ducesă! murmură domnișoara Lonsdale şi doamna 
în cauză se ridică de pe perna mare, întinzându-se din toate 
mădularele, imediat ce își auzi rostit numele. 

— Doar nu ţi-a trecut prin minte s-o iei cu tine, replică 
surprinsă bunica. 

— De ce nu? răspunse tânăra, voioasă. 

Vei avea grijă de mine, nu-i așa, dulceaţă? continuă ea, plină 
de tandrete. 

Marea ducesă  abordă o poziţie plină de demnitate și 
eleganță, după care făcu câteva salturi abile și se postă direct în 
braţele celei care i se adresase, mai înainte cu atâta iubire. 

Privind apoi amuzată peste capul mic și lăţos, Mary se 
întoarse încet spre bunica sa: 

— Cu ea de o parte și cu pușca de altă parte, voi fi în deplină 
siguranţă. 

— Că pușca îţi va fi de mare folos sunt sigură, răspunse 
doamna Lonsdale. Dar cum te va putea apăra un biet pudel 
francez de toate nenorocirile la care mă gândesc că ţi se pot 
întâmpla într-o astfel de aventură, chiar că nu mai pot să 
înțeleg. Și unde va dormi? Hotelurile nu acceptă câini. 

— Va dormi în mașină, așa cum voi face şi eu când nu voi 
avea altă posibilitate. Tata a aranjat scaunul din faţă în așa fel 
încât se poate lăsa foarte mult pe spate și se transformă într-un 
pat foarte comod, la nevoie. Vom dormi amândouă foarte 
confortabil, astfel. 

— Mie nu-mi sună prea bine, răspunse Nan, prinzând cu 
căldură capul drăgălașei sale nepoate și strângându-l cu 
dragoste la piept și ciufulindu-i cu tandrete claia de păr roșcat. 
Dar și eu știu, la fel de bine ca părinţii tăi, că vei fi capabilă 
să-ţi porţi singură de grijă, indiferent ce se va întâmpla. 

— Nu mai fi atât de prăpăstioasă, bunico. 

Nu va fi chiar atât de rău. E un loc ca oricare altul, în care 
există viaţă, în toate formele ei. Poate stilul de viaţă pe care-l voi 
găsi acolo mă va schimba puţin, dar asta nu va fi o nenorocire 
chiar atât de mare. Era uimitor cum această fată, care în 
practica sa de spital văzuse atât de multe lucruri dureroase, 
reușise să rămână la fel de veselă și de plină de viață ca 
întotdeauna. Încă de la vârsta de şaisprezece ani își dorise să 
devină soră medicală, iar acum, la cei douăzeci și patru de ani, 
avea toate certificatele pe care le putuse obţine, fără a pleca în 
altă parte, în vederea studiilor. 

Intenţionase să plece peste ocean, toată lumea știa asta, dar, 
brusc, imediat după încheierea ultimelor cursuri, anunță că 
intenţionează să-şi cunoască mai întâi foarte bine ţara sa. 

Simţise nevoia să se odihnească, și ce altceva ar fi putut-o 
ajuta mai mult, în acest sens, decât un tur al Australiei făcut cu 
mașina, însoţită doar de căţelușa sa. 

Doamna Lonsdale acceptase, cu bucurie nemărturisită de 
fapt, această idee, şi la fel și părinții ei. 

Nu s-ar fi opus nici deciziei ei de a pleca în Anglia sau pe 
continent, atât de multe fete făcuseră asta şi se întorseseră cu 
un bagaj de cunoștințe și de experienţe deloc neglijabile, dar 
Mary era pupila lor, astfel că se simţiseră mult mai liniștiți să o 
ştie în Australia, chiar dacă alesese să-și petreacă vacanţa fără ei. 

— Te-ai decis în ce direcţie vei porni mâine? o întrebă cu 
interes tatăl ei, în timp ce își curăța, cu atenţie pipa. 

Mary privi încă o dată harta întinsă pe dușumea și răspunse 
gânditoare: 

— Pur și simplu nu mă pot hotări. Cred că mă voi orienta în 
funcţie de starea vremii. Vreau un loc cu mult soare. 

— Spre vest, atunci? 

— Dacă acolo e mai mult soare, atunci, da. 

— Poate ar fi mai bine să închizi ochii și să înfigi apoi un ac 
cu gămălie într-un loc de pe hartă, surâse el cu tandrete. 

— Asta chiar ar fi o idee. Ai unul? 

— Un ac cu gămălie? 

Nu. Mulţumesc lui Dumnezeu, mama ta e încă foarte atentă 
cu mine, așa încât îmi coase la timp nasturii care stau să cadă și 
n-am nevoie de ace cu gămălie. Ia un cent, însă și aruncă-l 
peste umăr. Locul în care va cădea, va fi prima ta destinaţie, îi 
sugeră el. 

— Ce mod inedit de a alege locul de vacanță, răspunse 
bătrâna doamnă, privindu-și cu cald amuzament nepoata. 
Trebuie să recunosc faptul că mie nu mi-ar fi trecut niciodată 
prin cap să fac una ca asta. 

— N-ai avut niciodată spiritul meu de aventură, bunico, 
replică Mary cu drăgălășenie. Să vedem, atunci, exclamă ea cu 
bucurie... Punctul în care va cădea moneda va fi prima 
localitate din periplul meu! 

— Şi ce vei face dacă moneda nu va nimeri pe hartă, după ce 
o vei arunca? întrebă, ridicând din sprâncene, bunica. Am avut 

dreptate, a nimerit sub masă, râse ea din toată inima, după ce 
Mary aruncă, plină de emoție, centul. 

Mary se întoarse și căută în patru labe moneda, urmată 
îndeaproape de Marea ducesă, încântată la culme de acest nou 
joc. 

— Mă întreb ce-ar zice dacă m-ar vedea în acest moment 
doamna Armstrong, murmură Mary, după ce recuperă moneda 
și încercă din nou. 

Unde a căzut, bunico? întrebă ea, emoţionată și cu ochii 
închiși, fără să se întoarcă. 

— Vei merge la Cobar, răspunse bătrâna doamnă, citind 
surâzătoare pe deasupra ochelarilor numele localităţii pe care 
se opri moneda. 

— Pe urmele soarelui, nu-i aşa? mustăci tatăl. 

— Cred că va fi un timp splendid totuși acolo, în această 
perioadă din an. În orice caz, mai cald decât aici. Mai pune un 
lemn pe foc, tată, adăugă ea, în timp ce mă lămuresc ce e cu 
Cobarul ăsta și adăugă aproape imediat... Patru sute de mile 
de aici... 

— În niciun caz nu vei parcurge toată această distanţă într-o 
singură zi, spuse tatăl cu fermitate. 

— Aș putea să parcurg distanța asta şi într-o săptămână. Ştii 
cum e... Te oprești puţin aici că ai văzut ceva ce te interesează, 
putin dincolo, pentru că ai auzit o poveste ciudată despre viața 
cuiva... 

Se întrerupse, pentru că mama sa intră în cameră cu câteva 
cești de ceai aburind și o tavă încărcată cu prăjiturele 
proaspete, cu o aromă deosebit de apetisantă: 

— Biscuiti calzi! Mmmm... 

Sybil Lonsdale oftă ușor. Fata asta a ei!... 

Era opul ei în toate privințele. 

Chiar și la această vârstă de patruzeci de ani, Sybil Lonsdale 
era o femeie foarte frumoasă şi atractivă şi suferea enorm din 
cauza părului de culoarea flăcărilor și a pistruilor care invadau 
faţa fiicei ei. 

Începea însă să se resemneze cu stilul agitat și exploziv al lui 
Mary, atât de diferit de mișcările sale pline de graţie și de 
fineţe. Două săptămâni petrecute în spitalul în care lucra fiica 
ei și faptul că o văzuse pe aceasta într-o cu totul altă ipostază, 
în halatul albastru și uniforma albă, cu bonetă pe cap, în timp 
ce ea se plimba în pijama cu Marea ducesă prin grădină, o 
vindecaseră de multe iluzii și începu să înțeleagă, puţin câte 
puţin, ce anume influențase modul de a fi al fiicei sale, complet 
diferită, acum, de toată familia. Totuși, reacţiile ei continuau 
s-o surprindă, de cele mai multe ori. Era atât de băiețoasă, dar 
trebuia să admită că era foarte eficientă în toate, fapt pentru 
care tatăl ei o și încuraja în această atitudine. Era încă un fapt 
în care se deosebeau foarte mult... Mary putea să aibă grijă de 
ea însăși fără nicio problemă, ceea ce nu se putea spune despre 
mama ei. Ea depindea de soţul ei în tot, dar pentru că o iubea 

fără niciun fel de rezervă, acesta era fericit de această 
dependenţă. 

— Am uitat să aduc ceainicul, spuse doamna Lonsdale, 
aşezând tava pe masă și privind drăgăstos spre soțul ei. Doug, 
dragă... 

— Da, îl aduc eu, spuse el, ridicându-se imediat în picioare, 
în timp ce o anunță încruntându-se cu nemulțumire: 

— Mary pleacă la Cobar. 

— Adevărat? întrebă ea, plecându-și privirile spre harta de pe 
podea, în locul de pe care Mary luase moneda și își postă 
zâmbitoare un deget. Dar e foarte departe, replică ea, surprinsă 
și îngrijorată în același timp. 

— Acesta e doar începutul, răspunse Mary râzând. Numai 
Dumnezeu ştie unde voi pleca apoi, de acolo. 

— Sper că îţi vei lua și aparatul de fotografiat. Eu nu voi 
ajunge niciodată pe-acolo, așa că aştept să faci niște fotografii 
revelatoare, pe care să le văd și eu. Mary dădu ușor din cap, 
deși știa că mama ei prefera orașele foarte mari și plajele 
exclusiviste, ceea ce nu putea spune despre ea însăși. 

— Trage-ţi scaunul mai aproape de masă și hai să mâncăm 
prăjiturelele astea cât sunt încă fierbinţi, bunico, spuse Mary, 
grăbită să se înfrupte din bunătăţile aduse de doamna 
Lonsdale. Nu-i așa că arată grozav? continuă ea, îmbucând cu 
mare poftă. Ne fac bine pe vremea asta. Sunt sigură că va ninge 
foarte curând. 

Priviră toţi trei pe fereastra largă, la cerul încărcat de nori 
grei. 

Un vânt subţire și îngheţat apleca în colo și-ncoace vârfurile 
copacilor din grădină și Mary se scutură cu o grimasă de 
nemulțumire. 

Ninsese astfel toată noaptea, într-adevăr și când a doua zi 
dimineaţă, Mary cobori voioasă scările, lumea toată îi păru albă 
și liniștită. Se opri putin, în ușă, după care o luă în braţe pe 
Marea ducesă și privi spre grădină. Iubea din toată inima 
munții din apropiere, indiferent de anotimp, dar nu putea 
suferi frigul. Privi covorul de zăpadă care se întindea înaintea 
ei, dar nu îi veni să calce pe neaua neatinsă. Așa cum făcu 
imediat căţelușa ei, sărindu-i veselă din braţe. De-asta nici nu 
spusese nimic în momentul în care mama ei pusese încă două 
pături în mașină. 

— Dacă vei opri să te odihnești pe şosea, vei avea nevoie de 
astea, spuse doamna Lonsdale. Sper, totuși, că vei găsi un hotel 
sau un camping la care să tragi, Mary, adăugă ea. 

Nan schimbă imediat o privire mai mult decât edificatoare 
cu nepoata sa. Tot farmecul acestei călătorii consta tocmai în a 
evita cât mai mult civilizaţia, ştia asta, dar nora sa nu putea să 
înțeleagă acest fapt. 

— Nu e zăpadă în vest? întrebă Mary, gândindu-se apoi că 
făcuse o remarcă de-a dreptul stupidă. 

— Nu știu, răspunse doamna Lonsdale, foarte serioasă. 

N-am fost niciodată acolo, spuse ea și fu pe punctul s-o 
întrebe pe Mary dacă n-a uitat nimic, dar își aminti imediat că 
fiica sa avea o memorie excelentă, care o ajuta de altfel în 
nobila profesie pe care și-o alesese. 

Stăteau acum cu toții în capul scărilor, în timp ce mașina 
aştepta cu motorul în funcțiune. O mașină mică, dar 
confortabilă, pe care Mary o primise în dar de la familia sa, 
când împlinise douăzeci și unu de ani. Deși nu era o marcă de 
renume, arăta încă atât de bine, că oricine ar fi putut crede că 
era nouă. 

— Ne vei anunţa înainte de a sosi acasă? întrebă Douglas 
Lonsdale, ridicându-și o sprânceană, după obiceiul său. 

— Vă voi ţine la curent, cu tot ceea ce voi face, bineînţeles, 
dar vă rog să nu vă îngrijoraţi dacă se va întâmpla să nu primiţi 
nimic de la mine o perioadă de timp. S-ar putea să n-am nicio 
posibilitate în acest sens, câteodată, pentru că intenţionez să 
evit traficul și să merg pe drumuri mai puţin circulate. Eşti gata, 
maiestate? îşi întrebă ea cu afecţiune căţeluşa. 

Aceasta își ciuli urechile, apoi, după o scurtă ezitare, păși cu 
grație prin zăpadă și aşteptă lângă mașină, să i se deschidă 
portiera. Mary se grăbi să o ajute să intre înăuntru, dar Marea 
ducesă nu se lăsă și privi nemulțumită scaunul care i se oferise. 

— Nu vrea să plece, spuse Nan, aplecându-se și învelind 
pudelul în paltonul ei. 

— De obicei intră ea prima în mașină. 

Care-i problema, Fifi, nu vrei să vii cu mine? întrebă Mary , 
nedumerită. 

Marea ducesă o privi, plină de adoraţie, după care sări în 
maşină, dar rămase în picioare pe scaun. 

Domnul Lonsdale începu atunci să râdă din toată inima și 
spuse peste umăr, extrem de amuzat, îndreptându-se spre 
casă: 

— Nu are pernă. Mary își îmbrățișă, înduioșată, cățeluşa. 

— Ce greșeală, Mary... Ştii că fără pernă nu poate privi pe 
fereastră, comentă doamna Lonsdale. 

Tăcură toate trei, tremurând de frig în așteptarea pernei și 
continuând s-o privească cu adoraţie pe cățelușă. 

— A sosit și perna, spuse Mary, în timp ce domnul Lonsdale 
aşeză cu grijă obiectul fără de care Fifi nu era de acord să-și 
înceapă călătoria. 

După asta, Marea ducesă se așeză cu graţie și-i privi 
recunoscătoare. Era gata de plecare. Nu știa încotro era dusă, 
dar acum nu mai avea nici cea mai mică importanță. 

În cei trei ani de viată, toată bucuria ei fusese să stea alături 
de fata cu părul de foc. Se întrista din toată inima ori de câte 
ori pleca undeva fără ea și acum era mulțumită că nu se 
întâmplase astfel. 

Poate dacă i-ar fi trecut prin cap cât de schimbată va fi viața 
tinerei fete în următoarea perioadă de timp, s-ar fi gândit de 
două ori înainte de a fi de acord să se urce în mașină. 

După ce toate formulele de salut fură epuizate, Mary porni 
ușor mașina, în timp ce zăpada scrâșni cu putere sub roți. 

Sybil mai strigă încă o dată, emoționată: 

— Vezi să conduci cu atenţie!... 

Dar Mary nu mai întoarse capul. Nu mai era un copil, 
pentru a-i repeta de atâtea ori același sfat. 

Mary conducea de altfel cu foarte multă atenţie și dovedise 
asta până atunci, în nenumărate ocazii. 

Când ajunse la poartă, Mary mai făcu o dată cu mâna, în 
timp ce cei trei membri ai familiei, rămași neconsolaţi, o 
urmăriră cu privirile până n-o mai văzură, bătând încet din 
picioare de frig și fluturându-și mâinile gata să le rupă. 

Șoseaua era acoperită de zăpadă, făcând traficul destul de 
anevoios, dar Mary știa că, imediat ce va trece de partea 
cealaltă a muntelui, condusul va deveni o adevărată plăcere. 

Soarele strălucea vesel pe cer, iar copiii care se îndreptau 
gălăgioși spre școală își fluturau mâinile spre ea, râzând 
ştrengărește. 

Mary le răspunse zâmbind. 

După ani și ani de muncă, această dimineaţă în care nu 
trebuia să se gândească la nimic, era deosebit de relaxantă și de 
binevenită, cu toate că şoseaua arăta ca şi cum cineva o 
întorsese pe dos. 

Merse așa o bună bucată de drum, uneori ieșind fără să vrea 
de pe artera principală, dar reîntorcându-se mereu pentru a 

urma soarele, așa cum își pusese în gând, pentru a ajunge în 
vest. 

Noaptea o petrecuseră la un motel, situat în apropierea 
unuia dintre cele mai mari oraşe din tară, iar Fifi dormise în 
mașină, pe care Mary o parcase cu grijă foarte aproape de ușa 
camerei ei. 

Dimineaţa plecaseră mult mai târziu decât plănuiseră, 
pentru că unul dintre băieţii cazați împreună cu familia la acel 
motel se lovise la genunchi în timp ce se jucase cu Marea 
ducesă și Mary îi pansase cu grijă rana, iar mama băiatului o 
invitase după aceea să bea o cafea împreună, iar Mary 
acceptase, doar de plăcerea de a vorbi cu cineva, fără a trebui 
să stea cu ochii pe ceas. 

— Ai văzut, Fifi? își întrebă Mary cățelușa, după ce își reluară 
drumul. Vom cunoaște o mulțime de oameni şi vom bea 
împreună cafea sau ceai, vorbind despre vieţile lor... 

N-am înțeles niciodată de ce oamenii mă opresc să 
vorbească cu mine despre tot soiul de lucruri de genul: ce 
le-au spus unchii mătușilor lor înainte de a le părăsi, sau ce 
sfaturi au primit din partea mamelor în ziua nunţii. Am oare o 
față simpatică, sau de ce? 

Ochii ei părăsiră pentru o clipă şoseaua și se îndreptară spre 
oglinda minusculă de deasupra ei. Păr roșcat, ochi albaștri, 
obraji plini de pistrui, dar o gură destul de atractivă, cu dinţi 
albi şi sănătoși. 

— Asta sunt eu, maiestate... 


KKK 


Se făcuse ora patru și jumătate după-amiază, când opriră la 
o benzinărie situată într-un orășel din drumul lor, spre vest. 

Strada principală era mărginită de o mulțime de copaci 
înalți și groși, care umbreau cu delicateţe magazinele cu vitrine 
largi și frumos aranjate. Mary coti încet pe una dintre străduțe, 
la capătul căreia se afla un oficiu poştal, apoi trase mașina pe 
marginea părții opuse. 

Făcuse câteva ore până aici și văzuse în tot acest timp doar 
un singur hotel, și acela deloc atractiv. Probabil cineva de la 
oficiul poștal o va putea îndruma spre vreun hotel din 
apropiere sau, dacă nu exista așa ceva pe-aici, atunci poate i se 
va spune unde era mai bine să parcheze pentru noapte. 

Deodată, privirile îi fură atrase de un bărbat care cobora 
scările oficiului poștal citind nervos o scrisoare, fără a se uita 
pe unde calcă. După câteva clipe, îl văzu strângând scrisoarea 
în pumni și aruncând-o la coș. 

Cu siguranță, nu primise niște vești tocmai bune se gândi 
Mary, în timp ce bărbatul se oprise aproape de prima scară de 
la intrarea în oficiu, cu mâinile în buzunare. 

Mary îl privi cu atenţie, sperând că va lua din nou scrisoarea 
din coșul de gunoi, înainte de a pleca. Ce teribil ar fi, continuă 
Mary să reflecteze, dacă ar veni cineva după el, ar lua scrisoarea 
aruncată și i-ar duce-o nevestei acestui bărbat. 

Dar probabil nu era căsătorit, fiind atât de tânăr, își spuse 
ea, deschizând portiera și traversând strada. 

Fifi se înălță pe două labe imediat, privindu-și cu curiozitate 
stăpâna. Vroia doar să vadă unde mergea, pentru că știa că ea 
trebuia să nu se miște din locul în care o lăsase. Nu ieșise 
niciodată din mașină fără a avea mai întâi permisiunea stăpânei 
sale. 

În timp ce capul ei mic, alb și lăţos, cu un nasture negru în 
vârful nasului ieşi uşor pe fereastra întredeschisă, o femeie 
alergă spre Mary și o prinse de braţ. 

— Ai venit! exclamă ea, emoţionată. Sunt atât de 
bucuroasă. ..John a sperat foarte mult că vei veni, deşi nu mai 
ştia nimic despre tine de atât de mult timp. Cred că te întrebi 
cum se face că te-am recunoscut. John mi-a spus cu câteva zile 
în urmă că ai un pudel, și cum am zărit căpșorul drăgălaș al 
căţelușului tău ieşind pe fereastră, am știut că tu trebuie să fii. 
Ai călătorit bine? Cred că eşti obosită şi mai avem de mers încă 
vreo cincizeci și șase de mile până acasă. Dar unde e John?... 
A spus că intră câteva minute în oficiu... Ah, uite-l!... John!... 
strigă ea, pentru a fi auzită de pe partea cealaltă a străzii. 
Marguerite e aici!... Ce amuzant!... El nu te-a recunoscut. 

Femeia părea atât de fericită, încât Mary nu îndrăzni să 
spună nimic, dar nu putu să nu se întrebe cum de fusese 
confundată astfel cu o altă persoană. Deschise totuși gura cu 
intenţia de a anunţa greșeala produsă, dar bărbatul pe care-l 
văzuse cu câtva timp înainte rupând scrisoarea pe care o citise 
cu nervozitate, se apropie încet de ele. 

— Am ştiut că e Marguerite!... 

Am știut asta imediat ce am văzut câinele, spuse femeia 
triumfătoare, deși pe un ton plângăreţ. Oh, John, nu ești fericit 
Că a venit? 

Bărbatul privi încremenit spre Mary, apoi surâse scurt și o 
îmbrățișă ca și cum ar fi cunoscut-o de-o viaţă, și-i șopti încet la 
ureche, în timp ce se întoarse cu fața spre Marea ducesă. 

— Nu o dezamăgiţi, vă rog. 

Apoi continuă cu voce tare, privind-o cu bucurie pe Mary... 

— Nu eram sigur că e ea... Pentru că nu ne-a spus cu 
certitudine că va veni astăzi... Mă temeam să nu... spuse el, 
continuând s-o privească implorator. Permite-mi să ţi-o prezint 
pe mama mea, Marguerite... Doamna Parvue. 

— În felul meu, deja m-am prezentat, spuse mama tânărului, 
surâzând cu căldură. Ce câine drăguţ, ai... Cum se 
numeşte?. .. 

— Marea ducesă, Fifi, Dulceaţă. Răspunde la toate aceste 
nume, spuse Mary cam prostește, privind ameţită cele ce se 
întâmplau. 


SPIRIT AVENTUROS 21 


Tot ce trebuia să facă în situaţia de față era să explice 
confuzia și să pornească mai departe. Situaţia, însă, începu s-o 
intrige. 

Expresia bărbatului din momentul în care citea scrisoarea, 
probabil de la fata pe care o așteptaseră, și care scria că nu mai 
vine, entuziasmul femeii și privirile lui imploratoare. Totul o 
făcea să vrea să știe mai mult despre cele întâmplate. 

— Oh, e o doamnă... Avem acasă atât de multe locuri în care 
se poate simţi bine... Sper să fie mulţumită... Ti-ai luat ceaiul, 
draga mea? Trebuie să-l întâlnim și pe Peter, celălalt fiu al meu, 
aşa după cum cred că știi deja. 

Femeia trecea cu volubilitate de la una la alta, uitându-se 
voioasă când la Mary, când la Fifi și părând nespus de încântată 
de sosirea celei despre care credea că era enigmatica 
Marguerite. Doamna Parvue sărise probabil puţin de cincizeci 
de ani și, deși faţa ei pierduse mult din atributele tinereţii și 
părul îi albise aproape complet, avea o privire foarte caldă și 
expresivă, așa încât Mary o îndrăgi pe loc. 

Uitându-se apoi spre bărbatul de lângă ea, Mary observă că 
acesta o privea încă destul de tensionat. 

De ce era atât de important pentru el ca ea să intre în 
această poveste? se întrebă Mary. 

— Ne-am gândit să stai la noi, spuse el. Poate locul în care e 
casa noastră ţi se va părea foarte pustiu după agitația din oraș, 
dar vom face tot ce vom putea pentru a te simţi bine. 

— Ah, uite-l şi pe Peter, spuse doamna Parvue, făcând un 
semn larg din mâini, spre partea cealaltă a drumului. 

Mary se întoarse, curioasă. 

Era cu siguranţă cel mai mare dintre fraţi, dar de aproape 
aceeași talie cu John. Spre deosebire de acesta, însă, care avea 
părul roșcat, Peter avea părul negru, sprâncene dese și frumos 
arcuite, iar fața bronzată exprima vioiciune și optimism. 

Imediat ce se apropie, privi cu atenţie cățelul care stătea cu 
botul ieșit pe fereastră, după care o analiză cu atenţie pe Mary. 

— E aici!... A venit!... spuse doamna Parvue, pe același ton 
plângător. Marguerite, acesta este fiul meu mai mare, Peter. 

— Ai venit, deci, în sfârșit, spuse el cu o voce foarte profundă 
şi Mary și-l imagină imediat ca fiind bariton într-un cor. 

— Şi ce motiv aș fi avut să nu vin? îndrăzni Mary, sperând să 
afle câte ceva din toată această poveste. 

— Nu spuneai că ai vrea un ceai? întrebă doamna Parvue, 
rupând tăcerea stânjenitoare după remarca pe care o făcu 
Mary. Vom lua ceaiul acum, continuă ea, întorcându-se spre cei 
doi fii ai săi. Marguerite e foarte obosită și mai avem ceva de 
mers până acasă. N-ai trecut prin Sydney astăzi, nu? se întoarse 
ea din nou spre Mary. 

— Nu, răspunse Mary, după o ușoară ezitare. Am dormit în 
Wellington, azi-noapte. 

— Da, ai făcut un drum lung, comentă femeia. Cred că 
localul de după colţ este cea mai bună alegere pe care putem 

s-o facem în momentul de faţă. După asta vom porni spre casă, 
mai ales că va începe în curând să se întunece. Pot să te 
însoțesc? Ah, bineînţeles că nu, ce proastă sunt...John!... 

Doamna Parvue îi zâmbi cu drăgălășenie fiului ei mai mic și 
acesta, trecând prin fața mașinii deschise portiera dinspre 
scaunul de lângă șofer. Marea Ducesă, nu spuse nimic, dar se 
postă liniștită pe pernă, ca și cum ar fi vrut să spună că nimeni 
nu va sta pe locul ei, indiferent de motiv. 

John ezită o clipă, în timp ce câinele continua să-l fixeze cu 
atenţie. 

— Pot să trec în spate? întrebă John puţin cam rușinat de 
faptul că se temea să intre în conflict cu pudelul, iar Mary făcu 
un gest din care se putea deduce că, după toate aparențele, nu 
avea altă şansă, pentru moment, după care începu să râdă cu 
poftă, privind spre doamna Parvue, care îi zâmbi amuzată. 

— Nu e chiar atât de inofensivă, spuse ea, continuând să 
surâdă, după care se îndreptă împreună cu celălalt fiu al său 
spre una dintre mașinile parcate de-a lungul trotuarului. 

— Acum, spune-mi cine se presupune că sunt eu? întrebă 
Mary, după ce tânărul se așeză pe scaunul din spatele ei și 
închise portiera. 

— Logodnica mea. 


Capitolul 2 


— Adevărat? 

Vocea ei sună mai rece decât ar fi vrut, dar era extrem de 
surprinsă. 

— Iartă-mă, replică tânărul. Nu-ţi ştiu nici măcar numele. 

— Mary Lonsdale, spuse ea fără să-l privească. Domnișoară 
Lonsdale... Trebuie să-ţi spun atât de multe lucruri și nu e 
timp pentru asta. Am fost atât de egoist, că nici măcar nu te-am 
întrebat dacă nu cumva erai în drum spre niște prieteni. 

— Nu, nu eram. 

— Unde plănuiai atunci să înnoptezi, dacă ești prin aceste 
locuri ca turist? 

— Eu și Fifi am pornit ieri să explorăm Australia, explică ea. 

— Să exploraţi Australia? se uită el lung la fata din faţa lui. 
Glumești?... Vrei să spui că n-ai niciun plan de călătorie? 

— Absolut niciunul, spuse ea, scrutând cu atenţie parbrizul. 

— Atunci, nu erai încă hotărâtă unde să-ți petreci noaptea? 

Mary scutură ușor din cap. 

— Dacă vei accepta să rămâi la noi, vei avea toată 
gratitudinea mea, răspunse el. Te rog să vii cu noi, la Swan 
Tops — acesta e numele proprietăţii noastre. Vei fi cazată foarte 
confortabil, pot să te asigur de asta. Astfel voi avea timp să-ţi 
explic totul, iar tu vei hotărî după aceea dacă vei vrea să mă 
ajuţi, sau nu. 

— Dacă o voi face, va trebui să știu cine sunt. 

— Marguerite Weston. M-am logodit cu ea când am fost la 
Sydney . Am aici inelul, spuse el, ca și cum și-ar fi amintit brusc 
și duse mâna la buzunar. Mi l-a dat înapoi. L-am primit azi prin 
poștă. 

— Ah, de-asta ai fost atât de nervos când ai citit scrisoarea pe 
care ai aruncat-o după aceea la coș... 

— M-ai văzut? 

— Da, te-am văzut... Dar dacă sunt logodnica ta, n-ar trebui 
să ştiu toată povestea? 

— În afară de nume, familia mea nu știe mai nimic din toată 
această poveste. 

— Înţeleg... Misterul se adâncea cu fiecare minut și Mary 
tistui, incitată, din buze. 

Trebuia să doarmă undeva la noapte, își spuse ea, iar 
singurul hotel care-i ieșise în drum n-o satisfăcuse. Avea câteva 

rânduri de pături pentru a putea dormi în mașină, dar putea la 
fel de bine să doarmă și la Swan Tops. Numele era foarte 
atractiv și asta îi ajungea, pentru început. 

Avea o singură rezervă... Peter nu păruse foarte grăbit să-și 
felicite fratele pentru logodnica aleasă, așa încât presupunea că 
va avea niște probleme cu el, dacă va rămâne acolo mai mult de 
O seară. 

— Dacă voi face asta, va însemna că o voi păcăli pe mama 
ta... Şi este o persoană mult prea caldă și drăguță pentru a-i 
face așa ceva. 

— Da, e adevărat, chiar este, răspunse el, cu privirile în 
pământ. Îmi pare foarte rău că trebuie să fac asta, dar când îti 
voi explica toată situaţia, vei înțelege. Oricum, indiferent cum 
te numești, va fi foarte fericită de compania ta. Nu e nicio altă 
femeie acolo, pe o rază de cincizeci de mile și se simte foarte 
singură în perioada asta. 

Mary tăcu, gânditoare. 

— Spiritul meu aventuros mă îndeamnă să continuu, 
răspunse ea, mai mult pentru sine. 

— Atunci, înseamnă că vei veni cu noi? întrebă el, 
nerăbdător. 

— Da, răspunse ea. Și sper că nu-ti voi crea probleme, din 
cauza faptului că Marguerite a rămas pentru mine un mister. 

În fond, se gândi ea, ce i se putea întâmpla? O avea pe Fifi, 
avea pușca și dacă se va plictisi de situaţia în care intrase va 

pleca și îl va lăsa pe John să explice familiei lui cum va putea 
mai bine toată povestea. 

— Nu știu cum să-ţi mulțumesc, domnişoară Lonsdale, spuse 
el. 

— Mai bine mi-ai spune Mary. Nu voi răspunde niciodată la 
numele de Marguerite. E prea înzorzonat, pentru a se potrivi 
cu mine. 

— Şi... spuse el ezitând... vrei, te rog, să porți ăsta?... 
întrebă el, scoțând inelul din buzunar. Sigur îl voi pierde, dacă 
nu... 

Mary luă inelul și-l puse pe deget, fără a ridica mâna de pe 
volan. 

— Cred că te-a costat o droaie de bani. 

— Da. Dar asta n-are importanță... Uite şi cafeneaua, 
schimbă el subiectul. 

Tânăra trase mașina lângă bordură și opri motorul. 

Doamna Parvue și fiul ei îi aşteptau, deja și Mary simţi cum 
privirile lor o analizează din cap până în picioare, în momentul 
în care se apropiară. 

— Pui cu orez, John? întrebă Peter, imediat. 

John încuviință și Peter se întoarse, îndreptându-se spre 
bucătăria micului local. 

Dar acest bărbat era complet lipsit de maniere, își spuse 
Mary și adăugă tare, zâmbind forțat spre spatele celui mai mare 
dintre fraţi. 

— Eu pur și simplu ador puiul cu orez. Iar Marea ducesă, la 
fel. Ea, însă, fără oase, gânguri Mary, întorcându-se spre noul ei 
logodnic. 

— Voi avea grijă de asta, răspunse el. 

Doamna Parvue vorbi cel mai mult, în aşteptarea mesei. 

Peter tăcu tot timpul, fiind foarte atent, însă, la cele spuse 
de Mary, deși fuseseră doar lucruri absolut convenţionale. 

John își sprijini bărbia în podul palmei și stătu așa, cu ochii 
fixati în perete. 

Această atitudine, îşi spuse Mary privindu-l cu coada 
ochiului, nu era deloc potrivită pentru cineva care nu-și văzuse 
de câtva timp logodnica. 

În timp ce mâncară cu poftă cu toții, conversaţia decurse cu 
mai multă ușurință, astfel Mary află că Swan Tops era o 
proprietate de vreo douăzeci de mii de acri, pe care se creșteau 
oi, dar principalul lor obiectiv era creșterea cangurilor. 

— O pacoste, murmură Peter... 

— De ce? După părerea mea, sunt de-a dreptul adorabili, 
spuse Mary, voioasă. 

— Ai văzut vreodată vreunul? mârâi în barbă, din nou, Peter. 

— Doar la grădina zoologică, recunoscu ea. 

— În acest caz, nici nu ştii măcar cu ce se hrănesc. 

— Aveţi şi emu? 

— Avem, spuse Peter, încruntându-se cu și mai multă 
ferocitate. Ai văzut și aşa ceva la grădina zoologică? 

— Da, răspunse Mary surâzând. Și într-o carte poștală. 

Ce brută se nimerise să-i fie cumnat, își spuse Mary, și 
aproape izbucni în râs. 

Când îşi continuară drumul, ceva mai târziu, Peter trecu cu 
mașina în faţa ei, pentru a o îndruma. 

Mary simtise tot timpul că, dacă ar fi putut, ar fi preferat s-o 
lase să se rătăcească pe undeva și, pentru că nu putea, 
conducea cu foarte mare viteză, ca pentru a demonstra 
diferenţa dintre mașina lui elegantă și puternică și mașina ei. 

Enervată, Mary apăsă cu toată forța pe accelerator, dar își 
reveni imediat. Era o prostie din partea ei să se pună la mintea 
acestui individ bădăran și să conducă atât de periculos. 

John era lângă ea, astfel că vor nimeri casa și fără Peter... 

— Ei?... începu ea, dornică să asculte povestea noului ei 
logodnic și să uite mârlăniile fratelui lui. 

— Ah, da, răspunse el, trezit din visare... Nu ştiu ce crezi 
despre mine, dar... 

Se întrerupse și-și căută agitat pachetul cu țigări și cutia cu 
chibrituri... Sper că nu mă vei judeca prea aspru... 

— Nu pot să-mi fac o părere până nu cunosc datele 
problemei, nu-i așa? 

— Da, ai dreptate... Vezi... Toate astea nu mă pun, cu 
siguranță, într-o lumină prea favorabilă. Cred că, mai degrabă, 
pot fi considerat ceea ce îndeobşte se numește... oaia neagră 
a familiei... Deşi, de fapt, e mai mult vorba despre un ghinion 

care mă urmărește... Dacă nu, ar însemna că am mai mulți 
demoni în mine, chiar și decât Peter... 

— Ah, nu cred asta nici să mă-mpuști! exclamă ea impulsiv, 
și John o privi, repede și uimit. 

— Nu-l poţi suferi, nu-i așa? 

— Cine ar putea suferi un comportament atât de necioplit 
faţă de o viitoare cumnată? spuse ea și John surâse larg, dar 
trist. 

— Peter a avut o reacţie de respingere a logodnei mele, doar 
auzind numele fetei, cu câteva săptămâni în urmă. N-a putut 
să-mi explice de ce simţea această aversiune. Când am insistat 
să-mi spună, totuși, cărui fapt se datora împotrivirea lui, mi-a 
răspuns că, în fond, sunt destul de matur pentru a ști că 
hotărârea mea va fi foarte importantă pentru tot restul vieţii, 
deși se îndoia că am vreo idee despre ce vreau cu 
adevărat... Totul a început pe când eram în colegiu... 
Cheltuiam bani cu nemiluita şi mă vâram în tot soiul de 
buclucuri. Mama și Peter s-au văzut atunci nevoiţi să plătească 
toate oalele sparte... 

John trase fumul adânc în piept și scutură ţigara cu 
nervozitate. 

— Nu pot să spun că nu mi-am reproșat, pe urmă, toate 
acestea... Dimpotrivă... Am intrat într-un mare conflict cu 
mine însămi... După ce tata a murit și mama s-a hotărât să 
trăiască retrasă aici, din păcate, l-am lăsat pe Peter să se ocupe 

de toată afacerea de unul singur, eu interesându-mă doar de 
banii care îmi reveneau... De aici toată atitudinea lui... 

Mary nu făcu niciun comentariu, iar John tăcu pentru o 
vreme, stingherit.... 

— Am cheltuit o mulțime de bani, pe tot soiul de fleacuri și 
pe urmă... cu Marguerite... 

După ce spuse toate acestea, John își îndreptă privirile spre 
ea, analizându-i cu multă atenţie fața, părul și apoi mâinile... 

— Tu ești foarte diferită de ea... 

— În ce sens? 

— Pari mult mai sensibilă... 

Mary surâse din colţul gurii, privind amuzată înainte și râse 
apoi scurt... 

Nu era chiar atât de sensibilă încât să-şi dorească să devină, 
cu adevărat, logodnica acestui tânăr, nici măcar pentru un 
minut. 

— Iartă-mă, John, spuse ea, am un simţ al umorului extrem 
de ciudat... John o privi lung, după care spuse cu tristețe: 

— Dacă ceea ce ţi-am relatat te face să râzi... 

— Iartă-mă, răspunse Mary, întorcându-se cu ochi rugători 
spre el. Nu râdeam de tine... Râdeam de mine însămi. ..Crezi 
că dacă eram cu adevărat sensibilă, aș fi putut intra în toate 
acestea? 

— Nu știu...Oricum, nu semeni cu Marguerite... Ea e... E 
foarte frumoasă și foarte elegantă, dar e proastă și îngâmfată. 

— Mulţumesc, șopti Mary ca pentru sine. Așadar, nu era nici 
frumoasă, nici elegantă, dar nici proastă și îngâmfată... Ar fi 
fost mult mai mulțumită dacă ar fi lăsat o altă impresie. 

— Și... încă... încercă el să mai spună ceva, stingându-și 
tigara... 

— Încă mai ţii la ea, comentă Mary... 

— Din păcate, da... Am vrut să mă căsătoresc cu ea... Mi-a 
spus că e de acord, așa că ne-am logodit... Ne-am distrat 
extraordinar împreună și nu m-am uitat la bani... După un 
timp, însă, conturile au scăzut vertiginos și atunci a trebuit să 
mă întorc acasă. Mama a fost foarte bucuroasă că m-am întors 
şi era entuziasmată de faptul că m-am logodit. Vezi... Peter are 
treizeci de ani impliniți și nu s-a gândit niciodată să se 
căsătorească. ..Este tipul acela de bărbat care este mereu mult 
prea ocupat pentru a putea să-și găsească o nevastă... Ideea că 
măcar unul dintre fiii ei se va căsători curând, o entuziasmase 
de-a dreptul pe mama. În acest caz, fireşte, i-am scris 
logodnicei mele că mama și Peter vor să o cunoască pe 
viitoarea mea soție și am invitat-o pentru un timp aici, unde 
plănuiam să locuim după căsătorie. Trebuia să fac asta, pentru 
că Peter mi-a dat un ultimatum... Pe viitor, nu voi mai vedea 
niciun ban, dacă nu voi sta aici, să mă ocup de fermă împreună 
cu el... 

— Mi se pare corect... 

— Da, într-adevăr. 

Și — mă crezi, sau nu, ideea mi s-a părut destul de atractivă. 
Probabil viaţa de oraș a început să mă obosească. N-am avut 
nimic împotriva ideii de a mă stabili aici, dar Marguerite a fost 
de cu totul altă părere. În scrisoarea de astăzi mi-a spus că 
n-avea nici cea mai mică intenţie de a se retrage într-un loc 
uitat de lume şi că dacă o vreau, va trebui să mă întorc la 
Sydney. Însă nici măcar n-a mai aşteptat răspunsul meu și mi-a 
înapoiat inelul de logodnă. 

Mary fu surprinsă că o fată cu un caracter de mercenar, cum 
părea a fi Marguerite după cele auzite, a ales să renunţe la un 
inel de o asemenea valoare. 

— Stii, inelul n-a fost plătit, încă... N-am reușit să-l plătesc 
în întregime, până acum, spuse el, destul de rușinat... 

Îşi continuară drumul în tăcere, vreo milă sau poate chiar 
mai mult... 

Soarele apusese de ceva vreme și Mary se gândi că peste 
câteva minute va trebui, probabil, să aprindă farurile. 

Peter nu se mai vedea, dar era foarte plăcut și simplu, 
pentru ea, să conducă pe șoseaua liniștită din acele locuri. 

Când devenise foarte clar că John se pierduse în gândurile 
lui, Mary privi cu mai multă atenţie priveliștea din jurul lor. 

Localitatea prin care treceau era împânzită de obișnuiţii 
arbori de eucalipt, la poalele cărora creșteau smocuri înalte de 
iarbă deasă. Câteva oi rătăceau behăind de colo-colo, într-o 
parcelă închisă cu garduri de plasă. 

Mary se gândi apoi că dacă relieful era la fel și la Swan Tops, 
era cât se poate de firesc ca familia lui John să se ocupe cu 
creșterea animalelor. 

— Care este locul meu în toată această schemă? întrebă 
Mary, brusc. 

— Credeam că ai înţeles, după tot ceea ce ţi-am spus. Vreau 
să n-o mai dezamăgesc pe mama... Când am văzut-o stând de 
vorbă cu tine, alături de pudelul tău — Marguerite are și ea unul, 
dar negru și mama știa asta, nu înţeleg cum a fost posibil să uite 
— m-am gândit imediat la posibilitatea ca tu să iei, pentru o 
vreme, locul logodnicei mele... A, cățelușa ei se numește... 
Contesa... Oricum, dacă lui Peter i se va sugera că am rămas 
aici pentru a-l ajuta la treburile fermei, comportamentul lui va fi 
cu siguranță schimbat. Gâlceava noastră din trecut a întristat-o 
foarte mult pe mama. Dacă vor vedea că am o logodnică, mă vor 
considera mult mai responsabil şi toată atmosfera din casă va fi 
mult mai confortabilă. 

— Ce mult noroc ţi-a purtat, atunci, dorința mea de 
aventură, replică ea... Puteam să fiu acum căsătorită cu un 
bărbat remarcabil şi să nu mă întâlneşti niciodată. 

— Ai fi putut, desigur, dar nu ești și ai acceptat de bunăvoie 
să vii aici şi să mă ajuţi, nu-i așa? comentă el. Tot ce vreau acum 
e s-o văd mulțumită pe mama, măcar un timp și în casă să fie o 
atmosferă mult mai caldă și mai prietenească. .. Ceva îmi spune 
că tu vei avea puterea să realizezi asta. 

— Da, dar doar câteva zile, John. Nu voi putea rămâne prea 
mult aici. Am și eu propria mea familie și în plus mai am o mare 
dorinţă: să-mi cunosc ţara... 

— Pactul nostru nu ne obligă la nimic unul față de celălalt, 
răspunse el. Aș vrea doar să pot lucra liniștit, să-mi pot plăti 
toate datoriile. 

— Şi cât crezi că îţi va lua până vei reuși? 

John își trecu gânditor degetele prin păr. 

— Câteva săptămâni, cred... 

În primul moment, Mary vru să oprească mașina și să-l 
zvârle cât colo, după care să întoarcă imediat mașina și să-și 
vadă de drumul ei. Pe urmă însă, avu în faţă imaginea mamei 
sale stând singură aici, doar cu taciturnul Peter, fără niciun 
vecin, cale de nu știa câte mile şi fără nicio companie feminină 
la ora ceaiului... Putea să rămână câteva săptămâni la Swan 
Tops... 

— Bine... Voi învăţa să joc fotbal...râse ea și John oftă 
ușurat. Mary aprinse farurile și micșoră viteza... Restul 
călătoriei vorbiră despre tot felul de nimicuri, ca de exemplu ce 
binecuvântare sunt ploile în acele locuri sau cum trebuie să fie 
îngrijit un cangur. 

Deși îi spuseseră la început că vor parcurge cincizeci de 
mile până la Swan Tops, Mary se gândi că făcuseră deja mai 
mult de șaizeci și ceva de mile și încă mai aveau de mers destul, 
după toate aparentele. 


36 LEE PARKER 


— Nu mă mir că mama ta se simte singură în aceste locuri, 
spuse Mary după un timp. 

— E născută în aceste locuri, așa că nu trebuie să-ţi faci prea 
multe griji pentru ea. 

— Ah, frână Mary brusc, un cangur? întrebă ea, fixând cu 
ochi mari vietatea oprită în mijlocul șoselei. 

— E un semn că ne apropiem de casă... S-a stricat ţarcul și 
nu l-am reparat încă, dar i-am promis lui Peter că o voi face, așa 
că trebuie să mă execut... 

— Când i-ai promis? 

— Cu vreo săptămână în urmă... 

— Atunci are dreptate să fie supărat, dacă tu nu-ți ţii 
promisiunile. Cred că asta va fi una dintre sarcinile mele în 
perioada în care voi sta aici... Să am grijă să-ţi ţii promisiunile. 

John râse cu poftă, așa cum nu-l mai văzuse până în acel 
moment. 

— Cred că mă voi distra, într-adevăr, în această perioadă în 
care vei sta cu noi. 

— Nu trebuie să fii chiar atât de sigur, spuse ea. Voi fi foarte 
riguroasă şi severă. 

John se întoarse spre ea și-i privi cu atenţie profilul. 

— Ce ești, Mary? Vreau să spun ... Lucrezi în vreun magazin 
sau în vreun birou? Stai acasă?... Ce faci?... 

— Am lucrat într-un spital... Sunt soră medicală cu dublă 
specializare... 

John o privi cu atenţie. 

— Am simțit că ești foarte capabilă și eficientă...Dar nu 
trebuie să-i spunem asta lui Pete... Și-ar da seama imediat că 
ceva nu e în regulă, pentru că știe că eu nu m-aș fi căsătorit 
niciodată cu o femeie atât de inteligentă, cum trebuie să fie o 
soră medicală. 

— Bineînţeles... nu puteai alege decât o fată frumoasă, 
elegantă și în măsură să-ţi toace toţi banii. 

Mary râse din nou și ceva din tonul său fu atât de 
molipsitor, încât John se pomeni că zâmbește la rândul lui. 

— Nu, nu-i vom spune, continuă ea. 

— Bineînţeles că nu. Nu avem nevoie de complicaţii. Aici 
întoarce la dreapta, adăugă el brusc. Își aprinse o altă ţigaretă. 

— Am intrat pe proprietatea noastră, explică el. Dacă ar 
ploua mai mult, tot pământul acesta ar fi mult mai prolific. 

Mary se simți foarte bucuroasă că ziua se apropia de sfârșit. 
Era bucuroasă că va avea un pat în care să doarmă după tot acel 
drum, deși regreta acum că nu alesese să doarmă în mașină și 
să mănânce împreună cu Marea ducesă, ceva improvizat, din 
multitudinea de conserve pe care o purtase cu ea. 

Trecură o potecă îngustă, și imediat o mână le făcu semn de 
la o fereastră. 

— Aveţi lumină electrică? întrebă Mary. 

— Bineînţeles, făcu John, surprins. Avem propriul nostru 
generator. 

— Iartă-mi ignoranta, dar n-am mai fost niciodată la ţară. 

— Nu face nimic. Marguerite mi-ar fi pus, cu siguranță, 
aceeași întrebare, răspunse el. Cu ochi strălucitori. 

— Ah, atunci pot să greşesc și voi fi iertată? glumi Mary. 

John încuviință zâmbind, în timp ce mașina se opri lângă un 
gărduleţ vopsit în alb. 

Marea ducesă se strânse mai bine pe perna ei. N-avea niciun 
chef să coboare. Ca și stăpâna ei, era probabil foarte obosită, 
aşa că cel mai bine pentru toţi era să ajungă repede într-un pat, 
reflectă John. 

Doamna Parvue îi așteptă zâmbitoare în capătul scărilor și, 
după ce se convinse că fiul său luase toate bagajele din mașină, 
o prinse pe Mary ușor de braţ și intrară în casă. 

Fifi se tinu foarte aproape de picioarele stăpânei sale... Era 
un loc străin și trebuia să fie cu atenţia mărită. 

Peter apăru imediat în hol, şi spuse foarte hotărât, barând 
drumul, pentru a opri orice înaintare: 

— Nu admitem câini în casă, aici. 

— Mă tem că dacă Marea ducesă nu va fi primită în casă, nu 
voi putea accepta nici eu să intru, răspunse Mary la fel de 
hotărâtă și simțindu-se mult mai obosită decât până atunci, în 
fața acestei gazde care își trata musafirii într-o astfel de 
manieră. 

— Ah, bineînţeles că poate intra și cățelușa, protestă doamna 
Parvue. Cum îţi poti imagina, Peter, că putem lăsa afară o astfel 

de dulceată? E bună și sensibilă, se vede foarte clar asta. Îi vei 
rupe inima, dacă o vei separa de Marguerite. Nu seamănă deloc 
cu câinii tăi, continuă ea aplecându-se în fața Marii ducese cu 
multă tandreţe și întinzând o mână spre ea. 

Căţelușa o privi recunoscătoare în ochi și-i linse cu 
delicateţe degetele. 

— Cum am spus deja, ești o cățelușă tare dulce, comentă 
râzând doamna Parvue. 

Fifi își ridică botul spre ea privind-o drăgăstos, după care se 
îndreptă grăbită spre bucătărie, de unde simțea venind un val 
de căldură şi miros de mâncare. 

Mary și doamna Parvue o urmară imediat, iar Peter se grăbi 
să le urmeze exemplul, deși vădit nemulţumit de situaţie. 

John ezită o clipă în ușă, cu bagajele în mâini, așteptând să 
vadă ce se întâmplă, după care înaintă, zâmbindu-i larg fratelui 
său: 

— Să intrăm cu toţii în bucătărie, atunci, e cam frig aici, 
nu-i aşa? 

Peter nu scoase niciun cuvânt, dar intră și el în bucătărie, 
îndreptându-se ţintă spre foc și punând câteva lemne peste 
jăratecul care abia se mai ţinuse, în timpul cât fuseseră plecați. 

Așadar, aceasta era logodnica lui John, se gândi el... Era 
foarte diferită de modul în care și-o imaginase el. Dar prima 
impresie nu era întotdeauna cea justă. Era a naibii de focoasă, 
se vedea asta foarte clar, după modul acid în care îi răspunsese, 

de câteva ori deja, în acea seară. La ce te puteai aștepta, însă, 
de la una cu o asemenea culoare de păr? Dar dacă își va 
închipui că va face și aici cu John ce a făcut la Sydney, se înșela 
amarnic. Muncise prea mult pentru ca această proprietate să fie 
ceea ce era acum, așa încât avea tot dreptul să se considere 
singurul stăpân adevărat. 

Nu crezuse niciodată că Marguerite Weston va renunța la 
strălucirea marelui oraș pentru a se înfunda aici, acesta a fost și 
motivul pentru care a lucrat ca un nebun, în toți acești ani. 
Acum, va trebui să i se plătească tot efortul făcut. N-a muncit 
atât de mult, ca să vină alţii la totul de-a gata... 


Capitolul 3 


Nu era nimic ce doamna Parvue ar fi putut să-i refuze 
viitoarei soții a fiului său. 

O primi așadar cu mare bucurie în bucătărie, iar 
exclamaţiile de admiraţie pe care Mary le scoase imediat ce 
intră, erau muzică divină pentru urechile inimoasei doamne. 

Bucătăria era într-adevăr foarte elegantă, nu avea nimic din 
aspectul celor pe care le întâlnești în mod obișnuit la ţară, iar 
doamna Parvue se dovedea, în plus, foarte inventivă și cu un 
gust extrem de elevat. 

Era zugrăvită în gri și culoarea primulei, iar ferestrele largi, 
erau ornamentate cu perdele foarte vesele și draperii de 
inspiraţie exotică. O sobă imensă, dar elegantă, încălzea cu 
moderație toată încăperea și Mary își trase imediat un scaun 
aproape. 

— Nu mi-am imaginat că poate fi atât de frig noaptea afară, 
prin părţile astea, comentă Mary, privind încă în jurul ei, cu 
interes. 

— Da, avem niște geruri năprasnice pe-aici, replică doamna 
Parvue, punând încă un lemn pe foc. În schimb, vara e 
îngrozitor de cald. 

John intră și el în încăpere, spunând foarte vesel. 

— Frig, Mary? întrebă el pe un ton din care era foarte greu să 
crezi că abia o cunoscuse. 

— Mary? se întoarse, surprinsă spre el, doamna Parvue. 

— Sunt mult mai obișnuită să mi se spună Mary. Ca să fim 
foarte sinceri, nu prea semăn cu o margaretă, nu-i așa? 

— Nu, răspunse doamna Parvue râzând. Cred că și eu prefer 
să-ţi spun Mary. Draga mea, dar văd că tremuri de frig. 

— Ah, ar fi trebuit să mă fi văzut ieri dimineaţă. Ninsese toată 
noaptea... 

Mary se întrerupse, pentru că-l văzu pe John aruncându-i 
priviri disperate. Continuă, astfel, cu mai multă atenţie la ceea 
ce spunea. 

— În munţi... concluzionă ea și surâse foarte dulce în 
direcţia noului său logodnic. Dar mașina mea zboară ca o 
pasăre, așa că am trecut repede într-un loc cu vreme mai caldă. 

— O să te servesc cu puţină supă caldă, spuse doamna 
Parvue, după care poţi să mergi în camera ta. Nu e foarte 
aranjată, pentru că nu eram siguri că vii, dar sper că te vei simți 

bine. John a așteptat atât de mult un răspuns de la tine, pe 
urmă mi-a spus că ţi-a scris și ţi-a sugerat să vii astăzi, spuse ea, 
privind spre fiul său. A fost foarte îngrijorat din pricina ta. Nici 
n-am avut timp Să vă felicit, adăugă ea. E o bucurie pentru mine 
să te văd aici, Mary, împreună cu John, afirmă ea și o sărută pe 
Mary pe ambii obraji. Pot să mă uit puţin la inelul tău? 

Mary ridică încet mâna și se uită cu atenţie la John. Era 
foarte stânjenit, mai ales că Peter se apropie şi se uită și el cu 
atenţie la inel. 

— Nu-i așa că e foarte frumos, Peter? întrebă doamna Parvue, 
întorcându-se spre fiul ei cel mare, care se aplecă peste umărul 
ei. Părerea sa despre tot ceea ce tinea de viitoarea lui cumnată, 
şi-o exprimase deja în câteva rânduri, până atunci, prin modul 
în care se comportase cu ea. 

Totuși, dacă această Marguerite iubea viața la ţară și, mai 
ales, dacă îl va determina pe John să muncească aici, atunci era 
binevenită. În fond, John cheltuise atât de multi bani din cauza 
ei și doamna Parvue era conștientă de asta, dar acum nu se mai 
putea face nimic. 

— La cât a costat, chiar trebuie să fie, mârâi Peter, 
continuând să analizeze inelul și mâna care-l purta. 

Mâini obișnuite cu munca, își spuse el cu surprindere. 
Foarte curate și îngrijite, dar fără lac pe unghii. 

Mary răsuflă ușurată când putu, în sfârșit, să se retragă în 
camera care-i fusese alocată și să se întindă în patul confortabil. 

Nu se așteptase să aibă chiuvetă înăuntru și totuși avea, fapt 
care o făcu să se gândească la confortul care exista, probabil, în 
cealaltă parte de casă, pe care încă n-o văzuse. 

Mary putea înţelege acum resentimentele lui Peter faţă de 
Marguerite, cu care John cheltuise o mulţime de bani din cei 
rămași de la tatăl său, fără a pune nimic în loc, prin munca sa. 


Re 


A doua zi dimineață, Mary se trezi cu o senzaţie stranie de 
inconfort. 

Când deschise ochii, o zări pe doamna Parvue dereticând 
prin cameră. 

— Iartă-mă, spuse aceasta zâmbind... N-am vrut să te 
deranjez. 

— Ce oră este? întrebă Mary, ridicându-se pe coate. Sper că 
n-am stricat ritualurile obișnuite aici. 

— Ah, nu, deloc, răspunse doamna Parvue cu amabilitate. Ai 
fost foarte obosită, ştiu asta, şi mai ştiu că aerul de aici este 
foarte diferit decât cel din Sydney, așa că era de așteptat să 
dormi ceva mai mult astăzi. Băieţii sunt deja pe-afară, e 
adevărat, râse voioasă buna gazdă. John s-a dus să repare 
gardul de la ţarcul animalelor. Mi-a spus că ţi-a promis că va 

face asta, dar n-a mai avut răbdare să te aștepte. Vei vedea însă 
destule treburi de genul ăsta, comentă ea cu căldură, după care 
se aşeză pe marginea patului și o privi pe Mary cu insistenţă. 

— Sper că nu te vei supăra pe mine pentru ceea ce îţi voi 
spune acum, dar nu arăţi așa cum mi-a spus John că ești în 
fotografii. Nu mi-a arătat niciuna, dar m-a asigurat că ești foarte 
drăguță... 

— Şi... nu sunt... râse Mary cu poftă. Mă tem că 
întotdeauna frumusețea e în ochii privitorului spuse ea și 
cobori brusc din pat. Trebuie să mă îmbrac, nu stă în obiceiul 
meu să zăbovesc atât de mult în pat, comentă Mary, uitându-se 
uimită spre ceas. Era aproape zece. 

— Nu face nimic dacă dormi mai mult, deși eu mă trezesc 
foarte devreme. Peter pleacă și el întotdeauna foarte devreme 
să supravegheze mulgerea vacilor şi mănâncă înainte de a 
pleca, iar eu vreau să mă asigur că se hrănește corespunzător. 
Acum, Că John e aici, îi supraveghez pe amândoi, în acest sens. 
Pleacă amândoi de dimineaţă și se întorc abia la prânz. Avem, 
deci, destul timp să pălăvrăgim, adăugă ea, zâmbind. John nu 
mi-a spus foarte multe despre povestea voastră de dragoste, 
dar ard de nerăbdare să-mi povestești totul. Acum, însă, îţi voi 
aduce micul dejun. 

— Nu, n-o vei face, spuse Mary, scandalizată. Nu am venit 
aici ca să-ţi dau de lucru în plus. Îmi fac dușul și în două 
minute voi fi la bucătărie. 

Astfel, peste putin timp, Mary intră în bucătărie, unde o găsi 
pe doamna Parvue la treburile ei, iar pe Marea ducesă, întinsă 
lângă foc și fixând cu ochii mari păsările care se vedeau 
zburând prin faţa ferestrei. 

Era o dimineață frumoasă și, după ce mâncară și își băură 
cafeaua, stătură de vorbă despre o mulțime de lucruri, vreme 
îndelungată. 

După asta, pregătiră impreună prânzul și vizitară cealaltă 
parte a casei, care era mult mai mare decât își imaginase Mary. 

Deși era mai veche, era foarte modern mobilată și era 
înconjurată de două peluze elegante, pe care se putea juca 
fotbal sau tenis și erau străjuite de câteva scaune foarte 
confortabile. 

Trecură apoi în grădină, care era de asemenea foarte mare 
dar în plus era mărginită de un gărduleţ, pentru a opri trecerea 
animalelor. 

Mary fu surprinsă de varietatea copacilor și a arbuștilor, la 
umbra cărora era probabil foarte plăcut să te odihnești în 
timpul verii. 

Ceea ce o făcu, într-adevăr, să exclame de uluire, fu grădina 
de zarzavaturi. Erau cele mai deosebite și mai bine îngrijite pe 
care le văzuse vreodată, și când doamna Parvue o prezentă 
grădinarului, Mary își exprimă voioasă această constatare. 

— Vom vizita astăzi şi pământurile, dacă bineînţeles, îţi face 
plăcere, spuse doamna Parvue când se întoarseră spre casă. 

— Bineînțeles că mi-ar face plăcere, răspunse Mary 
entuziasmată. N-am mai fost niciodată pe o proprietate atât de 
întinsă și cred că e foarte interesant. Mi-ar plăcea să ştiu mai 
multe despre viaţa cangurilor, a oilor, a tuturor animalelor care 
se găsesc aici. Poate va veni şi John cu noi, spuse ea, 
gândindu-se că o logodnică ar trebui, poate, să stea mult mai 
mult împreună cu viitorul soț. 

— Băieţii vor sosi în curând, dar tot ce ai mai putea să faci, 
ar fi poate să prepari ceaiul, spuse doamna Parvue, privind-o cu 
afecţiune. Acum, însă, poţi să mai rămâi afară cu Marea ducesă, 
dacă vrei. 

Mary încuviință, mai ales că Fifi se învârtea nerăbdătoare pe 
lângă picioarele ei, privind-o lung și întrebător. 

Nu se jucaseră deloc împreună de când sosiseră aici, așa că 
Mary începu să alerge pe după copaci, provocându-și veselă 
cățelușa. 

După câteva minute, îl zări pe Peter la poarta de la intrare. 

Mary era în patru labe, ascunsă după o tufă și când Fifi o 
găsi, în sfârșit, tânăra exclamă râzând din toată inima: 

— Baul... Îşi puse apoi mâna la ochi, din cauza soarelui, 
pentru a vedea dacă Peter se uita înspre ele: 

— Ne jucam, spuse ea cu drăgălășenie. Fifi e entuziasmată de 
acest joc și nu se mai satură. Acum vrea din nou... 

— A da? răspunse el cu răceală, privind spre bucătărie, de 
unde mama sa se auzea trebăluind. 

Interesant mod de a-ţi petrece dimineaţa, n-am ce zice. 

Mary îl urmări cum urcă nervos scările și cum își pune, 
grăbit pălăria într-un cui de lângă ușa de la intrare, înainte de 
a dispărea înăuntru. 

— Hm.. Fifi, cred că acest om nu mă place deloc, dar nu pot 
să-l condamn, după câţi bani s-au cheltuit cu mine, nu-i așa? 
spuse ea zâmbind, în timp ce-l observă pe John la poartă. 

— Am reparat gardul la curtea animalelor, așa cum ţi-am 
promis, spuse John când Mary se apropie, bucuroasă. Tu ce ai 
făcut? Ai dormit bine? Îţi place aici? 

Tânăra fată răspunse afirmativ la ambele întrebări, după 
care își fixă privirile pe faţa lui. Arăta mult mai bine în 
dimineața aceea și părea mult mai mulțumit de viața sa. Obrajii 
palizi prinseseră culoare, atât din cauza aerului tare, cât și din 
cauza efortului pe care-l depusese la repararea gardului, își 
spuse Mary, cu ochi de expertă. 

— Mama ta mi-a propus să vedem proprietatea, în după 
masa asta, spuse Mary, mergând alături de el spre casă. Mi-ar 
plăcea foarte mult. 

— Oh, Doamne, i-am promis lui Peter că voi merge să văd 
cum se prezintă oile de pe pășunile din vest. Mă rog, n-are 
importanță. O să merg acolo mâine. 

— A, nu, e mult mai important să vezi azi ce fac oile. Vom 
merge să văd proprietatea în altă zi. 

— Poate te va duce Peter. 

Peter însă avu altă idee despre modul în care s-ar putea 
distra Mary în după amiaza aceea. 

— Marguerite va avea destul timp să vadă pământurile, spuse 
el, cu sprâncenele la fel de impreunate de mâhnire ca în 
momentul în care o văzuse jucându-se cu câinele. Sunt foarte 
multe treburi, deocamdată, de făcut pe aici, așa că ea se va 
duce să vadă ce e de făcut pe la grajdurile de cai, spuse el foarte 
apăsat, numind-o Marguerite și nu Mary. 

Marguerite era numele ei, așa că nu-avea de ce s-o alinte cu 
acest Mary, ca alţii. 

— Bine, dar... protestă John. 

— Azi e un meci de polo, ai uitat? Poneii trebuie însă să fie 
îngrijiți. Dacă soţia ta vrea să trăiască la ţară, trebuie să înveţe 
câte ceva despre toate astea. 

Obrăznicia era din cale-afară de mare și doamna Parvue 
privi rușinată în farfuria sa. 

Mary însă nu-și schimbă expresia. Dacă Peter o privea, 
trebuia să vadă cât de mult o amuza comportamentul lui. 

— Poate Mary nu știe cum se îngrijesc caii, spuse încet 
doamna Parvue, dar Peter nu făcu niciun comentariu. Probabil 
era într-o dispoziţie în care nu prea avea chef să discute în 
contradictoriu, se gândi Mary. 

— Ah, îmi place să învăţ lucruri noi, răspunse Mary, veselă. 
De-asta sunt aici, nu-i așa? își îndreptă ea privirile spre John, cu 
un zâmbet drăgăstos. Să învăţ cum se trăiește la ţară. 

— Exact, răspunse Peter pe un ton cât se poate de rece. 
Curăţirea grajdurilor face parte din această viaţă. Te voi 
conduce acolo după ce o ajuţi pe mama să facă ordine la 
bucătărie. 

— Am înţeles, Pete, acceptă ea, mieroasă şi, de data asta, 
conștientiză amuzamentul din ochii ei. 

O voi învăţa eu minte, își spuse el, furios. Va vedea cum se 
câștigă banii pe care i-a făcut ea praf pe nimicuri în oraș. Ce 
credea?... Că va sta aici să se joace cu pudelul ei, în timp ce 
alții se spetesc pentru ea? Se ridică nervos, trântind cu putere 
scaunul. Doamna Parvue îl privi cum se îndepărtează, după 
care se întoarse spre Mary, cu îngrijorare. 

— Sper să nu-l iei prea mult în seamă. Eu l-am ajutat 
întotdeauna la cai, pentru că nu avea cine s-o facă, în timp ce 
John era plecat. Îi place foarte mult să joace polo și caii sunt 
dintre cei mai buni și Peter e foarte mândru de ei, dar trebuie 
să fie îngrijiţi într-un mod special... John, ar trebui să vezi tu 
de cai, nu Mar... 

— John a promis că va merge să vadă ce se întâmplă cu oile 
din vest, trebuie să-şi ţină promisiunea. Pot foarte bine să 
îngrijesc eu caii. 

— Dar nu ştii nimic despre asta, replică John. 

— Absolut nimic, e adevărat, răspunse Mary, zâmbind. 

Ar fi vrut s-o vadă pe Marguerite asistându-l pe Peter la 
grajduri. Și-o și imagina, într-o rochie extrem de elegantă, după 

cum îi spusese John, cu unghiile roșii şi foarte lungi și cu 
machiaj de scenă, curăţind de zor, cu două degete, poneii cu 
pricina. 

Mary zâmbi amuzată în sinea ei, pentru că vedea ea însăși 
diferenţa dintre ele două. Pe ea nu o deranja să pună mâna pe 
perie și să curețe cu grijă caii, ascultând cu atenţie indicaţiile 
lui Peter. Ştia că nu se putea aștepta la complimente din partea 
lui Pete, dar făcea toate acestea nu pentru că era obligată, ci 
pentru că o interesa și-i făcea plăcere. Se schimbă, așadar, 
într-un pulover și o pereche de pantaloni și porni spre poarta 
după care. în depărtare, se vedea Peter, mângâind cu atenţie 
caii. Doamna Parvue, o privi îndepărtându-se și oftă adânc. 

— Ştii să călărești? îi strigă Peter, văzând-o. 

— Ah, îmi pare rău, într-adevăr, călăritul n-a fost inclus în 
orele mele de curs. 

— Nu sunt deloc surprins, răspunse el și Mary zâmbi 
amuzată, în sinea ei. 

— Tu o să-l perii pe Redleaf, calul maro de acolo, spuse el, 
arătând foarte autoritar. 

Spre locul în care arătase, erau însă doi cai maro și Peter 
aşteptă ca ea să-l întrebe care dintre ei era Redleaf. 

Mary înţelese asta, tocmai de aceea nu întrebă şi merse ţintă 
spre calul indicat de el: 

— Hai, fetiţă, vino, spuse Mary cu căldură, în timp ce Peter o 
privea ironic. 

Calul își întoarse un moment capul, respingându-i mâna, 
dar Mary continuă să-i vorbească pe același ton cald și 
persuasiv cu care le vorbise odinioară copiilor, astfel că, în cele 
din urmă, acesta se linişti și Mary îi mângâie cu afecţiune botul 
şi nasul. 

— De unde încep? întrebă ea. 

Peter se apropie și, în cuvinte puţine dar precise, îi explică 
imediat arta ţesălatului. 

Marea ducesă privea totul cu ochi mari, culcată aproape în 
iarbă, dar pregătită să intervină prompt, dacă va fi nevoie. 

Mary constată, după explicaţiile lui Peter, că în fond era 
vorba de un masaj. Chiar dacă acum avea de-a face cu un cal și 
nu cu o fiinţă umană, procedeul era aproape același. 

De altfel, Redleaf părea destul de mulţumit de prestaţia ei, 
pentru că își întredeschise gura și privea pierdut spre soare. 

Experienţa ei de spital își spusese cuvântul chiar și aici. 

— Chiar îţi place atât de mult să joci polo? întrebă tânăra 
fată, peste umăr. 

— Da. 

— Şi lui John îi place? 

— În calitate de logodnică a sa, ar trebui să știi foarte bine 
ce-i place și ce nu-i place. 

— Întâmplător, n-a venit niciodată vorba despre asta. Deci îi 
place sau nu-i place? 

— Da. Îi place. Poneiul pe care îl perii tu acum e al lui. 

— Nu e al tău? 

— Pe al meu îmi place să-l îngrijesc eu însumi. 

— Ti-a făcut-o, Mary Lonsdale! murmură pentru ea însăși 
tânăra, privind cum străluceşte în lumina soarelui diamantul 
încrustat în inelul de pe mâna sa dreaptă. 

— Încă nu ti-ai terminat treaba, răsună vocea lui Peter în 
spatele său. 

— Ah, da, mă pierdusem putin în contemplarea inelului meu 
de logodnă. E atât de frumos. 

— Mda, mârâi Peter, încruntat. 

Mary continuă apoi să perie calul, cântând încet. 

Aceasta era viaţa aici, reflectă ea. Soarele strălucind, spatele 
frumos al acestui cal, care primea atât de cuminte îngrijirile 
ei... Liniştea din jur... 

Erau lucruri care o relaxau și de care avusese atâta nevoie... 

Ce fericită ar fi fost acum dacă Peter ar fi plecat și ar fi 
lăsat-o singură acolo... 

Dar Peter stătea acolo, privind-o cu coada ochiului, să vadă 
dacă se mai oprea pentru a contempla inelul care nici nu 
fusese încă plătit. 

Avea de ce să cânte, își spuse ea zâmbind și continuând să 
perie calul, cât de bine reușea, în acel moment. 

John se întorsese din inspecția la oile din vest, când ea încă 
se mai îngrijea de cel de-al treilea cal și se uită plictisit spre 
fratele său, care mai era încă acolo. 

— Dar niciodată n-ai stat atât de mult pentru treaba asta, 
Peter... Sigur ai fi putut termina totul mult mai devreme. 

— E din cauza mea, spuse Mary... N-am mai făcut niciodată 
asta și am fost cam înceată. Sper că vei juca și tu în weekend, 
John, aș vrea foarte mult să te văd. 

— Da, voi juca. Peter și cu mine facem parte din aceeași 
echipă. E o ocazie foarte bună să cunoști lumea de aici, Mary. 
Seara vom dansa. 

Mary se gândi imediat la rochia pe care și-o pusese 
întâmplător în bagaj și care, din fericire, era destul de potrivită 
pentru o petrecere de ţară. 

Apoi realiză dintr-o dată că vor fi foarte mulţi prieteni ai 
doamnei Parvue la petrecere, iar ea va fi prezentată tuturor ca 
viitoare soţie a fiului său. Era mai mult decât tot ce-și 
imaginase, fiind de acord să intre în această poveste. 

Poate ar fi mai bine să plece... Putea găsi acest soare și 
această liniște de ţară și în altă parte, dacă își continua 
călătoria. 

— Mama a fost foarte ocupată să dea telefoane până acum, 
spuse John, zâmbind din colțul gurii. Le-a spus tuturor 
prietenilor că logodnica mea e aici, astfel că deseară va veni o 
mulțime de lume. 

— De ce naiba să vină o mulţime de lume? întrebă Peter, 
nemulțumit. 

— S-o vadă pe Mary. 

De ce o fi făcut mama sa asta chiar acum? se întrebă Peter. 
Putea aștepta altă ocazie. Fata va sta ceva timp aici. Asta dacă nu 
va obosi să lucreze pentru mine, își spuse el. 

— Nu-i strica plăcerea, te rog. Mama e foarte fericită acum, 
spuse John în timp ce se îndreptară spre casă. A dat tot timpul 
telefoane cât ai fost afară cu Peter, deși nu înţeleg. Mama a 
pregătit o mulţime de lucruri pentru petrecere. E foarte 
fericită. Spune că e petrecerea noastră de logodnă. 

— John, nu-mi plac toate aceste lucruri. Mă simt ca şi cum aș 
fi făcut o fraudă teribilă. 

— Te rog, nu da înapoi, acum... Mama e atât de fericită că 
ești aici. Și Pete e fericit că vede că îmi ţin promisiunile și că mă 
implic în muncile de aici. Ajută-mă, Mary, până îl voi convinge 
că sunt serios. 

Până atunci, sper că voi reuși să trec și peste dezamăgirea pe 
care mi-a provocat-o Marguerite. 

— Bine, răspunse Mary, văzând chipul fericit al doamnei 
Parvue, care-i privea de pe geamul din bucătărie. 

Deși se simţea o impostoare și o intrusă, Mary încercă să fie 
veselă toată seara, pentru că veniseră o mulțime de persoane 
de pe proprietăţile vecine, pentru a o vedea pe fata cu care 
John se logodise în perioada petrecută la Sydney. 

Toţi fură însă de acord că Mary n-are nimic din fata pe care 
şi-o imaginaseră, cu comportamentul ei atât de plăcut și de 
natural și cu părul ei roșu și ochii jucăuși. 

Unul dintre ei chiar îl felicită cu mult aplomb pe John, 
spunându-i că a avut mare noroc să poată pune mâna pe o 
astfel de fată. 

Pete se comportă și el mai deschis și mai relaxat, deși n-o 
scăpă din ochi toată seara, mai ales când Mary fu întrebată cu 
insistenţă cum l-a cunoscut pe John şi de cât timp. 

Tânăra reuși să răspundă perfect la toate întrebările și nu 
scăpă o vorbă despre familia ei sau despre locul în care trăieşte 
şi muncește. 

Pete tinu să precizeze, la un moment dat, că nu crede o iotă 
din toată povestea pe care o auzise înainte, că ar fi fost 
fotomodel. Pur și simplu nu părea să fie genul, comentă el. 

Doamna Parvue părea să adore petrecerile, pentru că se 
simţea foarte în elementul ei. 

Vechea casă, de altfel, solidă și foarte mare, fusese probabil 
gândită cu lux de amănunte pentru acest gen de viaţă, cu 
terasele ei largi și camerele atât de încăpătoare, în care se putea 
dansa foarte lejer. 

Vor da multe petreceri în viitoarele săptămâni, o asigură 
doamna Parvue fericită, așa cum făceau în perioada în care 
Peter era mult mai puţin preocupat de plata facturilor. 

Petrecerile nu costau mult, unt, ouă și smântână pentru a 
pregăti prăjiturile se găseau întotdeauna în casă, iar efortul de 
a le face era pe deplin răsplătit când vedea feţele mulțumite ale 
invitaţilor săi. 

Ar fi vrut, totuși, ca John să arate ceva mai multă afecţiune 
față de Mary. 

Ori de câte ori își întorcea privirile spre el, nu-l vedea în 
compania ei, iar dacă se apropia de vreo fată, aceasta nu era 
Mary. 

Probabil sunt încă neobișnuiţi cu noua lor situaţie, se gândi 
doamna Parvue când o văzu pe Mary cum roşește ori de câte 
ori cineva îi cerea să-i vadă inelul și-i ura multă fericire. 

Toţi te privesc cu foarte mult respect când ești logodită, își 
spuse Mary când se întoarse în patul său, după ora unu 
noaptea. Trăise momente cu totul noi pentru ea și asistase la 
discuţii pe care nu credea că le va auzi vreodată... Despre 
calitatea pământurilor, despre sănătatea animalelor, despre 
importanţa ploilor la timpul potrivit. 

Toate acestea o distraseră de minune. Fusese însă mai putin 
veselă când câteva fete se interesară dacă e hotărâtă să trăiască 
acolo după căsătorie, sau cât de mult îl iubea pe John. 

— În toate există întotdeauna avantaje și dezavantaje, îi 
spuse ea căţelușei, care se pregătea să doarmă pe perna ei 
preferată. Cel mai mare dezavantaj în toată această situaţie e 
însă faptul că Peter nu mă suportă. E totuși un tip foarte 
deosebit, nu-i aşa? Noapte bună, Dulceaţă, şopti ea și stinse 
lumina. 


Capitolul 4 


Douăzeci și două de mii de acri de pământ era o adevărată 
avere, conchise Mary, două zile mai târziu, în timp ce trăgea cu 
forță de volanul jeepului pentru a evita un buștean. 

Nu era tocmai ușor să conduci o mașină, fie ea chiar şi un 
jeep, peste toate pajiștile astea cu oi care alergau disperate 
dintr-o parte în alta, speriate la auzul motorului. 

— E cu siguranţă o experienţă total nouă pentru mine, se 
confesă Mary Marii ducese, companioana sa preferată. Mi se 
pare straniu să inspectezi oile dintr-un jeep. Întotdeauna 
mi-am imaginat că treaba asta e făcută de un bărbat vânjos, 
încălțat în cizme până deasupra genunchilor, cu o pălărie largă, 
brumărie, dând pinteni calului printre arbuști, urmărit 
îndeaproape de un câine mare și negru. Ce mult am greșit, 
spuse ea, trăgând din nou cu putere de volan, de data asta 

pentru a evita un pietroi. Și, în plus, îmi imaginam că acest om 
era calm şi așezat, nu unul care urlă ca un bezmetic, din toţi 
bojocii:,, Hei, ce dracu faci?! Unde te crezi?", zâmbi ea. 

Asta nu însemna că vroia să fie menajată tot timpul. În fond, 
ea se oferise să-l ajute pe Peter în toată treaba asta, deși nu-și 
putea explica de ce o făcuse. John fusese ocupat cu alte treburi, 
iar Peter, imediat ce îşi adusese aminte că ea știa să conducă, 
i-a propus să-l însoțească. Așa se făcea că se afla acum aici, 
obosită, însetată, luptându-se cu creaturile astea proaste, cu 
fundul plin de mizerii, învârtindu-se buimace fără nicio direcţie 
precisă, gata în orice moment să ajungă sub roti. 

Mâine era duminică și, după ce va conduce cincizeci şi șase 
de mile până în oraș, la meciul de polo se va putea relaxa. 

Putea în sfârșit să trimită acasă o carte poștală. Își putea 
imagina reacţiile familiei ei, în momentul în care vor citi în ce 
aventură intrase. 

Tatăl ei va da vesel din mâini și va începe să râdă cu poftă. 

Mama ei va ţistui uimită din buze și va întreba cu ochii cât 
cepele:,,Doug, tu crezi că fata asta e sănătoasă la cap?" 

Nan va zâmbi cu căldură și va spune încet, mai mult pentru 
ea:,,Grozavă, fată”, aşa cum făcea întotdeauna, indiferent dacă 
ceea ce făcuse nepoata ei adorată era amuzant pentru ea sau 
nu. 

— Uită-te pe unde mergi, urlă Peter și vocea sa se auzi cu cea 
mai mare claritate, împotriva zgomotului făcut de motor. Intri 

ca-n brânză în toate pietroaiele astea, continuă el să urle. 
Jeepul ăsta m-a costat o sumedenie de bani, răcni el, în timp ce 
Mary se uită îngrozită la piatra cât toate zilele pe care o 
prinsese între roți. 

— Îmi pare rău, strigă ea, oprind brusc lângă poarta ţarcului. 
Au intrat toate? 

— Ţi-au scăpat o mulţime, mârâi el, nemulțumit. 

— Foarte posibil, spuse ea, trecându-și mâinile prin păr, 
după care cobori, dând ușor din mâini, pentru a-l ajuta să 
direcționeze alte oi spre țarc. Nu ţine metoda asta, cu adunarea 
oilor din mașină. 

Câte ai reușit să bagi înauntru? 

— Oh, vreo cinci sute. 

— Pot să plec, acum? întrebă Mary, gândindu-se că-și făcuse 
treaba, așa că avea dreptul la un duș. 

— Nu, cum să pleci? Mai avem un ţarc. Urcă-te în mașină. 

Marea ducesă, care coborâse imediat ce o văzuse pe stăpâna 
sa jos, ezită să se urce din nou. Nu-i plăcea jeepul. Prefera 
mașina stăpânei sale, unde se simţea mult mai în siguranță, dar 
dacă ea alesese să conducă drăcovenia asta, trebuia să se 
execute, părea să spună mutrița nemulțumită a blândei 
căţelușe, în timp ce urcă din nou pe locul pe care-l ocupase 
înainte. 

Când Mary porni însă din nou motorul, îi sări neliniștită pe 
genunchi. 

— De ce a trebuit să iei și câinele cu tine? întrebă încruntat 
Pete, așezându-se pe bancheta din spate și închizând cu putere 
portiera. Mary își privi cățelușa în ochi și spuse zâmbind: 

— Nu-i place să stea fără mine. 

— Ce animal nesuferit, scrâșni printre dinţi, Peter. 

— Totuşi, nu se făcea să o iau cu mine la munca asta, 
recunosc. 

— Nu foloseşte la nimic potaia asta, spuse el, continuând 
s-o privească pe Mary cu coada ochiului. 

Nu se putea spune că arăta prea îngrijit, în dimineaţa asta, 
domnișoara Weston, își spuse el cu satisfacţie răutăcioasă. 
Hainele flendurau pe ea, deja șifonate și murdare, iar părul îi 
zburase în toate direcţiile. Totuși, ochii îi sclipeau cu vioiciune, 
ca și cum ar fi fost foarte interesată de tot ceea ce vedea în jurul 
ei. O actriţă foarte bună, își spuse el. 

Privi apoi pământul arid din faţa lor și apa murdară rămasă 
pe fundul vălăului lângă care ajunseseră. 

— Nu vom aduce oile aici, spuse el, gânditor... Nu mai e 
apă... 

— Dar nu există aici nişte mori de vânt? 

— Nu există apă prin aceste părți. Trebuie să așteptăm să 
plouă. Priviră amândoi spre cerul fără nori. 

Mary se gândi că nu mai văzuse niciodată un albastru atât de 
clar și de frumos. Ar fi vrut să taie o bucată din albastrul acela 
şi să-şi facă o rochie... 

Zâmbi imediat la această fantezie și se uită spre Peter. 

— Nu găsesc nimic de râs în toată această situaţie, spuse el 
mohorât. 

— Nu zâmbeam din cauza situaţiei în care suntem. Pur și 
simplu mă gândeam ce frumos ar fi fost dacă aș fi putut să iau 
o bucată din cerul ăsta atât de albastru și să-mi fac o rochie. 

Peter își întoarse brusc ochii pe fereastră. Bun moment și-a 
ales să se gândească la rochii și la albastrul cerului. Femeia asta 
era complet nebună? Nu mai auzise niciodată ceva atât de 
ridicol. 


KKK 


După ce se întoarseră în casă, Mary se simţi atât de obosită, 
după acea zi plină de muncă și de experienţe atât de noi pentru 
ea, că aproape adormise de-a-npicioarelea. 

Doamna Parvue, în stilul său persuasiv caracteristic, sugeră 
să fie dus pe terasă un șezlong plin cu perne. 

Mary insistă să meargă în pat, dar mama logodnicului său 
căută s-o convingă de faptul că o astfel de relaxare, pentru o 
oră sau două, era tot ce putea fi mai bun în acel moment. 

Mary cedă, dar imediat ce se aşeză pe șezlongul cu pricina, 
adormi buștean. 

Seara târziu, când trecu să facă un duş şi să se schimbe, 
văzând-o adormită așa de adânc, cu Marea ducesă la picioare, 
John se opri o clipă s-o privească și zâmbi înduioșat. 

— E doborâtă, comentă el intrând în bucătărie, unde 
doamna Parvue era ocupată cu o serie de treburi casnice. 

— Nici nu-i de mirare, răspunse aceasta. Peter a luat-o să-l 
ajute cu oile și nu e obișnuită. Nu știu de ce a ținut morți să 
meargă și ea, deși, la întoarcere, Mary mi-a povestit foarte 
amuzată despre tot ceea ce făcuse peste zi. 

John râse amuzat și luă câțiva biscuiţi din tava de lângă el. 

— John... .spuse ea, privindu-și fiul cu afecțiune, în timp ce 
acesta întinse mâna după alţi biscuiţi... Nu vreau să mă 
amestec în treburile voastre, dar pur și simplu nu pot să înțeleg 
cum o fată ca Mary te-a vârât în atâtea datorii. 

John scăpă câţiva biscuiţi din mână la auzul acestei întrebări 
atât de neașteptate și mama sa aşteptă să-i ridice, înainte de a 
continua. 

— Nu pare o persoană de acest gen. Se îmbracă foarte 
simplu, n-are niciun obiect care pare să fi costat foarte mulţi 
bani și tot ce spune e deosebit de înţelept și de calculat. E o 
fată extraordinară și sunt foarte fericită că te vei căsători cu ea. 
Aș vrea să înțeleg, atunci, cum se face că ai cheltuit la Sydney 
atât de mulţi bani și de ce ai făcut atâtea datorii? 

Dacă ar fi văzut-o pe adevărata Marguerite, se gândi John, ar 
fi înțeles imediat. 

— Aşa e când trăieşti într-un oraș foarte mare, în care fetele 
cred că treaba bărbaţilor e doar să toace banii, spuse el încet... 

— Dar Mary nu cred că poate fi așa, îl întrerupse doamna 
Parvue. A fost vina mea, începu el disperat, dar răsuflă ușurat 
când o auzi pe Mary intrând... 

— Doamnă Parvue, îmi pare foarte rău că am adormit așa... 
Probabil e din cauza aerului atât de curat din părţile astea, 
spuse ea zâmbind. Cum m-am așezat pe pernele acelea 
pufoase, am căzut imediat în lumea viselor, spuse ea râzând 
scurt. 

— Sper că ai avut niște vise frumoase, replică doamna 
Parvue, privind-o cu dragoste maternă. 

— Ah, am visat că Fifi era folosită la adunatul oilor, râse Mary 
din nou. 

— Ce gânduri funebre ai avut, atunci, zâmbi cam forțat John 
şi, pentru că știa că mama lui aştepta ca el să fie ceva mai cald 
cu logodnica sa, în timp ce trecu pe lângă ea înainte de a părăsi 
bucătăria, îi ciufuli cu drăgălășenie părul. 

Mary însă, se trase instinctiv înapoi, ceea ce o făcu pe 
doamna Parvue să-și privească întrebător fiul. 

— Mă duc să fac un duș rece, spuse repede Mary. Asta mă va 
trezi cu siguranță și voi putea da o mână de ajutor la 
prepararea cinei. Într-adevăr, dușul și schimbarea hainelor o 
transformară într-o fată absolut sclipitoare, ceea ce îl surprinse 
foarte mult pe Peter, când o privi așezându-se la masă. 

Așadar, avusese dreptate să se culce, se gândi ea, observând 
uimirea lui Peter. Probabil oboseala o făcuse să nu mai aibă 
chiar nimic din tot ceea ce John le spusese despre logodnica sa. 

Acum se relaxase îndeajuns, pentru a încerca să prindă ceva 
din strălucirea domnișoarei Weston, se gândi ea şi, cu această 
idee în minte, zâmbi cât se poate de larg și de vesel, toată seara. 

După ce doamna Parvue începu să se ocupe de 
corespondenţă, iar Peter începu să răsfoiască ziarele vechi de 
trei zile, pentru că poștașul ajungea acolo doar de două ori pe 
săptămână, John își ridică sprâncenele și-i spuse zâmbind: 

— Spuneai că vom vorbi... Nu e prea frig afară, așa că putem 
ieși... 

— Bine. Doar să-mi pun pe mine pardesiul, răspunse ea, 
ştiind că nu putea să refuze. Persoanele logodite stăteau adesea 
împreună la lumina lunii. 

Cu Marea ducesă de o parte, Mary și John se plimbară o 
vreme prin grădină, după care ieșiră pe poartă, plimbându-se 
la marginea întinselor pământuri ale familiei lui. 

— Deci?... Cum m-am comportat până acum? întrebă ea, 
încercând să lege o conversaţie. 

— Cred că te-ai comportat prea bine, răspunse el. Mama a 
început să mă întrebe cum o fată de genul tău a putut să-mi 
facă atâtea necazuri cu banii. 

— Oh, John, vrei să spui... 

— Da... Eşti prea sensibilă și prea drăguță. 

— Mulţumesc, dar cu alte cuvinte vroiai să-mi spui că n-am 
reușit să minţim destul de bine? 

— Nu trebuia să se vadă acest mare contrast dintre caracterul 
tău și cel al Margueritei, spuse el, dând cu piciorul într-o piatră 
care-i stătea în drum. 

— Ce putem face? spuse ea, dezamăgită. N-am cu mine haine 
elegante și nici nu sunt magazine prin preajmă de unde să 
putem cumpăra acel gen atât de extravagant, care erau în stilul 
fostei tale logodnice. 

E foarte dificil, nu-i așa? întrebă ea cu gravitate, în timp ce el 
se oprise să-și aprindă o țigară. 

— Mă aştept ca Pete să-mi pună aceeași întrebare, cât de 
curând. Are un fler extraordinar, nu se poate să nu-și dea 
seama, și dacă realizează că l-am înșelat, voi fi pierdut. 

— Acum n-o să ne facem griji și din cauza lui Peter, nu-i așa? 

— Ba da...Nu depind de el, pentru a-mi putea plăti toate 
datoriile? 

— Poate să creadă că pur și simplu am hotărât să mă 
schimb... Sau, cel mai bine ar fi, poate, dacă aș pleca... 

— Nu, spuse el cu voce plângăreață... E prea devreme să 
dăm totul în vileag. Eşti aici doar de câteva zile. 

Nu vroia ca ea să plece. Nu, până când mama și fratele său 
nu vor realiza că el s-a schimbat și că pot avea încredere în el. 
Ţinea foarte mult ca fratele lui să-și schimbe părerea despre el 
și să nu îl mai privească ca pe un incapabil. După asta își va 

recăpăta locul de drept ca proprietar la Swan Tops, pe picior 
de egalitate cu fratele său. 

Îi lipsea foarte mult Marguerite, deși, știa foarte bine că dacă 
ea ar fi fost acum în locul acestei fete, n-ar fi muncit atât de 
mult. 

— Iartă-mă pentru modul în care ţi-am ciufulit părul, spuse 
el brusc. 

— Nu face nimic. Am înţeles că e necesar să-mi acorzi puţină 
atenție, în situaţia asta. Pot bănui că ceva nu e în regulă, dacă 
n-ai niciun gest mai apropiat faţă de mine, din când în când. 

— Da, mama se uită deja foarte suspicioasă la noi. Cred că se 
întreabă de ce nu ne comportăm mai... mai ca îndrăgostiţi. 

— Păi, nici n-am prea avut timp de așa ceva, glumi ea. Fratele 
tău ne-a pus imediat la muncă, pe amândoi. 

— Oh, dacă există vreun diavol al muncii, acesta e Peter, 
spuse el. În parte, e și vina mea. Puteam să cer să fie adus un 
om care să-l ajute cât am fost eu plecat. 

Însă e adevărat că n-avea niciun drept să-ţi ceară ţie să faci 
toate acele lucruri. 

Nici măcar nu mi-a cerut, își spuse Mary. Pur și simplu mi-a 
ordonat. Dar am simţit că nu vreau să mă arăt slabă în faţa lui. 

— Mi-a plăcut să lucrez aici. Îmi face bine să stau în aer liber. 
Doar că nu știu de ce îmi vine să dorm atât de mult. Nu mi s-a 
mai întâmplat asta niciodată, nici după cele mai grele nopți de 
muncă. 

— E din cauză că ai schimbat aerul, spuse el, privind-o cu 
curiozitate. De cât timp lucrezi ca soră medicală, Mary? 

— De aproape opt ani. 

— Şi îți place viaţa de spital? 

— Da, replică ea, cu mare sinceritate. Iubesc foarte mult 
oamenii. Se întâlnesc atât de multe tipuri de persoane, în 
spital. Îmi place să-i ajut. Sunt foarte fericită când se fac bine. E 
o mare satisfactie să știu că și-au recăpătat sănătatea și datorită 
mie. 

— Da, îmi pot imagina. 

Lui John nu-i plăceau spitalele. Își amintea foarte bine 
perioada în care a fost nevoit să stea într-un spital. Avea doar 
vreo treisprezece ani și făcuse apendicită. Surorile se purtau 
foarte urât şi modul în care îl bruscaseră atunci nu-l putuse uita 
niciodată, așa că schimbă subiectul. 

— Ai fost vreodată îndrăgostită? întrebă el cu o voce mai 
caldă. 

— O dată, spuse Mary zâmbind şi John o privi cu curiozitate. 

— De fapt, nu sunt sigură. Așa credeam atunci... Acum mi-e 
ușor să vorbesc despre toate astea, râzând. 

— Povesteşte-mi... Dacă nu te deranjează, bineînţeles, 
adăugă el repede. 

— Oh, au trecut mulţi ani de-atunci. Eram în cel de-al doilea 
an de practică, într-un mare spital din Sydney. Au adus un 
bărbat în miez de noapte, aproape inconștient, în urma unei 

lovituri. Ne-a luat ceva timp să-l punem pe picioare. Am avut 
grijă de el câteva săptămâni. Era irlandez. Îmi spunea că 
devotamentul meu l-a făcut să vrea să trăiască din nou și că mă 
adora pentru asta, râse Mary... După aia, într-o zi, a venit soția 
sa din Noua Zeelandă să-l ducă acasă. 

— Oh, Mary, spuse John, simțind o mare afecţiune pentru 
această fată care privea totul cu un umor atât de debordant, 
deși nu se îndoia că, la acea vreme, suferise şi ea. Pur și simplu 
a plecat, atunci? Fără niciun cuvânt? 

— Exact. Mai târziu, am aflat că era tatăl a patru copii, râse 
ea cu poftă. Nu, John, nu cred că am fost îndrăgostită cu 
adevărat până acum. Nici n-am avut timp de asta, de fapt. 

Îşi aplecă apoi capul într-o parte, tăcând, semn că epuizase 
subiectul și se îndreptară încet spre casă. 

— Primul lucru pe care-l voi face mâine dimineaţă, va fi 
să-mi verific mașina. N-am mai făcut asta de când am plecat 
de-acasă. 

— Să nu-mi spui că te pricepi şi la mecanică, spuse John, 
ridicând uimit din sprâncene. 

— Cum să conduci dacă nu știi nimic despre mașina ta? Nu 
e posibil, nu-i aşa? 

Dacă se îmbolnăvește, trebuie să ştiu s-o tratez, ca pe toți 
pacienţii mei. 

John se amuză teribil de răspunsul ei şi zâmbea încă, în 
momentul în care intrară înăuntru. 


70 LEE PARKER 


Peter își ridică ochii pe deasupra ziarului și rămase uimit de 
cât de satisfăcuţi erau amândoi... Ce efect a putut să aibă 
asupra lor, câteva minute mână-n mână, la lumina lunii, își 
spuse el, dispreţuitor. 

— Puah, mârâi el, făcând-o pe mama lui să-l privească cu 
reproș. 

A doua zi dimineaţă se treziră cu toţii foarte devreme. 

Treburile specifice unei ferme, precum mulgerea vacilor, 
colectarea ouălor, hrănirea animalelor, trebuiau făcute 
dis-de-dimineaţă. 

După asta, aşa cum plănuise încă de cu seară, Mary își 
verifică, cu atenţie, mașina. 

Trecând pe lângă ea, Peter o analiză lung, gândindu-se că 
probabil şi mașina aceea era un dar de la John. 

Doamna Parvue sosi veselă cu un coș pentru picnic, după 
care porniră cu toţii spre oraș. 

În timpul drumului, John, care stătea alături de Mary, îi 
răspunse cu multă răbdare la toate întrebările cu privire la 
locurile pe lângă care treceau. 

În spatele lui, doamna Parvue o privea cu atenţie pe Mary și 
se întreba cum putea să fie atât de interesată de tot ce vedea în 
jurul ei? Se entuziasma la fiecare pas, din te miri ce... 
Conducea însă foarte încet, neconcentrându-se cu totul asupra 
drumului. Până în oraș erau cincizeci şi şase de mile și nu 
parcurseseră nici măcar jumătate din ele. 


SPIRIT AVENTUROS 71 


O amuza, însă, astfel că o privi tot drumul cu mult drag, iar 
când ajunseră în oraș, fu foarte fericită s-o prezinte tuturor 
prietenilor care le ieșeau în cale. 

John o îndrumă cu competență tot timpul, astfel că ajunseră 
printre primii la hipodrom, unde el le părăsi. 

După plecarea lui, doamna Parvue veni pe scaunul din față 
şi-i explică, la rândul ei, cu foarte mare răbdare, fiecare mișcare 
din jur, continuând s-o prezinte cunoscuţilor care se aplecau 
spre fereastră pentru a o privi pe Mary cu mult interes. 

Aceasta însă deveni din ce în ce mai preocupată de caii care 
începură să apară, împreună cu stăpânii lor. 

De nerecunoscut în costumul de călărie, John le flutură 
îndelung cu mâna, după care se apropie și o ajută să coboare 
din mașină, pentru a cunoaște și alți membri din echipă. 

Erau toţi bărbaţi vânjoşi, dar Mary constată cu surprindere 
că Peter era, totuși, cel mai înalt dintre toți. 

Plină de bucurie că interpreta rolul Margueritei cu atâta 
succes, Mary se îndreptă apoi spre Redleaf și-l mângâie cu 
drăgălășenie pe nas, continuând să observe lumea din jur. 

Ce persoane amabile și calde, își spuse Mary, privind cu 
admiraţie rochiile scumpe ale femeilor care se apropiau. Cu 
toţii păreau să fi venit pentru cel puţin două zile în oraș. 

Marea ducesă atrăgea toate privirile şi se comporta cu atâta 
nobleţe și atâta firesc, încât se putea crede cu ușurință că 
participase până atunci la cel puţin o sută de meciuri de polo. 

Picnicul petrecut pe iarba de lângă mașină adăugă un plus 
de savoare zilei și Mary fu încă o dată foarte fericită de 
întâmplarea care o adusese acolo. Soarele strălucea cu putere 
pentru această perioadă din an și, în timp ce-și sorbea cu 
înghițituri mici limonada din paharul întins de doamna Parvue, 
Mary simţi că e cel mai frumos prânz din câte avusese în 
ultimul timp. 

John se așeză și el în dreapta ei și-i mărturisi că ar vrea să ia 
de acum încolo toate mesele în aer liber, dacă ar avea parte 
mereu de atmosfera din acea zi. Zâmbi apoi cu multă căldură, 
până când întâlni din nou privirile reci ale fratelui său. 

De ce îl privea astfel? se întrebă John. 

Era o privire extrem de calculată, conchise el. Nu va mai 
avea niciodată încredere în el? 

Meciul începu într-o veselie generală și Mary, care stătea 
alături de doamna Parvue și de fiul ei mai mare, se simţea 
extrem de emoţionată participând cu tot sufletul la ceea ce 
vedea pe teren. 

Deodată, însă, își duse speriată mâna la gură. Doi dintre cai, 
împreună cu călăreţii lor, căzură la pământ. 

Obișnuită să fie mereu pe fază în astfel de cazuri, Mary 
alergă imediat să vadă ce se întâmplă. 

Când ajunse însă lângă rănit, privirea îi fu atrasă de un alt 
bărbat, care stătea în ușa vestiarului, cu o valijoară de 
prim-ajutor în mână. 

Mary încremeni de uimire. 

Cunoștea această față. De-a lungul anilor văzuse multe 
lume, dar această faţă i se întipărise în minte cu totul și cu totul 
special. 

Era un medic pe care-l cunoscuse în Sydney și care-i plăcuse 
foarte mult. Lucrase cu el. 

Era un tânăr cu o inimă de aur, extrem de glumeţ, care fu la 
fel de surprins s-o vadă. 

— Ah, dacă aceasta nu e sora Nas Pistruiat, nu știu ce să zic, 
exclamă el. Ce naiba cauţi în acest capăt de lume și mai ales la 
un astfel de eveniment? 

Ştia tot districtul aproape, de-acum, că era logodnica lui 
John. Nu putea să se desconspire acum, făcându-l de râs pe 
John în public și producându-i doamnei Parvue o durere atât 
de mare. Era motiv pentru Peter să-i spună direct în faţă toţi 
ceea ce gândise despre ea, încă de la început. Își întoarse deci 
ochii, ca și cum n-ar fi auzit exclamaţiile tânărului doctor și 
privi spre cei doi răniţi cu mai puţin interes profesional. 

— Mirosul sângelui te-a chemat imediat, rânji Peter în 
spatele ei, cu subințeles. 

— M-am temut că era John, spuse ea prima frază care-i veni 
în minte. Putea fi el, nu-i aşa? 


Capitolul 5 


După această întâmplare, Mary deveni foarte tăcută. 

Vroia să-l întâlnească pe tânărul medic, care probabil era 
acum ocupat cu cei doi răniți. 

În mijlocul babilonului convezsaţiilor, fără însă să se mai 
preocupe cu adevărat de ce se spunea, Mary se gândea cum să 
găsească o modalitate de a se întâlni cu tânărul doctor fără a fi 
observată de nimeni. 

Va cere ajutorul lui John. 

Astfel, când acesta se apropie cu veşti despre cei doi călăreți, 
Mary îi șopti, grăbită: 

— John, trebuie să vorbim ceva foarte urgent. 

— E ceva de rău? o întrebă el îngrijorat. Vino aici... 

Mary cobori din mașină și se îndepărtară încet, sub privirile 
curioase ale lui Peter, care se întrebă de ce Marguerite era atât 

de îngrijorată din pricina celor doi răniţi, dacă John le 
explicase că nu se întâmplase nimic cu adevărat grav. 

— Am lucrat cu acest doctor, în practica mea de la Sydney, 
spuse ea. 

— Cu Howard McKinnon? 

— Da. M-a recunoscut imediat şi m-a întrebat ce fac aici. Era 
normal. Am lucrat foarte mult timp împreună. Eu m-am 
prefăcut că nu aud, după care a trebuit să vadă de cei doi 
pacienţi. Aș putea să vorbesc cu el, astfel încât să nu fiu văzută? 
N-aș vrea să-i fac probleme mamei tale. Doamne, de ce a trebuit 
să-mi complic astfel existența? 

John îi puse mâna pe braţ şi-i zâmbi cu afecţiune: 

— Ai făcut-o pentru că ai o inimă de aur și ai vrut să mă ajuti 
pe mine. 

— N-a fost doar asta. A fost, ca întotdeauna, nesuferitul spirit 
aventuros pe care-l am. Nu trebuia să te ascult, trebuia să te 
ignor. Ai fi găsit tu cum să ieși cu demnitate din situaţia în care 
erai. 

John râse scurt, privind-o cu interes... Erau momente în 
care fata asta îi plăcea foarte mult. Dacă n-ar fi fost prins în 
ghearele acelei iubiri care-i aprinsese inima la Sydney, ar fi fost 
foarte ușor să simtă afecțiune pentru această tânără care l-a 
ajutat atât de dezinteresat. 

— Îi vom explica totul doctorului și sunt sigur că va ști să-și 
țină gura. Plimbă-te puţin pe-aici, mă duc să-l aduc. Nimeni nu 

va avea nimic de obiectat. E normal să vreau ca și doctorul 
echipei s-o cunoască pe logodnica mea. 

Mary își ridică surprinsă ochii spre el, nevenindu-i să creadă 
că râdea. 

— Cum poţi să te amuzi de astfel de lucruri? îi reproșă ea. 

— Nu m-ai intrigat niciodată mai mult. Arăţi superb cu 
scânteile astea în ochi. 

Hai că nu avem timp de discuţii acum, merg să-l caut pe 
doctor. 

Reacţia lui John o surprinse foarte mult pe tânăra fată. Părea 
să nu-l mai îngrijoreze ce se va întâmpla de acum încolo, dar ea 
ținea foarte mult la doamna Parvue și nu vroia s-o rănească. 

Mary se plimbă puţin încoace și-ncolo, gândindu-se cu 
îngrijorare la toate acestea, până când văzu apropiindu-se de ea 
două persoane. 

— Sunt foarte fericit să te întâlnesc, domnişoară Weston, 
spuse doctorul, pe care, se vedea cât de colo, John reușise să-l 
instruiască, între timp. De-asta n-ai răspuns când te-am 
recunoscut, adăugă el încet, râzând cu poftă. Oricum, a avut un 
şoc când John mi-a povestit toate câte s-au întâmplat și cum ai 
intrat în această poveste. Nu mi-aş fi închipuit niciodată că ești 
în stare să pornești de una singură în explorarea Australiei. 

— Atunci, ţi-a explicat cu lux de amănunte totul, zâmbi Mary, 
la rândul ei. 

— Destul ca să mă incite să vreau să ştiu mai mult, surâse el. 

Ultima dată când ne-am văzut eram la o reuniune a 
spitalului, îţi amintești? 

— Cum aș fi putut să uit? Oricum, și eu am fost la fel de 
surprinsă să te găsesc aici. 

— Aşadar, ești logodită cu John. 

— Doar de formă, și doar pentru o perioadă. Am vrut să-l 
ajut să iasă dintr-o mare încurcătură. 

— Ah, ardde nerăbdare să cunosc toată povestea. Voi păstra 
secretul, dar trebuie să-mi promiţi că mă vei ajuta, cât timp vei 
fi aici, dacă voi avea nevoie de o soră. 

— Howard, nu... 

— Mary, da... 

Era foarte schimbat și el, se gândi Mary. Își făcea meseria cu 
mult profesionalism și înainte, dar se părea că acum privea 
totul cu și mai multă responsabilitate. 

— Dacă se va întâmpla vreun accident grav şi nu voi avea la 
îndemână destul personal, iar tu, atât de pricepută, vei refuza 
să mă ajuţi, voi dezvălui la megafon adevărata ta identitate, 
continuă el, mai în glumă, mai în serios. Nu, n-am nevoie să-mi 
promiţi. Știu că dacă voi avea cu adevărat nevoie de tine, tu vei 
fi aceea care se va oferi să mă ajute. Te cunosc destul de bine, 
surâse doctorul larg. 

— Da, răspunse Mary încet. 

John își întoarse privirile în altă parte. Începu să înţeleagă 
că avea în faţă două persoane foarte dedicate meseriei lor. 


78 LEE PARKER 


Ce se va întâmpla cu viaţa lui, de acum încolo? 

Nu fusese bine ceea ce făcuse, desigur. Își rănise mama, își 
supărase fratele și, în plus, se încrezuse într-o străină. 

Se născuse aici... De ce nu se dedicase și el astfel muncii 
sale, așa cum făceau Howard sau Mary? Oamenii aveau nevoie 
și de munca lui. Aveau nevoie de hrană și de îmbrăcăminte, iar 
munca lui le putea asigura asta. 

Se îndepărtă puţin de companionii săi, lăsându-i să-și 
depene amintirile. 

Într-un târziu, Howard se apropie zâmbind de el: 

— E o soră excelentă, ştiai? Dar nu cred că te interesează asta 
acum. E timpul să joci din nou, spuse doctorul, cu ochii ţintă 
spre Peter, care se apropia nemulțumit. Am ţinut s-o cunosc și 
eu pe viitoarea ta cumnată, comentă doctorul, privindu-l cu 
seriozitate în ochi. 

Peter însă nu păru interesat de acest subiect. 

— Ce fac Arthur şi Jack? întrebă el. 

— Arthur și-a dislocat umărul. Jack va fi foarte bine după o 
noapte de somn. Trebuie să plec. Poate va fi nevoie din nou de 
mine, deși sper că nu. Cred că ne vom vedea mai târziu, la seara 
dansantă, nu-i așa domnişoară... Weston, nu? 

— Da, domnule doctor, spuse ea și ceea ce văzu în ochii ei îl 
intrigă foarte mult pe Peter. 

Poate era doar o altă scânteie datorată umorului ei ciudat. 
Fata asta părea să găsească peste tot ceva amuzant, își spuse el. 

După asta, seara decursese fără niciun alt incident și porniră 
cu toţii, Mary, John și Marea ducesă în față, iar Peter și mama 
sa pe bancheta din spate — spre o cabană de la ieșirea din oraș, 
unde fuseseră invitaţi să rămână peste noapte. 

Mai târziu, în camera pe care o împărțea cu Mary, doamna 
Parvue o privi pregătindu-se pentru bal și se gândi cât de 
colosal de departe era această fată faţă de ceea ce-și închipuise 
că era Marguerite. 

Până și desuurile erau complet deosebite de cele pe care își 
închipuise ea că trebuia să le poarte Marguerite. 

Rochiile scumpe, alura sofisticată, bijuteriile... Nimic, 
nimic din toate acestea nu regăsea la tânăra din faţa ei. 

Rochia verde, de bumbac, care se potrivea de minune, era 
adevărat, cu părul ei roșu, era probabil chiar mai ieftină decât 
cea pe care o purta ea însăși. 

Cât despre bijuterii — în afara inelului cu diamant, primit în 
dar de la John, Mary nu purta nimic. Privindu-i trusa pentru 
machiaj, doamna Parvue rămase din nou şocată. 

Pe ce se duseseră, atunci, toţi acei bani? Nu cu ea îi 
cheltuise, deci, John. De altfel, ştia foarte bine că fiul ei era un 
mare cheltuitor. Observase asta încă de când era foarte mic; 
dacă Peter avea în buzunar banii primiţi câte două săptămâni 
sau chiar trei, John rămânea fără ei în aceeași zi. Ea și soţul ei 
obișnuiau să glumească, atunci, și să spună că buzunarele lui 
John aveau găuri în ele. 

— N-am prea multe de făcut, dacă nu mă machiez, spuse 
Mary surâzând. Sunt aproape gata. 

— Frumuseţea vine dinăuntru, Mary, şi eu sunt fericită că 
ești aşa cum ești. Un chip pictat cu mare artă nu e niciodată mai 
atrăgător decât o frumuseţe naturală. 

— Te-ai gândit la mine ca la o mare frumuseţe? întrebă Mary 
cu sinceritate. 

— Nu, nu exact așa... Nu suntem gata, scânci doamna 
Parvue pe o cu totul altă voce, auzind niște pași la ușă. 

— Sunt eu, spuse gazda lor și fu invitată imediat să intre. 

Peste alte zece minute, cele două fiice ale gazdei, dorind să 
fie admirate, intrară brusc în încăpere. 

Mary se uită în oglindă și fu destul de mulțumită de rochia 
ei de bumbac, pe care o pusese în valiză pentru că era ușor de 
împachetat, astfel că o luase pentru orice eventualitate. 

— Mamă, nu ești încă gata? se auzi de undeva vocea lui Peter. 

Impacientat și cam obosit, se gândi Mary. 

— În câteva clipe, dragule, spuse ea, aranjându-și cu atenţie 
gentuţa de seară pe umăr. 

— Nu-i place să aștepte, spuse ea și ieşi, urmată de celelalte 
patru. 

Imediat ce o văzu, Peter o privi atât de surprins, încât Mary 
se întrebă dacă totul era destul de potrivit în îmbrăcămintea ei, 
pentru acea seară. Peste câteva clipe, apăru însă și John și o 
prinse vesel de braț. 

În sfârșit, începe să se comporte ca un logodnic, se gândi 
Mary și-i zâmbi cu căldură, sperând însă că John nu va uita de 
adevărata sa logodnică. Era sătulă deja de complicații. 

Fifi, care stătea în hol pe perna ei preferată, se ridică în 
picioare și o lătră scurt. 

— Stai aici, cuminte, Fifi, mă întorc repede. 

Căţelușa însă, o lătră și mai tare, ca și cum i-ar fi reproșat 
atitudinea ei. 

— Nu o poţi părăsi, așa, spuse gazda. 

— Dar nici n-o poţi lua cu tine, comentă Peter. 

— Sărăcuţa mititică. Face tot timpul așa? întrebă doamna 
Parvue, impresionată. 

— Nu-i place că o las singură într-un loc străin, o pun mai 
bine în mașină. Așa știe că mă voi întoarce. 

În momentul în care o prinse pe Fifi în braţe pentru a o 
duce în spaţiul familiar ei, Mary îl auzi pe Peter mârâind printre 
buze: 

— Javra naibii!... 

Mary își aţinti, furioasă ochii spre el și-și mușcă buza, pentru 
a nu spune nimic. 

Nu se cădea să-i spună acum, față de toate aceste persoane, 
ce credea despre el. Nu mai văzuse în toată viaţa ei o ființă atât 
de egoistă. Cum putea s-o lase pe Fifi singură, închisă într-un 
loc în care nu mai fusese niciodată? își spuse ea, plină de 
indignare. 

O lăsă, așadar pe Marea ducesă pe perna ei preferată, pe 
care se așeză imediat cât putu de confortabil și adormi 
instantaneu. 

Când intrară în sala de bal, Peter traversă imediat încăperea, 
pentru a sta de vorbă cu doi bărbaţi aflaţi foarte aproape de 
orchestră, fără a le mai adresa celor cu care venise niciun 
cuvânt. 

Atmosfera era foarte veselă, constată Mary cu bucurie, 
femeile erau îmbrăcate în rochii foarte frumoase și elegante, iar 
bărbaţii în costume de seară, croite impecabil. 

Toată lumea își spunea pe numele mic și Mary fu 
entuziasmată de acest fapt. În sfârșit, n-o va mai numi nimeni 
domnișoara Weston. 

Doctorul îi făcu un semn din cap de la o masă vecină și 
Peter îi urmări privirea, bănuitor, analizând-o după aceea pe 
Mary și fixându-l pe John cu subinţeles. 

După asta, însă, ridică abia perceptibil din umeri. Nu era 
treaba lui cu câţi bărbaţi schimba zâmbete deşănţate logodnica 
fratelui său. 

Mary se bucura din toată inima ori de câte ori avea prilejul 
să danseze. Nu lipsise de la niciuna dintre reuniunile 
organizate de spitalele la care lucrase, așa încât se păstrase în 
formă. în acest sens. 

John era şi el un dansator foarte talentat, așa încât păşiră 
primii pe ringul de dans, în admiraţia tuturor. 

Sosi și momentul la care Mary se așteptase încă de când 
intrase în sala de dans. Doctorul traversă ringul și se postă în 
fața ei cu o reverență exagerată, stârnind râsetele celor prezenţi 
în timp ce-i ceru să-i acorde următorul dans. 

— Pentru numele lui Dumnezeu, spuse Mary, în timp ce-i 
acordă mâna și el o îmbrățişă mai mult decât era necesar, nu 
mai vorbi atât de tare. 

— Altcineva în locul meu ar fi putut crede după tonul folosit 
pentru această remarcă a ta că ai fost foarte aproape să scoţi 
pușca. 

— Da. Ar trebui să reflectezi și tu mai bine la acest fapt, 
zâmbi Mary. 

— Ce-ai mai făcut de când nu ne-am văzut? schimbă el 
subiectul, surâzând cu nostalgie. 

— Am fost soră medicală la psihiatrie, după care, o perioadă 
am lucrat cu doctorul Harold... 

— Ah, cu Minte Blocată? 

Şi cum te-ai înţeles cu el? 

— M-a dat afară, dacă vrei să știi... 

— E o onoare pentru tine, surâse el. 

— Chiar așa m-am gândit și eu, dar dacă ai fi fost în stare să 
operezi ca el, Howard, acum n-ai fi fost medic de ţară. 

— Sunt foarte fericit unde sunt, heruvimul meu... de ce se 
zgâieşte Peter în halul ăsta la noi? Te-am îmbrățișat prea strâns 
sau te-am privit necuviincios, sau ce? 

— Nu mă interesează ce gândește sau ce face Peter, spuse 
Mary, dar cobori de pe podium, pentru că observă și alte priviri 
care-i urmăreau zâmbind insinuant. 

— De fapt, John ar fi trebuit să te privească, așa, este? 
Mulţumesc, heruvimul meu, sper că-mi vei mai acorda un dans 
puţin mai încolo. Sunt totdeauna foarte fericit să te ţin în braţe. 

— Howard, ești incorigibil. 

Se opriră în faţa lui John și o predă pe Mary cu un zâmbet 
cald, după care doctorul se îndreptă spre altă fată. 

-Cred că e grozav să fii în mâinile acestui doctor, zâmbi 
John. 

— Ce vrei să spui? 

— Am auzit că e un medic foarte bun. Din fericire, n-am avut 
nevoie de el în acest sens, dar a examinat-o pe mama de vreo 
două ori și a fost foarte mulțumită. E ceva. Mama n-a fost 
niciodată încântată de serviciile niciunui doctor până la el. 

După dineu, Mary își aminti de Fifi, așa că alergă repede s-o 
scoată puţin afară. Plimbându-se împreună, sub cerul înstelat, 
Mary se gândi că îi plăcea foarte mult această parte de lume. Se 
gândi la Howard, care se așezase aici, mulțumit, și începu să-l 
înțeleagă. Erau, oricum, doar cincizeci sau șaizeci de mile 
într-o parte sau în alta, până la orașele vecine, unde ar fi putut 
lucra fără probleme, dar alesese acest loc. 

De ce o urmărea Peter, așa, cu privirile, de atât de multe ori? 
Avea vreun sentiment special față de ea? 

Uneori așa părea, își spuse Mary, dar spera să greșească. 

— Nu te plictisești de una singură? întrebă o voce, în spatele 
ei. 

— Nu, răspunse Mary imediat, lăsându-și ochii în jos spre 
Marea ducesă. 

— Ah, nu, bineînţeles, spuse Howard urmărindu-i privirea. 

Cine altul putea fi? își spuse Mary. John sigur dansa acum cu 
altă fată, iar Peter nu s-ar fi apropiat de ea, văzând-o cu Fifi. 

— Ce faci aici, singură? Spune-mi tot, surâse doctorul. 

Mary îi povesti cu lux de amănunte cele întâmplate cu 
Marea ducesă în acea seară și reacţiile lui Peter. 

Doctorul râse din toată inima, amintindu-i de perioada în 
care lucraseră împreună cu atât de multe satisfacţii. 

— Oh, Mary, cred că mă îndrăgostesc de tine, replică 
doctorul. Eşti atât de amuzantă... 

— Nu, te rog, abia fac faţă unui singur logodnic, răspunse ea 
cu umor. Și, apoi, trebuie să continuu turul Australiei, pe care 
abia l-am început. Se apropiară încet de mașină și stătură acolo 
chiar după ce Fifi își reluă bucuroasă locul pe perna ei. 

Din când în când, Howard se uita cu îngrijorare spre ușa 
sălii de bal, dar continuară să vorbească despre toate cele 
întâmplate în perioada în care nu s-au văzut. 

Râdeau împreună cu mare poftă, când, dintr-o dată, 
întorcându-se și ea în direcţia sălii de bal, îl văzu pe Peter 
privind plictisit spre cer. 

Probabil ar fi preferat să plece de acolo, dar nu putea refuza 
ospitalitatea care li se oferise cu atâta generozitate. Și apoi, 
mama lui ar fi fost foarte nemulțumită dacă n-ar fi participat și 
el la petrecere până la sfârșit. 

Nemulțumirea lui se transformă repede în furie, când o zări 
pe Mary în compania acelui bărbat pe care, din câte știa el, îl 
cunoscuse abia în după-amiaza aceea. 

Ai întrecut măsura, doamnă bună de nimic, își spuse el 
privind-o cu fulgere în ochi, dar preferă să se adreseze cu voce 
tare doar doctorului: 

— Cred că ai început să ne creezi probleme, tună el, 
întorcându-se pe călcâie. 


Capitolul 6 


După această întâmplare, comportarea lui Peter faţă de ea 
devenise și mai brutală. 

Mary ar fi vrut să-i răspundă de multe ori cu aceeași 
monedă, dar se gândea mereu să n-o supere pe doamna 
Parvue, astfel că încerca să își vadă de muncă la modul cel mai 
eficient cu putinţă și să ignore grosolăniile fratelui așa-zisului 
ei logodnic. 

Într-una din zile, totuşi, doamna Parvue fu aceea care 
interveni, din nou, nemulțumită în momentul în care-l auzi pe 
Peter cerându-i lui Mary să-l ajute la repararea tractorului. 

— Nu e o treabă pentru femei, Peter, spuse ea, supărată. 

— Cine altcineva poate să mă ajute? replică Peter. 

— Te poate ajuta John. 

— John s-a dus la grajduri, să repare acoperișul. 

Dar, într-adevăr, cred că era mai bine dacă făcea Marguerite 
treaba asta. 

— Peter! Exclamă cu nemulţumire doamna Parvue. 

— Păi, ori una, ori alta... Cum se pricepe să-și repare 
mașina, m-am gândit că e în stare să repare și un tracor. 

— Nu e acelaşi lucru, Peter, insistă doamna Parvue. Și de ce 
trebuie să repari tractorul exact azi, dacă John nu te poate 
ajuta? 

— Pentru că s-a anunţat că vin ploile și trebuie să am cu ce 
căra apa. Nu mai vreau ca vitele să rămână fără apă. 

Era o explicaţie destul de rezonabilă și Mary fu de acord. 

— Bine, atunci, spuse doamna Parvue, dar vezi, n-o pune pe 
Mary la treburi foarte grele. Nu e bine pentru o femeie. 

Mary însă părea gata pentru orice, așa că-l urmă pe Peter 
voioasă, urmată îndeaproape de Marea ducesă. 

Era foarte greu de spus care dintre cele două îndrăgise mai 
mult acest tip de viaţă. 

Când se apropiară de tractor, Mary privi mașinăria cu ochi 
de profesionist și întrebă zâmbind, pregătită să se pună pe 
treabă: 

— Care e problema? 

— Dacă aș fi ştiut, aș fi rezolvat deja problema, nu crezi? 

— Da, probabil, spuse Mary. 

— E o geantă cu scule acolo, mormăi el abia auzit, arătând 
spre bancheta mașinăriei. 

Mary se întinse spre locul indicat și înhăţă tăcută 
instrumentele. După asta, Peter se concentră asupra pieselor 
uleioase şi nu mai scoase nicio vorbă. 

Mary își vâri şi ea degetele peste tot, încercând să descopere 
hiba. 

Era totuși avantajos, dintr-un punct de vedere să lucrezi 
alături de Peter, se gândi ea. Nu te deranja cu tot soiul de 
conversații fără rost şi puteai astfel să te concentrezi asupra a 
ceea ce era de făcut. 

După vreo două ore, John sfârși și el de reparat acoperișul 
și intră în bucătărie, cerându-i mamei sale un ceai fierbinte. 
Auzind însă că Peter îi ceruse lui Mary să facă o treabă atât de 
complicată, în urma căreia sigur se murdărea ca toţi dracii, ieși 
repede, fluturând preocupat din mâini. 

Fifi îl văzu prima apropiindu-se și își înălță capul în semn de 
bun venit, în timp ce ceilalți doi rămaseră concentrați la 
treburile lor. 

John pufni nemulțumit din nas. 

Mary era logodnica lui. De ce insista Peter ca ea să-și 
petreacă atât de mult timp cu el? 

De fapt, nu era logodnica lui... 

Astfel că, reflectă el mai departe, dacă el sau Peter se 
apropiau prea mult de ea, riscau s-o vadă luându-și catrafusele 
şi dispărând pentru totdeauna. Peter îndrăgostit? Ideea îl 
amuză din cale-afară și zâmbi larg. 

— E gata ceaiul, spuse el și Mary se întoarse spre el, 
bucuroasă de o asemenea veste. 

Doctorul Parvue asistat de domnișoara Lonsdale, își spuse 
John cu umor, văzând tandemul din fața lui. Se părea că lucrau 
foarte bine împreună la operarea acestui biet tractor, continuă 
el în gând, amuzat de tablou. 

— Ai spus ceva de niște ceai? întrebă Peter ieşind de sub roți 
şi ştergându-și cu grijă mâinile de pantaloni. 

— Mama a spus să nu lipsească nimeni. 

— Cu această remarcă sunt de acord, spuse Mary, deși cred 
că par coborâtă dintr-o pictură de avangardă. 

— Pentru mine ești întotdeauna ca dintr-o pictură, spuse 
John. 

— Ce fel de pictură? întrebă Mary insinuant. 

— Încântătoare. 

Voi pleca de aici imediat ce voi termina cu treburile la acest 
tractor, își spuse Mary. Nu mai avea niciun chef să suporte toată 
acea situaţie. Unul începea s-o complimenteze din ce în ce mai 
mult, pe când celălalt o insulta din ce în ce mai mult. 

John își dăduse probabil seama la ce se gândea ea, că îi 
spuse imediat ce se ivi un prilej: 

— Iartă-mă, Mary, dar trebuie să-ţi fac niște complimente... 
Altfel Peter se va gândi că suntem cea mai stranie pereche de 
îndrăgostiți din câte a văzut vreodată. 

— Oh, John... 

— Nu intentionez, în realitate, să-ţi fac niciun fel de curte. 

— Sincer, sper asta din toată inima, răspunse Mary, 
gânditoare. 

— Se pare că te-ai înfuriat. Mă ierti? 

— Oh, bineînţeles. 

Comportamentul lui Peter însă nu-l putea ierta atât de ușor, 
își spuse Mary. Putea măcar să-i mulțumească pentru faptul 
că-l ajutase la o muncă de genul acela. 

— Hai să ne bem ceaiul, te vei simţi mai bine după asta, 
comentă John. Era mai bine dacă aș fi chemat pe Blackie să 
repare acoperișul, aşa nu mai trebuia să mergi tu cu Peter. 

— Dar nu pot să stau fără să fac nimic, răspunse ea, 
gândindu-se în același timp că fusese tot timpul ocupată de 
când venise aici, şi în casă şi în afara ei. Blackie e bărbat? 

— Da, îi spunem așa pentru că are un smoc de păr negru pe 
faţă. E foarte nefericit din cauza asta. Ne-am gândit să-l 
trimitem la Sydney la un specialist. 

— Dar e foarte complicat să meargă acolo, replică Mary. 

— Două ore cu avionul. 

După asta abandonară discuţia despre Blackie, pentru că lui 
John îi veni brusc în minte o propunere de divertisment, 
văzând-o pe Mary mai puţin voioasă ca de obicei: 

— Vrei să mergem deseară la cinema? 

Cincizeci și șase de mile dus, cincizeci şi șase întors doar 
pentru a vedea un film, își spuse Mary, n-avea niciun farmec. 

— Nu, John, poate altă dată. Astăzi sunt destul de obosită 
pentru a face tot acest drum până în oraș. 

Probabil repararea tractorului le va lua mai bine de o 
săptămână, până atunci nu va putea pleca niciunde. Era 
ambiția ei să vadă cum pornește din nou acel motor în 
repararea căruia s-a implicat deja atât de mult. 

— Arătaţi foarte obosiţi, comentă doamna Parvue imediat ce 
cei doi tineri intrară în casă. Mă întreb de ce n-a reparat Peter 
acoperișul și să vă ocupați voi doi de tractor, așa aţi fi stat mai 
mult timp împreună, adăugă ea. 

— John habar n-are de mecanică, replică Peter. Vreau să-l 
repar în câteva zile, mamă, nu anul viitor. 

Atunci, Mary va continua să fie mecanicul tău? întrebă 
doamna Parvue cu un surâs amar. 

— De ce nu? 

Nu-i făcu niciun compliment, dar Peter era într-adevăr 
foarte surprins de cunoștințele fetei și se bucură că-i propuse 
să-l ajute. Descoperise o cu totul altă latură a ei, față de cea care 
fusese râzând cu gura până la urechi, în lumina lunii, 
conversând cu Howard. Și de aceea nu o putea suporta. Era 
greu de cunoscut. Lui îi plăcea ca lucrurile să fie întotdeauna 
foarte clare. 

Doamna Parvue scoase un oftat prelung. 

Atunci, Peter o prinse ușor pe Mary de bărbie și-i ridică faţa 
spre el. 

— Dacă această fată a ales să trăiască la ţară, atunci trebuie să 
învețe cum e viața pe-aici. 

— L-ai ajutat, cumva, pe tăticul tău la repararea mașinii? 
întrebă el ironic. 

— Cu câţiva ani în urmă, de câteva ori, răspunse ea, 
privindu-l drept în ochi. 

— Dar, dragule, de ce nu-l lași pe John să lucreze cu ea? În 
fond, e logodnica lui, interveni din nou doamna Parvue. 

— John!... explodă Peter. Cum să se priceapă el la toate 
astea, când jumătate din viața lui și-a petrecut-o la oraș, tăind 
frunză la câini și tocând o grămadă de bani? 

— Dar a făcut totul cât a putut mai bine, de când a venit 
acasă, răspunse doamna Parvue, pledând în apărarea fiului ei 
mai mic. 

— Ah, da, s-a străduit, nu-i vorbă, admise el rânjind. 

Era un început, se gândi Mary, sperând că Peter va aprecia 
de acum încolo efortul lui John. 

După asta, doamna Parvue dădu câteva telefoane și se 
întoarse apoi plină de voiebună, anunțând că vor avea oaspeți. 

— Oh, mamă, de ce ai făcut din nou toate aceste invitaţii? 
întrebă John nemulțumit. 

Urmă o tăcere, timp în care Mary își ridică privirile curioasă 
spre doamna Parvue, care, ezitând, răspunse după o clipă, 
foarte rar și apăsat: 

— Pentru că am nevoie de compania lor. De-aia... 

Mary zâmbi, pentru că o înţelegea perfect. 

Ceea ce o mira însă foarte mult pe Mary, era faptul că John 
nu vorbea niciodată despre Marguerite, nici măcar atunci când 
erau singuri. O ura atât de mult, încă? 

Prima mașină sosi mai înainte ca Mary să se fi aranjat cu 
totul pentru primirea oaspeților. 

Mary o auzi oprindu-se în fața porții, apoi se trânti portiera, 
se deschise ușa holului şi o voce familiară izbucni cu voioşie. 

Din nou Howard. 

Când intră în sufragerie, o găsi pe Marea ducesă la 
picioarele lui. 

Ciocnea deja un pahar cu gazdele și când o văzu, ridică spre 
ea sticla de cherry: 

— Felicitări, domnişoară... oh... Weston... lartă-mă, dar îţi 
uit mereu numele. 

— Ar fi mai bine dacă mi-ai spune Mary, doctore, la fel ca 
toată lumea de aici, răspunse Mary zâmbind. 

— Dacă voi face asta, atunci va trebui să-mi spui și dumneata 
Howard. 

— Acesta este efectul unei băuturi bune, răspunse Mary 
râzând. Oh, iertaţi-mă, spuse ea, observând abia atunci 
celelalte trei persoane care stăteau alături de doamna Parvue, 
ceva mai încolo. 

Mary fu prezentată imediat și se gândi cu voioşie că așa, în 
curând va cunoaște toate persoanele din împrejurimi. 

Peter intră și el în încăpere și, dând cu ochii de Howard, îşi 
încruntă sprâncenele: 

— Tu, aici? spuse el, în loc de salut. 

— Da, am fost invitat, răspunse imediat doctorul. 

— Doctorul McKinnon și-a petrecut seara cu familia Robson, 
așa că, în momentul în care au venit aici, în mod firesc l-au 
invitat și pe el, spuse doamna Parvue, zâmbitoare. Unde e 
John? 

— Mai are ceva treabă, răspunse Peter fără chef și se 
îndepărtă să vorbească cu domnul Robson despre tractoare, 
ploi şi pământuri. 

Se auzi O altă mașină şi alte râsete, de data asta şi mai vesele 
și alte câteva persoane intrară în sufragerie. 

Atmosfera se încinse din nou și Mary se gândi încă o dată cât 
de calzi erau oamenii aici și cât de mult îi distra să fie 
împreună. 

Howard nu se mai apropie de ea după incidentul cu Peter. 
Îşi găsise o altă companie, o fată de vreo nouăsprezece ani, care 
se amuza teribil de glumele sale. 

Dacă ar fi fost după el, ar fi preferat să stea cu Mary, dar dată 
fiind situaţia, trebuia să fie prevăzător. Privirile lui Peter nu 
prevesteau nimic bun. 

Urmară apoi obișnuitele întrebări despre nuntă. 

— Va avea loc aici? întrebă domnul Robson. Sunt gata să vă 
dau o mână de ajutor, oricând va fi nevoie. 

— Încă n-am stabilit data, spuse doamna Parvue, privindu-l 
pe John, care zâmbea stânjenit. 

— Bineînţeles că nunta va avea loc aici, interveni Peter, 
apropiindu-se. Gata cu banii cheltuiţi fără socoteală la Sydney. 

— Vei fi un soţ grozav, comentă domnul Robson, 
uitându-se vesel spre John. 

— Sper din toată inima, răspunse el, evitându-i privirea. 

Poate își va găsi într-adevăr în curând o mireasă, se gândi 
Mary. Una pe care s-o simpatizeze și fratele său. 


Capitolul 7 


— A fost o seară frumoasă, spuse Mary, odihnindu-se 
rezemată de tractor. . .Vei fi multumit când vei reuși să pornești 
din nou acest tractor? întrebă ea, punând puţină dulceaţă în 
glas. 

— Mulţumit nu e cuvântul potrivit, spuse el, cu ochii ţintă la 
ce făcea. Îi răspunsese. Și încă destul de amabil, se gândi Mary. 
Ce miracol. 

— Cheie. Una mai lungă. Mary căută obiectul cerut, dar nu 
găsi nimic care să arate cum vroia el. 

— Pleacă dracului de aici! Imediat! tună vocea lui Peter în 
spatele ei. 

Mary se întoarse surprinsă și o văzu pe Marea ducesă 
îndepărtându-se supusă, dar aruncându.-i lui Peter priviri pline 
de reproș. 


98 LEE PARKER 


— l-ai rănit inima, replică Mary, înduioșată de privirile 
căţelușei. 

— O s-o rănesc și mai și dacă se mai apropie de mine. Se 
zgâia ca proasta, exact sub nasul meu. 

În acea clipă motorul porni în sfârșit, și Mary își puse 
mâinile în buzunare, așteptând cu emotie următorul sunet. 

Spera că nu va mai trebui niciodată să facă o astfel de 
muncă, deși acum simţea o satisfacţie imensă că nu lucrase 
atâtea zile în zadar. 

Își privi mâinile, cu negru pe sub unghii. Probabil că mult 
timp de acum încolo urmele acestui dezastru vor fi cât se poate 
de vizibile. Bine că n-o vedea mama ei în această situaţie. 

Sybil, care era atât de fină şi de delicată și care nu suporta 
niciodată nici cea mai mică urmă de murdărie. 

Mary oftă adânc, gândindu-se cât de mult ar fi suferit mama 
ei dacă ar fi văzut-o în acele momente. 

— Te-ai plictisit? întrebă Peter. 

— Nu. 

Doar că mă uitam la cățelul meu şi mă întrebam dacă voi 
reuși să-l mai curăț vreodată. 

— Dacă tu nu vei încerca, atunci cine s-o facă? 

— Nu-ţi place cățelușa mea, nu-i așa? 

— Nu folosește la nimic. 

— Dar tot și toate din viaţa ta trebuie să folosească la ceva, 
Peter? 

— Nu poţi trăi aici dacă nu ești bun de nimic. Mă bucur că 
tu și John nu v-aţi hotărât încă să vă căsătoriţi, spuse el, după o 
pauză. 

— A, da? 

Se vede treaba că s-a trezit cu chef de vorbă azi-dimineaţă, 
își spuse Mary și continuă: 

— De ce spui asta? 

— Pentru că niciunul dintre voi nu e capabil să facă eforturi 
pe o perioadă mai lungă de timp. Aseară au sosit alte facturi. 
Domnul Robinson aduce și poșta, ori de câte ori vine. Printre 
altele, era o factură de cincizeci de dolari pentru o rochie de 
seară. Poţi să explici asta? 

Nu era nimic politicos în modul în care puse întrebarea. Era 
doar furie și sarcasm. 

Mary sări în sus. 

O factură pentru o rochie de seară? Și i-a fost trimisă lui 
Peter? 

— Nu înţeleg, spuse Mary, contrariată.... 

Era de necrezut că Marguerite își cumpăra haine la Sydney 
și le punea în contul lui Peter, dar exact asta făcuse. 

Peter se intoarse încet spre ea: 

— Aș vrea o explicaţie. 

Mary era curioasă dacă John avea cunoștință despre acest 
fapt. Poate trebuia să vorbească despre toate acestea cu 
logodnica sa. 

— Păi... spuse ea încet, incapabilă să dea un răspuns. Un 
cadou de ziua unei prietene, spuse ea și mai încet. 

— John ţi-a dat această permisiune? 

— Tu ce crezi? întrebă ea, ezitând. 

— Eu ti-am spus ce cred. Cred că nu ești nimic altceva decât 
o căutătoare de aur. Și până nu veți plăti fiecare cent, până la 
ultimul, nu veți avea dreptul să staţi aici, deși cred că ţi-a pierit 
pofta de măritiș, în acest caz. Oricum, eu mă voi opune. 

— N-ai niciun drept să faci asta, spuse Mary, cu aceeași 
ezitare. 

— Ştii că am în biroul meu facturi pentru șase sute de dolar? 
Şi nu sunt nici ale mele, nici ale mamei. 

Mary se îngălbeni. John nu-i spusese că era vorba de atât de 
mulți bani. 

— Şase sute de dolari? Eşti sigur, Peter? 

— Crezi că greşesc în astfel de probleme? Arăţi nedumerită. 

— Chiar sunt. 

Mary se gândi la toate cheltuielile pe care le va avea Peter în 
plus din cauza vremii și simţi că i se rupe inima pentru el. Nu 
greşise cu nimic pentru a avea toate astea pe cap. 

— Îmi pare rău, Peter. 

— Îți pare rău? Asta nu plătește facturile. 

Mary își ridică încet capul spre el. 

— Dacă trimiteai tractorul la reparat, ai fi dat treizeci sau 
patruzeci de dolari, pentru asta. Ai avut parte de ajutorul 

meu... Consideră că rochia de seară aproape ţi-am plătit-o. De 
acum încolo, ori de câte ori te voi mai ajuta, va fi în contul 
facturilor. E cinstit, nu-i aşa? 

— Da, spuse el, care se gândise la asta din prima clipă în care 
o pusese la treabă. Oricum, nu vedea altă modalitate în care 
şi-ar fi putut recupera acei bani. 

— Dar nu trebuie să-i mai spui mamei tale despre toate 
acestea. 

— Nu, nu-i voi spune, mârâi el. Ştie despre toate facturile, 
oricum. Doar despre asta, pentru rochia de seară, nu știe 
nimic. 

— Şi eu și John suntem foarte vinovaţi. Ne-am purtat 
prostește. 

Ea, cel puţin, s-a comportat într-adevăr ca cea mai mare 
proastă din lume, intrând în toată această situaţie, își spuse 
Mary. 

— Vei face același lucru și cu John. Ori de câte ori va face 
vreo treabă pentru care, altfel, ar fi trebuit să chemi pe cineva, 
îi vei scădea din datorie. 

— Da, e destul de corect, spuse el fără prea mult entuziasm. 

Mai bine ar face să-i arunce inelul în față, să sară cu Fifi în 
maşina ei şi să plece cât mai departe de această familie. 

Dar, în fond, de ce să-i dea lui inelul? Nu el i l-a dat. 

— Cred că e timpul să punem ceva ulei în drăcovenia asta, 
schimbă el subiectul, încruntat. 

KKK 


După alte trei ore, încă se mai ocupau de tractor. 

Peter stătea la volan, încercând din nou să pornească. 

— Pentru numele lui Dumnezeu, strigă Mary, ajunsă la 
capătul puterilor, porneşte odată!... Nu se poate să nu 
meargă, după atâta muncă. 

Tractorul însă nu vroia și pace. 

În afară de cele câteva sunete ruginite scoase la început, nu 
mai reușiră să scoată nimic de la el. 

Dându-se jos să-i mai cotrobăie prin măruntaie, Peter o 
călcă pe picior pe Marea ducesă. 

Exasperată, Mary o luă imediat în braţe și se trase câţiva 
metri mai departe. 

— Între Marguerite, facturi și tractor... Nu e un loc potrivit 
pentru cineva atât de inocent ca tine, șopti Mary. 

Privi apoi spre acoperișul la care John mai avea încă 
puţin... 

Încă o factură aproape plătită, își spuse Mary, dar se întoarse 
apoi brusc spre Peter, care, îndreptându-se nervos spre casă, 
bombănea de unul singur, foarte nervos, ceva legat de injustiția 
întâlnită la tot pasul în lume. 

Munciseră ca bezmeticii în ultimele trei zile și-i lăsaseră 
nervii, se gândi Mary, dar ideea renunțării o înnebunea și mai 
mult. 

Sări deci la volanul tractorului și, cu ochii plini de lacrimi, 
încercă din toate puterile să-l urnească. 

— Porneşteeeeeee! urlă ea din toţi plămânii. Ce dracu ai că 
nu vrei? se scutură ea de plâns, zgâlțâind tractorul din toate 
mădularele. 

Spre surprinderea ei, acesta porni, în sfârșit. Mary își puse 
braţele pe volan și-și așeză deasupra fruntea, sfârşită. 

Nu putea spune cât timp stătu așa, cu lacrimile curgând și 
curgând, îl simţi doar la un moment dat pe John care se 
apropie și, punându-i brațele în jurul umerilor, o întrebă ce 
s-a întâmplat. 

— N-a vrut să meargă, dar acum vrea, scânci Mary cam fără 
şir... Şi vin tot mai multe facturi de plătit și le vom plăti... Și 
a venit o factură de cincizeci de dolari pentru o rochie de seară 
şi nu putea fi plătită pentru că ăsta nu vroia să pornească, dar 
acum vrea și rochia e plătită, continuă ea să se scuture de 
plâns. 

— Ce dracu tot băjmăjeşti acolo? întrebă John, atât de furios 
cum nu-l mai văzuse niciodată. O prinse de bărbie și-i întoarse 
fața spre el. Apoi continuă cu îngrijorare: 

— Mary, ştiu că nu e în stilul tău să plângi așa. Te-a supărat 
Peter atât de rău? Ti-a spus ceva ce nu se cuvine? 

— Nu, nu e vina lui. E din cauza tractorului. Și a ta. 

— Nu mai e nevoie să plângi acum, s-a rezolvat cu tractorul, 
spuse el, acum văd că a pornit motorul. 

Peter ieși din casă, privind uluit în direcţia tractorului. Pur 
şi simplu nu-i venea să creadă că Mary reușise ce nu putuse el, 
cu tot efortul depus. 

Vru să alerge într-acolo, dar îl văzu pe John îmbrățişând-o 
cu căldură pe Mary, în timp ce aceasta se mai afla încă la 
volanul tractorului. 

Nu, nu era momentul să fie acum cu ei. Pur și simplu nu mai 
înțelegea nimic. Lucrurile sunt atât de confuze... se gândi el și 
se răsuci pe călcâie. 

După un timp, Mary reuși, în sfârșit, să se oprească din 
plâns, furioasă pe ea însăși că fusese în stare să se supere așa 
din cauza unui biet tractor. 

Apoi începu să conștientizeze faptul că John o ţinea în braţe 
şi se retrase tresărind, sub pretextul că trebuia să-și scoată 
batista din buzunar. 

John zâmbi. 

— Arată de parcă ai scufundat-o în uleiul de mașină. 

— Tu n-ai una curată? 

— Pe a mea am folosit-o ca să-mi şterg sudoarea, în timp ce 
lucram pe acoperiș. Suntem o pereche foarte potrivită, nu-i 
aşa? glumi el. 

— Nici nu-ți imaginezi cât de potrivită, răspunse ea ironic. 

— Ce s-a întâmplat, Mary? 

— Fosta ta logodnică, spuse Mary, deliberat, cumpără rochii 
la Sydney și-i trimite nota lui Pete. Ieri a sosit o factură de 
cincizeci de dolari, pentru o rochie de seară. A adus-o domnul 
Robson. 

— Cincizeci... Pentru ce? se bâlbâi el. 

— Pentru o rochie de seară. 

— Oh, Doamne, spuse el și Mary tare și-ar mai fi dorit ca 
Marguerite să fie acolo în acele momente. Nu i-am permis asta, 
crede-mă. .. Am scos o dată sau de două ori bani din contul lui 
Pete pentru că nu aveam cash, dar... Ah, atunci de-asta se uita 
Peter la mine azi-dimineață de parcă aș fi fost un vierme... 

— Dar exact asta ești, spuse ea cu furie, scuturând cu putere 
volanul. 

Atunci realiză că motorul mai era încă în funcțiune și-l opri. 

— Poate nu m-ai auzit bine. Exact asta ești, John. Peter mi-a 
spus că are facturi pentru șase sute de dolari în biroul său. Sase 
sute de dolari, John. Ce ai cumpărat de banii ăștia? 

John se îngălbeni și încercă să facă un efort de memorie 
pentru a-și aminti ce se întâmplase că avea de plătit toată 
această sumă. 

— Nu ştiu... Am fost la tot soiul de petreceri.. Ştii, la care 
trebuie să vii cu mâncare și băutură. Marguerite îmi spunea tot 
timpul că trebuie să cumpărăm lucruri de calitate.. 

— Şi tu ai ascultat-o... 

Desigur, v-aţi dus cu caviar și cred că doar voi aţi făcut-o. 

— Ştii, toate delicatesele astea costă foarte mult. 

— Nu, nu știu, replică ea. 

— Oricum, nu m-am gândit că am cheltuit atât de mult. 

— Totul costă foarte mult în zilele astea. 

— Da, văd... Bietul Peter, n-am vrut să-i fac asta.. 

— Şi ăsta cât costă? întrebă ea, arătând spre inel. Costă șase 
sute de dolari doar ăsta, nu-i așa? 

— Oricum, e plătit, aproape pe sfert... 

— Nu mai vreau să port inele în viața mea, răcni Mary. 

— Oh Mary, ești atât de supărată, sper că n-ai de gând să 
pleci... Nu poti face asta, încă. 

— Nu, încă nu pot pleca. I-am spus lui Peter că vom lucra 
pentru el ca să plătim aceste facturi. Dar după asta, nu voi mai 
rămâne niciun minut în plus. Urmă o tăcere lungă, după care 
John o privi cu atenţie în ochi. 

— De ce faci toate astea pentru mine, Mary? 

— N-am niciun sentiment romantic pentru tine, John. M-am 
atașat foarte mult de mama ta în această perioadă și ştiu că e 
foarte preocupată de toate aceste probleme. Oricum, Peter 
mi-a promis că nu-i va spune nimic despre înțelegerea noastră 
şi tu trebuie să faci la fel. 

— Da, promit, răspunse el, supus. 

— Acum, trebuie să fac un duș, spuse ea coborând, după 
care își potrivi mai bine inelul pe deget. Era prea scump, ca 

să-l piardă. Cum arăt? întrebă ea, îngrijorată. Vreau să spun, 
dacă mă întâlnesc cu mama ta, își poate da seama că am plâns? 

John o cercetă cu atenţie, spunându-și, în același timp, că 
după ce te obișnuiești cu ea faţa ei era foarte plăcută. 

— Şterge-te puţin la ochi și nu vor mai fi probleme. 

— Unde e Fifi? întrebă brusc Mary. 

— Oh, probabil s-a dus în casă. 

Când ajunseră în casă, Mary constată că Fifi nu era nici 
acolo. 

— Nu poate fi departe, spuse doamna Parvue și Mary se 
îndreptă spre baie, dar ușa era deja închisă, așa încât trebuia 
să-şi aștepte rândul. 

Marea Ducesă își anunţă sosirea în casă, scrijelind cu 
ghearele, ușa camerei lui Mary. 

Tânăra alergă spre cățelușa ei adorată și fu foarte surprinsă 
de halul în care arăta. Nu mai avea nici măcar o pată albă. Când 
o întrebă unde a fost, Fifi o privi doar clipind repede din ochii 
ei mari. 

— O baie bună și îşi va reveni, comentă doamna Parvue, deși 
era la fel de impresionată de starea cățelușei. 

O luară, așadar și o purtară cu grijă în baie, amândouă... 

— Când va avea căţeluși, vreau să păstrezi unul pentru mine, 
spuse doamna Parvue în timp ce săpuneau cu adoraţie 
Dulceaţa. După ce fu îmbăiată și pieptănată, Fifi își reluă mina 
de mare ducesă şi se așeză liniștită pe perna ei. 

După câteva minute, când Peter intră în încăpere și se așeză 
să-şi citească ziarele, Fifi se ridică și se apropie de el, 
gudurându-i-se pe lângă picioare. 

— Am făcut o baie? Acum suntem din nou albă şi frumoasă, 
spuse el, pe un ton neașteptat de tandru, ciufulindu-i ușor 
căpşorul. Cum a fost plimbarea? o întrebă el, aplecându-se mai 
mult spre ea. 

Câinele își puse picioarele pe braţele fotoliului lui și lingea 
aerul la câţiva centimentri de faţa lui. 

— Jos, spuse el ferm, când o auzi pe doamna Parvue intrând. 

— Ah, Peter, nu te-am auzit când ai intrat aici, ai reparat 
tractorul? 

— Da. 

— Ah, în sfârșit. Sper că i-ai mulțumit lui Mary pentru ajutor. 

— Înt... 

— Aș fi vrut să răspunzi cu mai mult interes și sper s-o 
apreciezi mai mult pe Mary de acum încolo. Se pare că îi place 
viaţa la ţară. 

— Aşa crede și ea. 

— Vrei să spui că nu e capabilă să trăiască aici?. .. Eşti cel mai 
exasperant copil din lume. 

— Copil? 

Doamna Parvue zâmbi cu căldură. Ar fi foarte fericită dacă 
şi-ar găsi și el o fată atât de drăguță ca Mary. 

— În multe privinţe, dragul meu Peter, ai rămas un copil. 

— Am peste treizeci de ani. 

— Da, dar nu știi să te stăpânești... Nu e frumos deloc, ce 
atitudine abordezi faţă de logodna fratelui tău, spuse ea 
așezându-se alături de el, foarte aproape de foc. 

Peter se foi o clipă în scaun. 

— Nu mă interesează logodna lui. E problema lui, și dacă îmi 
convine mie sau nu, n-are nicio importanță. Deși facturile lui 
văd că au devenit problema mea. 

— Dar ai văzut că amândoi fac acum tot ceea ce pot, pentru 
a te ajuta. De ce continui să te porţi urât cu Mary? 

— Ai început să ţii foarte mult la ea, nu-i așa, mamă? întrebă 
el, privind chipul fericit și încă atractiv al mamei lui. Realiza că 
era mult mai plină de viață de când sosise fata asta în casă și nu 
vroia să îi strice bucuria. 

— Da, recunoscu ea. Cina e gata. Unde-or fi copiii ăştia? 

Peter bănuia unde puteau fi. Mary îi vorbea despre pactul 
lor de astăzi și John se întreba în ce măsură fratele lui va fi de 
acord cu ideea. 


Capitolul 3 


Trecuseră mai bine de trei zile, de când John stătea închis în 
camera sa, cu temperatură. 

Ceea ce făcuse Marguerite întrecuse orice măsură și gândul 
că fratele și mama sa sufereau acum atât de mult din cauza ei, 
pur și simplu îl îmbolnăvise. 

Reciti scrisoarea în care îi cerea, pe un ton foarte rece, care 
nu mai avea nimic din scrisorile lui de altă dată, să înceteze 
să-i mai creeze probleme. În caz contrar, va anunţa autorităţile 
din Sydney. Se semnă plictisit, lipi scrisoarea și aplică timbrul. 

De ce nu mai simţea nimic pentru fosta sa logodnică? Vroia 
pe cineva care să-l trateze cu mai multă inimă și cu mai mult 
respect? Se îndrăgostise oare de Mary, fata care făcuse pentru 
el lucruri de o generozitate pe care nu va fi în stare să i-o 
plătească chiar dacă ar trăi două vieți? 

De ce îl tulbură atât de mult gândul plecării ei, în momentul 
în care Mary îi spusese că va părăsi acele locuri imediat ce vor 
fi plătite facturile? 

Când îi spuse lui Mary ce scrisese în scrisoare, aceasta îi 
replică imediat: 

— Sper că nu ne vom trezi cu ea aici, pentru a-ţi explica 
personal de ce a procedat așa. 

— Atunci, cum să-i spun să se potolească? 

— Spune-i adevărul. 

— Adevărul de multe ori e mai straniu decât o poveste, ca în 
cazul nostru. Oh, în ce m-am vârât. 

Cu această remarcă, Mary era perfect de acord. 


Kk 


Într-una din zile, sosi în sfârșit o scrisoare de răspuns din 
partea părinţilor ei. 

Cum o primi, se retrase imediatm în camera ei pentru a o 
citi în liniște. 

Așa cum le ceruse, era adresată celeilalte fete. 

Tatăl ei înțelegea întotdeauna perfect toate acţiunile ei și 
acesta era unul dintre motivele pentru care-l iubea atât de 
mult. 

Sybil în schimb. se întreba și o întreba cum se putuse lăsa 
amestecată, cu atâta naivitate într-o poveste de acest fel, dar își 
exprima totuși bucuria că tânărul domn avea și o mamă și spera 
că aceasta știa să fie o bună doamnă de companie. 

Citind acestea din urmă, Mary râse cu poftă și simţi că își 
iubeşte mama şi mai mult. 

Bunica îi scria pe tonul pe care-l folosise și fiul ei, 
cerându-i însă să-i vorbească mai mult despre proprietate, 
despre caii de aici și-și exprima speranța că Mary reușise să 
profite de aerul proaspăt de aici și să se odihnească. Nu trebuia 
însă să omită în scrisoarea viitoare să-i spună cum arăta tânărul, 
dacă era blond sau brunet, gras sau slab, înalt sau scund, 
pentru că nu reușea să-și imagineze cum poate arăta o 
persoană care reușise s-o prindă pe nepoata sa într-o astfel de 
situaţie. 

Binecuvântându-i pe toţi trei în gând, puse cu grijă 
scrisoarea în valiză și ieşi voioasă pentru a-l întreba pe Peter ce 
anume avea de lucru pentru ea în acea zi. 

Îl găsi verificându-și corespondenţa și când îl văzu așezat la 
birou simţi că-i tresare puţin inima. 

— Nicio altă factură în plus? întrebă ea, destul de uimită că 
se emoţiona revăzându-l. 

— Nu. 

— Asta e bine, răspunse ea și nu mică îi fu surpriza când 
Peter îi flutură în faţă o scrisoare. 

Presupunând că vrea s-o citească, Mary luă scrisoarea, 
privindu-l lung. 

Era de la Blackie, care între timp plecase la Sydney. 

„Nu mă mai întorc — scria el — e rău cu mine şi doctorul de 
aici a spus că trebuie să mă taie să-mi umble puţin prin 
măruntaie". 

Mary îi întinse scrisoarea foarte preocupată, deși, poate, în 
alte împrejurări ar fi zâmbit citind aceste rânduri, cu o 
exprimare atât de plastică. 

— Trebuie să plătim și pentru asta, nu-i așa? întrebă ea, încet. 

— Firește. 

— Bietul Blackie, îmi pare rău pentru el. 

— Da. Iar noi avem o problemă în plus. Un necaz nu vine 
niciodată singur. 

— Ce te-ai fi făcut dacă eu și John aș fi rămas la Sydney? 

— Aş fi fost distrus, răspunse el gânditor, cu ochii în 
scrisoare. 

Seara, Mary urcă foarte devreme în patul său. 

Privind-o pe Marea ducesă care stătea liniștită alături, pe 
perna ei, bătu cu degetele în piciorul patului și șopti cu 
afecțiune: 

— Vino la mine, Dulceaţă, am chef de vorbă... 

Fără niciun pic de întârziere, Fifi sări în pat şi-şi puse capul 
pe genunchii ei. 

— Așa e foarte bine, spuse Mary, mângâind-o cu căldură. 

Eu voi vorbi, ca de obicei, iar tu mă vei asculta fără să-mi 
întrerupi șirul gândurilor, așa cum faci întotdeauna... 

Mai întâi... De ce i-am spus azi lui Peter tot ce i-am spus 
ieri? Asta va însemna că vom fi prinse aici pentru încă vreo 
câteva săptămâni, dacă nu chiar luni. 

Mary se uită lung la Fifi, care își ridică ochii spre ea, stând 
neclintită. 

N-am făcut-o pentru că sunt îndrăgostită de John sau ceva 
de genul ăsta. Așa cum am spus încă de la început, cred că doar 
dorinţa mea de aventură mă îndeamnă la toate acestea. Ţin la 
John, e adevărat, dar asta nu spune nimic. Acum, problema e 
că am descoperit că perspectiva de a rămâne aici atât de mult 
timp, nu mă îngrijorează. Cum se explică? 

Nu primi niciun răspuns... 

Mary se întoarse pe o parte și stinse lumina, continuând să 
se gândească la toate acestea în întuneric, până adormi. 

Marea ducesă, văzând că e uitată acolo, se întinse cu grijă, 
bucuroasă că putea să doarmă lângă stăpâna ei, peste 
acoperământul fin. După ce terminaseră de reparat tractorul, 
Peter, fără să ştie exact de ce, începu să ezite să o mai pună pe 
Mary la muncă, așa cum făcuse până atunci. Poate pentru că 
devenise foarte evident că logodna fratelui lui avea toate 
şansele să ducă la căsătorie, se gândi el. Reflectând însă mai 
bine, își spuse că din cauza ei s-au făcut toate acele datorii care 
Je creează acum probleme. 

Cum Blackie nu se mai întorcea la fermă şi era extrem de 
dificil să găsească pe altcineva să-i ia locul, Peter își informă 
fratele că, de atunci încolo, îi revenea lui sarcina de a se îngriji 
de vaci şi de tot ceea ce era în legătură cu ele. 

Cu toate că se strădui din răsputeri, cu toate acestea însă 
John avu probleme cu mulsul vacilor, care îi simțeau probabil 
nepriceperea și dădeau tot timpul cu piciorul în oala pentru 
lapte. 

— Pot să învăţ eu să le mulg? spuse Mary zâmbind, veselă, ca 
de obicei. Poate am mai multe şanse decât John. 

— Nu știu ce să zic, spuse doamna Parvue. 

— Dacă voi toţi aţi învăţat, atunci pot să învăţ și eu, răspunse 
Mary, rugătoare. 

— Nu e tocmai o treabă potrivită pentru tine, spuse doamna 
Parvue, stingherită. 

— N-are niciun rost să mai discutăm. Orice femeie poate face 
asta. Te învăţ eu, zise Peter. 

— De ce tu? O poate învăţa John. 

Doamna Parvue ştia că Peter era o fire dominatoare, dar 
faptul că îşi petrecea atât de mult timp cu Mary, trimițându-l 
mereu pe John în altă parte, îi dădea de gândit. 

— Dacă John n-a reușit să mulgă nicio vacă, atunci cum ar 
putea s-o înveţe el pe Mary să facă asta? întrebă Peter cu 
nervozitate și doamna Parvue se văzu nevoită să recunoască 
faptul că avea dreptate. 

În dimineața următoare, așadar, Mary îl urmă pe Peter în 
staul și, în timp ce el inspecta locul cu profesionalism, Mary se 
prezentă celor trei vaci. 

— Eu sunt Mary, începu ea, cu o voce caldă și atrăgătoare. 
Noua voastră mulgătoare. Tu ești Betsy, nu-i așa? se adresă ea 
celei mai apropiate văcuţe. Trebuie să te mulg acum, și tu vei fi 
cuminte și bândă și nu vei mai vărsa laptele, nu-i așa? 

Urmărind-o dintr-un colţ al încăperii, Peter își duse mâna la 
gură și întoarse capul. Când se uită din nou spre ea, Mary 
vorbea deja cu cea de-a treia vacă, mângâind-o ușor. 

— Dacă ai terminat, putem începe lecţia, spuse el, revenind 
la starea lui obișnuită. 

— Şi cu cât voi fi plătită pentru munca mea? întrebă Mary și 
toată afecțiunea pe care Peter începuse să o simtă pentru ea, 
văzând-o cum se comportă cu vacile, dispăru brusc. 

— Vom ajunge la o înţelegere, bombăni el, nemulțumit. 

Săptămâna ei de lucru decursese fără niciun fel de 
probleme și Mary se miră ea singură cât de mult o ajutaseră și 
în această treabă, cunoștințele dobândite pentru meseria ei. 

Într-una din zile, Howard, care îşi vizitase un pacient la o 
fermă învecinată, se hotări să mai străbată câteva mile și să 
poposească la Swan Tops, unde, cu siguranță, nu-i va fi 
refuzată o ceaşcă de ceai. 

În plus, vroia foarte mult s-o revadă pe fata cu care-i făcuse 
întotdeauna plăcere să stea de vorbă. 

Doamna Parvue îl întâmpină cu multă căldură și se scuză că 
era singură în casă, pentru că băieţii ei erau plecaţi la oi, câteva 
mile mai departe, iar Mary tocmai mulgea vacile. 

— Vreţi să spuneţi că e mulgătoare, aici? întrebă Howard, 
nevenindu-i să-și creadă urechilor. 

— Da, răspunse doamna Parvue zâmbind și-i mai oferi o 
farfurioară cu biscuiţi. Dar cred că aproape că și-a terminat 
treaba deja, aşa că puteţi să mergeţi acolo s-o vedeţi, dacă 
doriţi. E foarte pricepută. 

Plin de uimire, doctorul ieși din casă pentru a porni în 
căutarea tinerei. 

Când ajunse în pragul șurii, se opri locului, ascultând-o. 

Recita ceva din „Bărbatul de pe fluviul înghețat" și glasul ei 
suna atât de profund și de emotionant, că doctorul exclamă 
fără să vrea: 

— Oh, Mary!... spuse el și fata se întoarse spre el, surprinsă 
că văcuţele nu reacționară la venirea lui. 

— Te plac, spuse ea, mângâind cu afecţiune spatele vacii pe 
care tocmai o mulsese. 

— Continuă, spuse doctorul, melancolic. 

— Ce anume? 

— Poemul. 

— Ah, mi-ai întrerupt starea, surâse ea. Ce faci aici? 

— Pentru moment, privesc ceva ce n-aș fi crezut niciodată că 
e posibil, dacă n-aș fi văzut cu proprii mei ochi. 

Cine a avut ideea asta? Peter? 

— Păi, omul care se ocupa de treaba asta nu mai vine, așa că 
m-am oferit s-o fac eu. Niciodată nu știi când îţi poate folosi 
ceea ce ai învăţat. 

— Da. Chiar și în acest caz? 

Doctorul privi în jur cu stupoare și continuă: 

— Tot talentul tău și toate cunoștințele tale se îngroapă aici, 
spuse el cu tristeţe. 

— Ah, nu e adevărat. E doar o muncă temporară și nu e 
posibil să uit într-un timp atât de scurt tot ce am învăţat vreme 
de opt ani. 

— Oricum, se pare că îţi place aici. 

— Oh, da, e-adevărat. 

— Şi poemul? Ce ţi-a venit să-l spui? 

— Îmi plac foarte mult acele versuri și cum stau aici singură, 
convinsă că nu trece nimeni prin preajmă la ora asta, le spun 
cu voce tare. 

— Oh, Mary, Mary!... exclamă el din nou, nevenindu-i să 
creadă că o găsise în acea ipostază atât de neașteptată pentru 
ea. 

— Cred că doamna Parvue e cea care ţi-a spus unde mă 
găsești. Asta înseamnă că are ceai cald, așa că e mai bine să 
mergem. 

Howard ezită puţin și Mary se gândi imediat că spera ca 
doctorul să înțeleagă situaţia ei şi să nu facă niciun gest care 

l-ar putea compromite pe John în ochii celorlalți, chiar dacă 
ştia că e o logodnă falsă. 

Un moment, Mary își închipui că era căsătorită cu Howard, 
că lucrau împreună într-un mare oraș și-l asista în calitatea ei 
de soră medicală. Apoi, însă, îşi spuse imediat că oricum, nu 
era pregătită să se căsătorească, nici cu Howard nici cu un alt 
bărbat. Nu era făcută pentru a fi soție. 

Îi va plăti lui Peter datoriile pentru cealaltă fată și va pleca 
de aici cât va vedea cu ochii, mulțumită, totuși, că a putut da o 
mână de ajutor. 

Trebuia însă să se grăbească, pentru că planul de a străbate 
O ţară atât de vastă ca Australia, îţi cerea forță și bună dispoziţie. 

Dacă va întârzia prea mult pe-acolo, cine știe dacă va mai 
avea chef să ducă la îndeplinire un proiect atât de ambițios şi 
dacă nu cumva se va întoarce acasă, unde îşi va căuta din nou 
de lucru, probabil într-un spital de ţară. 

În apropiere de casă se întâlniră cu cei doi fraţi, care se 
întorceau de la muncile lor. 

John îl întâmpină pe Howard cu bucurie: 

— Ce mai e nou, doctore? vru el să știe şi doctorul îi vorbi 
despre pacienta de la ferma vecină, care îl chemase fără să fi 
fost cu adevărat nevoie. 

Peter însă își îngustă ochii când îl văzu, după care întoarse 
capul în altă parte. Doamna Parvue îi întâmpină bine dispusă 
şi-i invită să se așeze. 

— Ceaiul e deja gata, aşa că vă puteţi relaxa, spuse ea, 
surâzând. Dar, doctore, dacă nu mai ai nicio vizită, ai putea 
rămâne pentru cină. 

— O idee foarte bună. Dau câteva telefoane, după care vă 
pot spune dacă rămân sau nu. 

Doctorul se retrase în hol pentru convorbirile lui telefonice, 
dar vorbea atât de tare că se auzi în toată casa. 

— Da, da... Voi fi foarte bine... Te voi suna din nou mâine, 
spuse el, lăsând jos receptorul, după mai multe minute de 
conversaţie aproape intimă, care-i făcură pe cei ce-l auziră să se 
foiască uşor în scaune și să schimbe feţe-feţe. 

Când se întoarse în încăpere, Mary îi privi obrajii ușor 
îmbujoraţi și surâse la gândul că, dacă ar fi fost singuri, i-ar fi 
vorbit acum cu lux de amănunte despre... simptomele ... 
pacientei cu care tocmai conversase. 

— Pot rămâne la cină, declară el așezându-se, domnişoara 
Layne va prelua pentru mine toate mesajele importante și mă 
va anunţa în caz de urgenţă. 

După cină se așezară cu toţii lângă foc și doctorul le povesti 
cu hazul lui recunoscut o serie de întâmplări din perioada sa 
de studenţie. De o parte şi de alta a lui, Mary și doamna Parvue, 
care tricotau împreună un pulover pentru John, fură numai 
urechi. 

Probabil e o tipă cu multe feţe, se gândi Peter, privind-o pe 
Mary cu coada ochiului, cum râdea cu fața toată sclipind de 

bună dispoziţie și amuzament. Niciuna dintre aceste feţe însă, 
se gândi el, nu arăta vreun fel de afecţiune sau de atașament 
faţă de fratele său. 

Era foarte prietenoasă cu el și nu aveau conflicte, dar nu 
vedea din partea ei nici cel mai mic semn de iubire. 

Howard își continuă povestirile și, la un moment dat, 
începu să istorisească o întâmplare a cărei eroină principală era 
o soră foarte nostimă, după cum o caracterizase el, și, după 
câteva momente, Mary constată cu surpriză că întâmplarea cu 
pricina o trăise chiar ea, cu câţiva ani în urmă. 

Doamna Parvue râse cu poftă, John zâmbi dus pe gânduri, 
în timp ce ea, chiar dacă i se păru straniu că doctorul alesese să 
vorbească despre una dintre experiențele avute împreună pe 
plan profesional, se amuză și ea în cele din urmă, privindu-l pe 
doctor în ochi cu recunoştinţă. 

Până și Peter își descreţi fruntea, se gândi Mary, mulțumită 
de întreaga atmosferă. 

— Era una dintre cele mai adorabile surori din câte s-au 
văzut vreodată, conchise medicul, cu ochii în jos. 

— Ah, nicio soră de spital nu poate fi adorabilă, spuse John. 
Cu excepţia... 

Se opri brusc, însă. 

Mary simţi că-i sare inima din piept... 

— Da. Una care m-a îngrijit, o dădu el cotită... 

Ah, prostănacule, își spuse Mary. 

Aproape că ţi-a scăpat pisica!...Mai rămânea să spui... Cu 
excepţia lui Mary... Ea, da, e adorabilă. 

Gândindu-se așa, cu ochii uitaţi pe faţa lui John, Mary 
începu să râdă plină de veselie. 

— Te-a amuzat povestea? întrebă doctorul întorcându-se 
spre ea. Ce croșetezi acolo? 

— Un pulover pentru John răspunse Mary, bucuroasă că 
poate schimba subiectul. 

— Îmi faci și mie unul după ce-l vei termina pe acesta? 
întrebă amuzat doctorul. 

— Da, dacă îmi vei cumpăra lâna, comentă ea și adăugă apoi, 
privind cu coada ochiului spre Peter: 

— Vezi... n-am bani gheaţă, aici. 


Capitolul 9 


Când sosi vremea tunsului oilor, treburile dădură și ele 
buzna și Mary își petrecu zilele prinsă între dereticarea casei, 
gătit şi mulsul vacilor. 

Adora să facă toate acestea însă, şi se aventura cu ușurință 
de colo-colo, ajutând-o pe doamna Parvue. 

Marea ducesă era și ea foarte voioasă în aceste zile, 
profitând la maximum de fiecare clipă petrecută în afara casei. 

Pentru John începu să simtă căldura pe care o ai pentru un 
frate. Cutreierau împreună împrejurimile, înainte de culcare, 
vorbind deschis despre de toate. 

Știau amândoi, la fel de bine, că doamna Parvue aștepta cu 
nerăbdare fixarea datei nunţii, dar acest subiect nu-l 
discutaseră niciodată. Zilele se scurgeau senine, copacii 
începură să inflorească și soarele să încălzească blând. 

Problemele cu apa, însă, deveneau din ce în ce mai grave, 
pe zi ce trecea. 

Într-una din seri chiar, doamna Parvue se văzu nevoită să le 
atragă atenţia cu tristeţe să nu risipească apa când vor face baie. 

Mary nu se întristă pentru ea din pricina acestei situaţii, dar 
suferea văzând animalele rămase fără apă, în timp ce zilele 
deveneau din ce în ce mai calde. 

Fu momentul în care tânăra începu să preţuiască și mai mult 
gândul verilor petrecute la munte. Se gândea de asemenea, să 
propună aducerea câtorva aclimatizatoare, dar totul costa bani 
și nu era momentul să-și spună părerea în acest sens, 
deocamdată. 

Ceea ce o înspăimântă totuși într-una din zile, când 
supraveghea vacile ieșite la păscut, fu apariţia unui șarpe în 
iarba înaltă. Era cel mai mare şarpe pe care-l văzuse vreodată în 
viața ei. Nu se alarmă, însă, câmpul era destul de mare și putu 
să-l evite cu ușurință, astfel că uită să pomenească la cină 
această întâmplare. 

A doua zi dimineaţă, însă, în timp ce mulgea una dintre vaci, 
o văzu pe Marea ducesă arcuindu-și spinarea, în timp ce părul 
de pe spinare i se ridică dintr-o dată. 

Fifi nu mai avusese niciodată această atitudine, așa încât 
Mary se uită cu atenţie spre locul în care privea căţelușa. 

Șarpele stătea întins la umbră, între ea și ușă, singura sa cale 
de scăpare. 

Mary se ridică încet și o luă pe Fifi în braţe, în timp ce se uită 
concentrată în jur, căutând o modalitate de a se salva. 

Șarpele își ridică încet capul şi vaca pe care o mulsese Mary 
care se agită ca nebuna în staul imediat ce simţi încordarea fetei 
şi ţâşni ca o ghiulea pe ușa deschisă, sărind cu dexteritate peste 
şarpele care își unduia greoi trupul, înaintând în încăpere. 

Mary se gândi la pușca ei, uitată în fundul valizei și apoi 
încercă să-şi scormonească rapid mintea, despre tot ceea ce 
citise despre șerpi. Îşi aminti astfel, că șerpii din Australia 
arătau foarte înspăimântător, dar în fond, nu erau chiar atât de 
periculoși și că le plăcea laptele. 

Privi cu speranţă spre vasul răsturnat în locul unde stătuse 
vaca și în care mai rămăsese puţin lapte... 

În momentul acela însă, o umbră se profilă pe înălțimea ușii 
și Mary își întoarse repede privirea: 

— Am pierdut o vacă, sună vu reproș vocea lui Peter... De 
ce nu ai fost atentă?... 

— lartă-mă, răspunse Mary cu ochii încremeniţi pe vietatea 
de la picioarele lui Peter mi-am ieșit pur și simplu din minți, 
spuse ea, încercând să-i arate pericolul și făcându-i semn din 
mână să stea pe loc. 

— Mary... ce e? ...întrebă el, văzând abia atunci în umbră 
monstrul care-și înălță şi mai sus capul lunguieţ. 

În mai puţin de o fractiune de secundă, Peter prinse cu 
putere o bară groasă de fier pe care Mary o văzuse rezemată la 

intrarea în staul de multă vreme și, sub ochii ei atenţi să nu-i 
scape niciun detaliu, începu un adevărat masacru. 

După asta, două mâini vânjoase ridicară în grabă corpul 
ciopârțit și-l aruncară cât colo, departe peste câmp. 

Mary și Fifi ieşiră în sfârșit afară. 

Peter era alb ca varul. 

— Nu te-a mușcat, sper, spuse Peter. Ai sânge pe picior. 

— Doar m-a atins puţin cu dinţii, încercă ea să glumească. 

— Mary! aproape urlă Peter, de astfel de lucruri nu se râde. 

— Nu, nu m-a atins, m-am lovit când a sărit vaca să iasă afară. 
Scăunelul pe care stătusem înainte mi-a venit cu putere în 
picior. Dar, dacă nu apăreai tu, tot îi veneam eu de hac, până 
la urmă. Am mai văzut unul înainte şi l-am omorât. 

Peter o privi fără să creadă. 

— Unde? 

— Acasă la mine. 

— Nu sunt şerpi pe străzile orașelor. 

— Nu, dragă, acasă la mine, în munți, spuse ea distrată, în 
timp ce-și lega piciorul cu batista. 

— Ştiam că ești din Sydney, spuse el cu un ton atât de 
schimbat, încât Mary își ridică imediat capul spre el. 

— Ah, era la una dintre casele pe care le avem în altă parte. 
Cred că trebuie să pun un dezinfectant aici, schimbă ea 
subiectul, uitându-se din nou la rană. Mulţumesc că ai venit. 
Altfel, poate stăteam toată ziua închisă în staul. 

— Hei, răsună o altă voce în apropierea lor. E un șarpe mort, 
aici. 

— Şi ce ești așa aferat? Tocmai l-am omorât, spuse Peter 
încruntându-se. Apoi se întoarse spre sângeroasa sa operă și 
aprecie îngândurat: 

— Între patru și cinci picioare lungime. Tu ce crezi John? 

— Cam așa, răspunse acesta, uitându-se oripilat spre 
cadavrul din faţa sa. Mary a fost cu tine, în momentul în care ai 
făcut asta?... Oh, Mary? Eşti bine? Ai fi putut să mori, spuse 
John, prinzând-o cu putere de încheietura mâini... 

— Da, dar n-am murit. Mary era conștientă de tensiunea 
dintre ei şi nu îi plăcea de loc acest fapt. 

După aceea, Mary fu liberă să se retragă și doamna Parvue, 
imediat ce auzi cele întâmplate se apropie de ea cu un bol cu 
apă rece și câteva pansamente. Mary nu spuse nimic. Observă 
că era plăcerea ei s-o panseze. 

— Cred că ai fost în șoc, draga mea. Îţi aduc niște ceai, după 
care cred că vei vrea să te relaxezi puţin. 

— Nu, nu e nevoie, doamnă Parvue, nu sunt nici obosită, 
nici în șoc. Am mai văzut șerpi înainte. 

Asta trebuie să fii fost înainte de a-l fi cunoscut pe John, 
spuse Peter, oprindu-se în ușa de la intrare. 

— Da, e adevărat, spuse Mary, destul de încurcată. După ce 
l-am întâlnit pe el n-am mai avut timp de nimic altceva, surâse 
ea. 

— Da, presupun. Mamă, o să duc niște ceai cu mine. E 
înfiorător de cald afară. 

— Da, vine vara, spuse doamna Parvue, preocupată evident 
de alte lucruri în acel moment. 

De ce era băiatul ei atât de arțăgos cu această fată? Dacă ea 
ar fi fost în locul lui Mary, de mult s-ar fi înfuriat. 


Re 


Două zile mai târziu, un telefon primit din oraș, 
dis-de-dimineaţă, o făcu pe doamna Parvue să se agite din 
cale-afară. 

— Petrecere!... strigă ea spre sufragerie, unde cei trei încă 
nu-și terminară cafeaua. 

— E pentru Jeanette Faber, o cunoaşteţi, se adresă ea celor 
doi frați imediat ce intră în cameră. Fata aceea care a fost 
bolnavă mult timp... 

Se logodește. Am fost invitaţi cu toţii și am promis că voi 
face niște prăjituri. 

Doamna Parvue se ridică după asta și traversă grăbită 
încăperea, zâmbind fericită sub privirile afectuoase ale lui 
Peter, care știa cât de mult iubea mama sa petrecerile și 
surprizele plăcute. 

Pentru prima dată de când sosise acolo, Mary arătă un semn 
de vanitate. 

— Aș vrea să-mi tai puţin părul înainte de a merge acolo, 
spuse Mary, fericită că fusese și ea invitată. 

— De ce nu mergi în oraș, atunci, în dimineaţa asta? Peter îţi 
poate arăta unde ar fi cel mai bine să mergi. 

Ce zici, Peter? 

— Am niște treburi acolo, nu pot să mă ţin de capul ei. Dar 
pot s-o duc și tu să vii după aceea, cu John. 

— Şi cu ce mă rog frumos o să venim? întrebă John. 

— Cu mașina lui Mary. 

— Sunt de acord, spuse Mary, tot stă degeaba în garaj. 

— Dar de ce n-am putea să mergem toţi trei, de la început? 

— Am câteva treburi urgente, cum e banca. 

— De ce nu mergem împreună la bancă? replică John. 

— Pentru că mama a spus că vrea să facă prăjituri și tu ştii că 
nu termină niciodată înainte de după-amiază. Ce e cu tine, 
John? 

— Întotdeauna găsești un motiv pentru a ne separa, 
răspunse John, cu nervozitate. 

— Spui prostii, replică Peter, ştii foarte bine ce cred despre 
logodnica ta. Dacă ai ales să ai o femeie aici și una acolo, e 
treaba ta, spuse el rânjind larg. Datoriile tale vor fi plătite mai 
uşor așa. 

Mary avu o experienţă foarte interesantă cu Peter la volan. 

Plecaseră imediat după prânz, cu mașina lui, și, imediat ce 
trecuseră de poartă, acesta apăsă pe accelerator și conduse cu 
mare viteză tot timpul. 

Marea ducesă stătea pe genunchii stăpânei sale și nu de 
puţine ori își ridică ochii spre ea, speriată. 

Călătoria se desfăşura în tăcere. 

Mary nu găsi niciun subiect care să-l intereseze pe Peter, iar 
despre căsătoria cu John, datorii, sau alte lucruri de acest gen, 
n-avea niciun chef să aducă vorba. 

După toate aparențele, întreaga atenţie a companionului ei 
era concentrată pe șosea. 

— Unde anume ai casă la munte? întrebă Peter, brusc. 

— Lângă Bullaburra. 

— Nu ştiu de ce am înţeles că ești din Sydney. 

Mary nu răspunse, și pentru alte câteva minute între ei se 
aşternu tăcerea. 

— Mai ai fraţi? 

— Nu. 

— Probabil de aceea ești așa de răsfăţată. 

Mary îl privi cu ochi mari: 

— Peter, chiar crezi asta? 

— Nu știu ce să cred exact. 

Mary zâmbi şi o mângâie pe Fifi pe creștet, gânditoare. 

— Știm foarte puţine lucruri despre tine, continuă Peter, 
după alte câteva mile. 

— Dar are aşa de mare importanţă de unde sunt? se întoarse 
Mary spre el. Aș vrea să mă placi pentru mine însămi. 

— Să te plac... 

Cuvintele rămaseră suspendate în aer și Mary se întoarse și 
mai mult spre el. 

— Uite ce e, Peter. Am făcut tot ce mi-a stat în putinţă să-mi 
repar greșelile din trecut. Chiar nu poţi să le treci acum cu 
vederea? Fă un efort, Peter, și lasă-ne pe mine și pe John să ne 
facem viața așa cum dorim. Toate acele datorii vor fi plătite 
foarte curând și nu vor mai fi altele, te asigur. 

— Vrei să spui că ai învăţat ceva din această lecţie? 

— Dacă asta vrei să auzi... Da... 

Peter apăsă cu și mai multă putere pe accelerator. 

— Pentru numele lui Dumnezeu, Peter, încetineşte!... Nu 
vreau să mă număr printre pacienţii lui Howard, mai ales din 
cauza ta. Howard... Ce ușor îi venise pe buze numele lui, deși 
îl văzuse de atât de puţine ori. 

Peter conduse cu mare viteză până la intrarea în oraș. 

Când opri în sfârşit în faţa coaforului, Mary se lăsă în scaun 
şi scoase un oftat foarte relevant. 

— Iartă-mă, dar așa conduc întotdeauna. Stai însă liniștită, e 
o experiență pe care n-o vei mai repeta, pentru că John 
conduce mult mai încet. 

— Vrei s-o ţii pe Fifi cu tine? Nu cred că e permis să intru cu 
ea aici, spuse Mary deschizând portiera. 

— Dar ea are nevoie să fie tunsă mai mult decât tine... 
surâse el. Bine. O poţi lăsa. 

Mary fu surprinsă cât de ușor se înduplecă Peter să aibă grijă 
de Fifi și spuse cu o voce caldă: 

— Ne vom vedea la cafenea, peste aproximativ o oră. 

După asta, Mary închise portiera și se grăbi să traverseze 
strada, 

Peter o privi lung pe Marea ducesă, înainte de a porni din 
nou și spuse, pe un ton foarte schimbat: 

— Nici nu ştii ce norocoasă ești tu, Fifi, că nu trebuie să te 
gândești la facturi, la datorii și la pierderi. 

Toate aveau un sfârşit, mai devreme sau mai târziu, își 
spuse Mary, așa că, într-o dimineaţă, când plecară împreună să 
facă niște cumpărături în oraș, îl anunţă foarte hotărâtă pe 
John: 

— Toată povestea asta trebuie să se sfârșească. Și încă 
repede. 

John înmărmuri la această veste... Nu se mai putea opune. 

— Am plătit aproape toate datoriile și ţi-am spus că, după 
asta, voi pleca. 

— Stiu... Nu mi-am imaginat că vei rămâne pentru 
totdeauna, spuse el, foarte abătut. Ce propui să facem? 

— Cred că mă voi întoarce la Sydney şi-ţi voi trimite de acolo 
o scrisoare prin care îţi voi spune că... nu te mai iubesc... Pur 
şi simplu nu pot să spun asta aici, cu mama ta de faţă. 

John deschise gura să spună ceva, dar privirea ei îi tăie tot 
elanul, așa că se concentră asupra drumului. 

Făcură drumul în tăcere, iar când ajunseră în oraș, Mary își 
făcu cumpărăturile, în timp ce John o privea din ușă, 
melancolic. 

Îşi făcuse datoria, își spuse Mary și-i spusese de nenumărate 
ori să nu-și facă niciun fel de speranţă, că între ei nu va putea 
fi nimic. 

După ce terminară de cumpărat tot ce avuseseră pe listă, 
John simţi că n-avea niciun chef să se întoarcă acasă. 

Un simplu mulțumesc, uneori poate fi prea puţin. 

O privi pe Mary cu coada ochiului... Cât de dragă îi 
devenise această fată, în toată această perioadă. 

Pentru mama sa va fi foarte greu... Ştia asta... 

Mary vorbi foarte puţin la întoarcere, stând cu ochii aţintiți 
pe fereastră. 

După ce trecură de poartă, fură surprinși de luminile care 
ardeau în toată casa. 

— Oaspeți, spuse John, nemulțumit. 

— Dar nu sunt mașini. 

Oaspeţii vin întotdeauna cu mașina, replică Mary, destul de 
îngrijorată. 

— Atunci, de ce sunt aprinse toate luminile? spuse el, 
gânditor. Sper că nu s-a întâmplat ceva, adăugă el, mai ales 
că-l văzu pe Peter apropiindu-se de ușa de la intrare, cu pași 
foarte înceţi și nesiguri. 

— Unde dracu aţi umblat? întrebă el imediat ce dădu cu ochii 
de cei doi. Aţi spus că vreţi să faceţi doar cumpărături și asta era 
de dimineaţă. Cum se face că aţi venit abia acum? 

— Peter, ce s-a întâmplat? întrebă Mary, nerăbdătoare. 

— Sora mamei a suferit un atac de cord și vrea s-o vadă pe 
mama. N-a vrut să plece înainte de a te vedea. De la prânz vă 
caut. Am telefonat la magazine, la poștă, să fiți anunţaţi. 

— N-am știut nimic, spuse John, iar Mary ţâșni în casă și o 
căută pe doamna Parvue. 

O găsi în camera ei, cu o valiză mare deschisă pe pat. 

— Îmi pare foarte rău, spuse Mary intrând. N-am știut ce s-a 
întâmplat. 

— Ştiu, draga mea, răspunse ea cu ochii înroșiţi de plâns. E 
singura mea soră și vreau s-o văd înainte de a... Doar cu trei 
zile înainte am vorbit cu ea și ne invitase pe toţi să petrecem 
Crăciunul împreună... 

— În ce oraș locuiește? întrebă Mary. 

— În sud. E departe de aici. 

— Dar e foarte complicat să ajungi acolo. 

De ce nu vrei să te ducă Peter cu maşina? 

— l-am propus, răspunse acesta, dar zice că trebuie să am 
grijă de fermă. 

Mary se gândi dintr-o dată la toate. Nu putea pleca, oricum, 
în perioada în care lipsea ea. 

— Dar sunt eu aici, voi avea grijă să fie totul în regulă. 

— Bineînţeles, comentă și Peter. Puţină responsabilitate nu 
strică niciodată unui cuplu. 

— Doar că.. spuse Mary ezitând, nu știu dacă nu e foarte 
mult pentru tine să faci un drum atât de lung, tinând cont de 
faptul că trebuie să-l faci și la înapoiere. 

— Dar a mai făcut asta și altă dată, fără probleme, interveni 
Peter, din nou. 

— Bine. O voi ajuta pe mama ta să facă bagajele și voi 
prepara ceai și nişte sandvișuri pentru drum. Pregătește-te și tu 
de plecare, Peter, spuse Mary, foarte stăpână pe ea. 

Se făcuse deja miezul nopţii când doamna Parvue se 
îmbarcă în mașina lui Pete și porniră. 

Mary și Fifi îi urmăriră cu privirea până se pierdură în 
întuneric, după care se întoarseră în casă. 

— Cred că vom merge la culcare, John, trebuie să ne trezim 
foarte devreme mâine dimineaţă. 

— Ştiu, replică John. Noapte bună. 

În următoarele zile, Mary se comportă ca o adevărată 
stăpână a întinsei proprietăți. Îşi îndeplini cu conștiinciozitate 

fiecare îndatorire și, în plus, John îi mărturisi că-i place să 
mănânce mâncarea făcută de ea, la fel de mult cum îi plăcea 
cea făcută de mama sa. 

Casa era totuși pustie fără Peter și mama sa, mai ales că John 
era mai tot timpul pe-afară, cu treburile legate de fermă. 

Fosta lui logodnică nu se învrednicise să-i răspundă la 
scrisoare, dar nici nu mai sosiseră alte facturi. 

Zilele se scurgeau una după alta și Mary începu să înţeleagă 
ce însemna starea vremii pentru oamenii acestor locuri. Cerul 
se umplea deseori de nori în ultimul timp și priveau cu toţii cu 
speranță spre cer, dar nu căzu niciun strop de ploaie. 

— Cred totuși, că nu va mai dura mult și vom avea în sfârșit 
ploi, spuse Mary. Dar dacă totuși nu? adăugă ea, îngrijorată. 

— Dacă nu, Peter va trebui să dea o sumedenie de bani să 
construiască un întreg sistem prin care să aducă apa de la oraș. 
Cred însă că în ultima vreme tu îi ocupi mult mai mult 
gândurile ca aceste probleme. 

— Ce vrei să spui? întrebă Mary, surprinsă. Vrei să insinuezi 
ceva? 

— Nu, Mary, încercă el să alunge micul șarpe al geloziei care 
i se strecură în suflet. Mary... Am vrut de mult să-ţi mulţumesc 
pentru tot ce-ai făcut pentru mine, dar nu știu cum s-o fac... 

— Nu încerca, răspunse Mary cu seriozitate. Crede-mă, John, 
dacă nu era spiritul meu de aventură, n-aș fi fost acum aici. Dar 
sunt fericită că am cunoscut toate aceste lucruri. 

— Sper atunci că inima ta generoasă se va îndrăgosti de un 
bărbat de la ţară, spuse John, cu zâmbetul lui atât de atractiv. 

Se întoarseră amândoi la lucru, fiecare cu gândurile lui. 

Mary deschise radioul, pentru a asculta starea vremii, în 
timp ce prepara biscuiţi. 

N-aveau nicio veste de la Peter și de la doamna Parvue și 
vremea se înrăutăţea tot mai mult în toată ţara. 

Howard, care ca prieten de familie dădea adeseori telefon 
pentru a se interesa ce mai fac, găsise că e foarte nimerit să-o 
viziteze, acum că rămăsese cu atâtea probleme pe cap. 

De data asta, Mary nu mai recita, ci cânta și se oprise pe o 
notă foarte înaltă când îl văzu intrând în bucătărie. 

— Trebuie întotdeauna să mă întrerupi? 

— Heruvimul meu, cineva trebuie s-o facă. Ocupată din nou? 

— Întotdeauna sunt. Dacă îmi va mai spune cineva că o 
femeie, la ţară, nu are ce face... 

— Mmm, făcu doctorul, abia aştept să gust din biscuiţi făcuți 
de tine. Pot avea lângă ei și un ceai? Unde e logodnicul tău? 

— John verifică apa animalelor. Crezi că va mai ploua 
vreodată? spuse ea, cu ochii spre cer. 

— Ai un talent extraordinar de a schimba subiectul. Bine, îl 
lăsăm deoparte pe logodnicul tău și vorbim despre ploaie. Mă 
îndoiesc foarte mult că vom avea vreun strop de ploaie în 
viitorul apropiat. 

— Şi ce se va întâmpla? 

— Nimic nu e nemuritor, răspunse el sumbru. Mai întâi se va 
termina cu iarba, apoi cu animalele, apoi cu copacii. 
Previziunile nu sunt prea îmbucurătoare. Vor urma incendiile. 

— Le-am urât întotdeauna, spuse Mary, încruntându-se. Am 
văzut de multe ori cum ardea pădurea, aproape de casa mea, și 
nu se putea face mai nimic. Howard, spuse ea brusc. Vrei să-ți 
muţi fundul de lângă tava cu biscuiţi? 


Capitolul 10 


Peter se intersectă cu Howard la ieșirea pe poartă. Doctorul 
flutură din mână dar nu se opri, iar Peter aruncă doar o privire 
tăioasă spre conducătorul celeilalte mașini. 

Ce dracu căuta ăsta aici, în lipsa noastră? se întrebă Peter cu 
furie abia stăpânită. 

John e desigur plecat la treburile lui, iar Mary e singură și 
Howard știa asta. Chiar nu-i păsa că era logodnica lui John? 

Când intră în bucătărie, Mary îl primi voioasă, cu un bol de 
biscuiţi calzi în mână: 

— M-am gândit că ești tu, deși am sperat să mă înșel, pentru 
că ti-ar fi prins bine o perioadă de odihnă pe coastă. 

— De ce? 

— Pentru că te-ar fi făcut să vezi lumea cu alţi ochi. Ce face 
mătușa ta? 

— Era doar semiconștientă când am plecat, dar merge spre 
bine, spuse el, înfulecând cu poftă din biscuiţi. Nu se oprise tot 
drumul. 

— Mama a rămas, pentru că am asigurat-o că vom avea grijă 
aici de toate și, fireşte, vroia să rămână să vadă cum vor decurge 
lucrurile. 

— Mă bucur că mama ta a putut să rămână și sper că totul va 
fi bine până la urmă. Așteaptă, am făcut niște ceai pentru 
Howard, dar s-a răcit între timp. ÎL mai încălzesc. 

— Am trecut pe lângă el. Unde e John? 

— Ai călătorit bine? 

— Da, mulţumesc. Pe-aici n-a plouat deloc? 

— Nu, Peter. 

— Acolo, ploua cu găleata. 

— Şi nimeni nu aprecia asta, sunt convinsă. 

— Nu, nu aprecia nimeni. 

Dimpotrivă. 

Mary îi puse ceai în ceașcă și se așeză şi ea alături de el, 
pentru a mai bea şi ea una. 

Dinspre sobă venea un miros de carne pusă la cuptor și 
Peter simţi atunci cât de foame îi era, dar se şi bucura, 
gândindu-se cât de delicioasă va fi cina, după cum își putea da 
seama după ce mâncase cei mai delicioși biscuiţi din viața lui. 

Mary îi povesti cu lux de amănunte tot ce făcuse în lipsa lui 
și el o ascultă cu interes. 

Treburile însă se înmulțiră și mai mult o dată cu venirea lui 
Peter, pentru că se înmulţiseră vizitatorii. Gândindu-se 
probabil că se simţea singură în lipsa doamnei Parvue, aproape 
în fiecare seară soseau niște grupuri s-o întrebe cum se simte și 
dacă mai avea vești de la mama logodnicului ei. 

De acasă sosise o scrisoare prin care i se sugera că era 
timpul să spună adevărul și să se întoarcă. Tatăl ei punea foarte 
franc problema banilor. Cum se descurca? Nu mai avea nevoie 
de haine? Categoric, era timpul să se întoarcă. 

De fapt, Mary aproape că nu se atinsese de banii pe care-i 
luase cu ea. Pur și simplu nu se ivise această necesitate. 

Banii începuseră să ocupe o mare parte a minţii sale aici, se 
gândi ea. Acum că datoriile erau plătite, Peter se comporta 
altfel și el. Într-un fel, acum erau pe picior de egalitate, 
conducând împreună vasta proprietate. 

La puţin timp de la sosirea din sud, în timp ce Mary punea 
niște şosete la uscat pe verandă, Peter intră în bucătărie, 
ținându.-și strâns un braţ şi căutând cutitul să-şi taie mâneca de 
la cămașă. Sângele îi curgea în valuri pe masă. 

— Ce s-a întâmplat? spuse Mary albindu-se la faţă. 

— Nimic, spuse el. Doar că mi-am tăiat braţul într-o piesă de 
metal. Trebuie s-o dezinfectez. 

— Lasă-mă pe mine, spuse Mary. Mă pricep. 

— Cum te pricepi? Parcă îţi făceau rău chestiile astea. 

— Ce vrei să spui? 

— Îţi amintești meciul de polo? Ah, pleacă de-aici, arăţi de 
parcă ești pe punctul să mori. 

— Eu? Imposibil. 

— Lasă, acum că mi-ai tăiat cămașa, mă ocup eu de rest. 

Ce era cu ea? Văzuse atât de multe cazuri în spital și nu se 
implicase niciodată afectiv. De ce tremura acum astfel? 

— E nevoie să dezinfectezi mai bine şi trebuie să fie cusută 
rana. E adâncă, spuse ea. Trebuie să te vadă un doctor, adăugă 
ea și era fericită că Howard nu era acolo s-o audă spunând asta. 

— Şi cine să mă vadă? Howard? se strâmbă Peter. Mai bine 
mor. 

— Atunci, vom pune doar un plasture. Trebuie să-l punem 
cu grijă, pentru a închide rana. 

— Nu e adevărat că te pricepi la toate astea, nu-i așa? întrebă 
Peter, imediat ce se văzu cu mâna bandajată. 

— Am făcut tot ce-am putut mai bine, prostule. 

Peter o privi cu asprime. 

— Să nu-mi mai spui niciodată așa... Oi fi eu prost în unele 
privințe, dar nu în cele esenţiale, spuse el și ieși nervos din 
bucătărie. 

Mary curăță cu grijă totul, după care o luă pe Fifi în braţe cu 
entuziasm și alergă în camera ei. 

— Fifi, Dulceaţo, acum știu! spuse ea, strângând cu dragoste 
căţelușa la piept. Acum ştia de ce nu putuse pleca de acolo și 
de ce se simţea atât de fericită. 

Îi fusese imposibil să-și păstreze calmul în fața mâinii rănite 
a lui Peter. Asta nu i se mai întâmplase până atunci. 

Dar ce se va face? Cum o va ierta pentru toată minciuna? Și 
ce va spune doamna Parvue, ce vor spune prietenii? 

— Dar dacă nu intram în toată această poveste, nu l-aș fi 
cunoscut, Fifi, nu-i aşa? 

Se uită apoi în oglindă. Nu era schimbată. O asemenea 
descoperire ar fi trebuit s-o schimbe. Căldura pe care o simțea 
în toată fiinţa ei, fericirea fără seamăn. .. 

În fond, chiar dacă nu-și dădea seama, Mary devenise 
complet alta. 

O strălucire pe care n-o mai avusese niciodată până atunci îi 
înconjura parcă toată fiinţa, ca un nimb. 

A doua zi dimineaţă, când se întâlniră toţi trei în bucătărie 
și atât Mary cât și John se uitau lung la rana lui Peter, acesta 
întrebă brusc: 

— V-aţi hotărât când faceţi nunta? 

Mary uitase de-a binelea că era presupusa logodnică a lui 
John. 

— Păi, spuse ea... 

— Curând, murmură John. 

— Vrei să spui că nu mai ai nimic împotrivă? întrebă Mary. 

— Nu. Nu văd de ce trebuie să mai așteptați. 

— Dar căsătoria noastră n-are nicio legătură cu braţul tău, 
spuse Mary, iritată. 

— Da, o completă John. Acum, braţul tău e important. Cred 
că e mai bine să te vadă Howard. 

— Da, recunoscu Mary, văzând pulsaţiile din braţul lui Peter 
şi se îndreptă spre telefon. 

Căută în grabă numărul doctorului și formă numărul, iar 
când acesta răspunse, Mary spuse cu o precizie extraordinară: 

— Bună ziua doctore, sunt Marguerite Weston... 

— Ah, heruvimul meu, începu acesta, ce plăcere să te aud. 

Mary însă îl întrerupse cu răceală: 

— Peter și-a tăiat ieri brațul într-o piesă de metal, spuse 
Mary, rușinându-se imediat de explicaţia dată, mai ales că 
doctorul pufni în râs, știind exact cât de mult o costa acest râs: 

— Şi în acest moment eşti auzită, nu-i așa? 

— Da, doctore. 

— Şi încă nu vrei să renunti la joc? 

— Nu, doctore. 

— Şi nu vrei să-mi spui că ai uitat ce ai de făcut într-un caz 
ca acesta? 

— Am făcut tot ce am putut, ţinând cont de circumstanţe, 
spuse Mary apăsat. 

— Bine, nu te mai tachinez. Ce crezi, totuşi, că e de făcut? 

— Nu eu sunt cea care trebuie să ştiu. 

— Bine, voi face cincizeci de mile până acolo pentru asta, 
deși mai am un pacient înainte. Spune-i lui Peter să nu dispere. 

— Veţi aduce tot ce e necesar? 

— Când mă duc să mulțumesc pe cineva, mă duc pregătit, 
domnișoară Weston. 

Întoarsă în bucătărie, Mary repetă, în mare, ce vorbise cu 
doctorul. 

— De ce nu i-ai spus Howard? De obicei îi spui pe nume, 
replică Peter. 

— Pentru că a fost un telefon în interes profesional. 

Doctorul sosi mult mai repede decât se așteptară și, 
analizând mâna lui Peter, ţistui de surpriză. 

— Facem mai întâi o injectie. 

— Dar... 

— Niciun comentariu, Peter, ai o infecție groaznică și ai 
nevoie de injectii. Una la fiecare patru ore. Ţi le va face Mary. 

— Sper că nu va muri cu seringa-n mână spuse Peter. 

— Îi voi explica ce are de făcut și se va descurca. Stai jos și 
nu te mişca. 

După ce-i făcu injecția, doctorul îi spuse lui Peter pe un ton 
profesional: 

— Acum, poţi să mergi să te odihnești. Eu îi voi da câteva 
instrucţiuni lui Mary. 

Peter se încruntă și ieşi fără să mulțumească. 

— Ce e cu tine, Mary? Ti-ai uitat meseria? Arăţi foarte palidă 
și îţi tremură mâinile. 

— Nu, nu, mă simt bine. 

Doctorul o privi lung. 

— Dacă starea lui se înrăutățește să mă chemi de urgență. 

— Şi am încercat tot ce am putut, începu Mary să plângă, 
văzând sumedenia de medicamente lăsate de doctor. Ce s-a 
întâmplat cu mine, că n-am putut să te ajut? Asta poate pentru 
că mă crezi Marguerite? Sau e pur şi simplu din cauza mea? 

Când o văzu pentru prima oară cu seringa în mână, Peter 
surâse ironic și se trase înapoi. 

— Relaxează-te, Peter, nu te voi omorî, spuse Mary, deși 
tremura din toate mădularele. 

— Nu sunt chiar atât de sigur, râse scurt Peter. 

Mary însă își recăpătă stăpânirea de sine, deși se emoţionă 
ca o fetișcană la vederii pielii lui fine și bronzate. 

Îi făcu injecţia, îi refăcu pansamentul, îi dădu 
medicamentele și ieși surâzând. 

Fata asta îl surprindea pe zi ce trecea tot mai mult. Mâinile 
ei arătaseră atât de capabile în prima seară, iar acum parcă ar fi 
căutat să-și reamintească ceva, își spuse el. Dar dacă ar fi fost o 
minciună, până acum s-ar fi deconspirat într-un fel sau altul. 
Nicio femeie nu e în stare să ţină ceva ascuns atât de multă 


vreme. 

Mary era fericită că reușise să-și țină emoțiile sub control. 
Fusese fericită să fie lângă el, să aibă grijă de el și că el avea 
nevoie de ea. 

Dimineaţa le sosi vestea morţii mătușii lor. 

Cei doi fraţi se întrebară cum să facă să ajungă mai repede 
lângă mama lor, dar chiar aceasta i-a sunat și le-a spus că e mai 
bine să nu se mai deplaseze şi ei până acolo. De asemenea, îi 
trimitea toată dragostea ei lui Mary. 

La o zi după ce-și scosese pansamentul. Peter îi spuse 
îngândurat: 

— Am un presentiment... 

— Ce fel? întrebă Mary, surprinsă. 

— Ca și cum ceva foarte rău se va întâmpla curând. 

Vremea se înrăutățise deja, se gândi Mary, și vântul sufla cu 
o putere neobișnuită, 

Cu toate acestea, era nespus de cald și insectele păreau că 
se înmulţiseră întreit. 

Seara, obișnuiau să se retragă pe terasă și să mai stea puţin 
de vorbă înainte de culcare. 

Era ora zece și jumătate, când telefonul sună și Peter se 
ridică imediat. 

— Da. Unde? Venim chiar acum dacă e nevoie... 

— Presimţirile lui Peter se adeveresc, spuse John și Mary 
privi îngrijorată spre el. 

— Veşti rele, spuse Peter apropiindu-se din nou. 

Aproape o mie de acri de pământ au luat foc și vântul 
continuă să împrăștie nenorocirea. Calea ferată pur și simplu a 
fost spulberată. A fost Ron la telefon. I-am spus că suntem gata 
de plecare. 

— Vă pot ajuta cu ceva? întrebă Mary. 

— Tu rămâi aici. Noi trebuie să ne ducem. Nici un bărbat 
valid nu stă deoparte în cazuri de-astea, spuse Peter. Mă duc să 
pregătesc jeepul. Ţi-e frică? 

— Mie? Nu, spuse Mary. Voi sta aici şi voi păzi proprietatea 
în locul tău. 

Pe la ora două telefonul sună din nou. 

— Da, vom fi imediat la tine, spuse Peter și închise grăbit 
telefonul. John, trebuie să plecăm. Mary, tu rămâi aici. 

— Da ştiu. Vacile, oile şi găinile au nevoie de mine, spuse cu 
tristeţe Mary. Poţi conta pe mine. 

— Ştiu, spuse Peter și-l trase pe John după el. 

Acum era cu adevărat singura stăpână a proprietății, îşi 
spuse Mary. Nu mai era nimeni acolo cu care să-și dispute 
autoritatea. 

Deodată, își încreţi nările cu uimire. 

Era un miros incredibil de pădure arsă peste tot și vântul nu 
scădea în intensitate. 

Mary se retrase în camera ei și încercă să adoarmă dar 
începu să-și imagineze ce se întâmpla afară și stătu astfel trează 
până când, pe la nouă dimineaţa, telefonul sună din nou. 

Era Howard. 

— Mary, eşti tu? 

— Da. 

— Am nevoie de ajutor. Ești singura care mă poate ajuta în 
momentul de faţă. 

— Ce s-a întâmplat? 

— S-a produs un accident foarte grav la șaptezeci de mile de 
aici. 

— Ce trebuie să fac? răspunse Mary fără să ezite. 

— Eu nu pot pleca de aici, sosesc oameni arși aproape tot 
timpul și ambulanta n-are cum să ajungă acolo. Sunt blocate 
drumurile. Am vorbit cu soțul lui Betty Fairton, e pilot. S-a 
oferit să ne ajute cu elicopterul său personal, fără să ştie 
nimeni. Te va duce el acolo. 

— Şi instrumente? Ştii că n-am nimic aici. 

— Da, voi trimite tot ce e necesar. E un radio în avion. Vei 
putea ţine legătura cu mine. Pleacă acum. Te va lua curând. 

— Dar unde va ateriza? 

— Lângă cea de-a doua barieră de lângă Swan Tops. 

— Ştiu unde. 

— Bună fată. Mult noroc, heruvimule. 

Mary opri mașina în locul indicat și aşteptă, având-o pe Fifi 
alături. 

Când elicopterul se auzi deasupra sa, avu totuși teamă că nu 
va putea să se urce din cauza vântului. Dar pilotul își cunoștea 
meseria și, după câteva manevre bine executate, opri în ciuda 
vântului năprasnic. Fifi fu cea care se urca prima, după care 
Mary o luă cu grijă pe genunchi. 

— Sora Lonsdale, presupun, spuse pilotul. Când mi-a spus 
Howard secretul, nu mi-a venit să cred. Dar ce vei face cu 
cățelul? 

— Mă întreb și eu, răspunse Mary. 

Atunci, el îi arătă o cușcă mare de fier, dar elegantă. 

— Poate sta aici fără probleme, spuse pilotul, și o ajută s-o 
vâre pe Fifi în cușcă. 

— Deci nu te vei căsători cu John, spuse pilotul. 

— Nu. Imediat ce se va întoarce mama lui, voi pleca. 

— Ne vei lipsi, Mary, spuse el și se pregăti de aterizare. 

Din elicopter, Mary urcă într-o mașină, unde o așteptau 
câţiva răniţi. 

Mary analiză dintr-o privire gravitatea cazurilor și declară 
imediat: 

— Aici am nevoie de Howard. Trebuie să vorbesc cu el prin 
staţie, să fie pregătit să intre în operaţie. Vom transporta răniții 
acolo. 

Howard obținuse ceea ce dorise. O adusese pe Mary în 
spitalul său, unde să lucreze într-o manieră profesională. 

O privi zâmbind satisfăcut pe deasupra mesei de operaţie. 
Acesta era modul în care-i plăcea s-o vadă, aşa cum se 
întâmplase de multe ori înainte, când mai lucraseră impreună. 
Adora această imagine a ei de femeie eficientă și capabilă. 

După ce terminară operaţia, Howard o chemă în hol să stea 
de vorbă cu ea. 

— Îţi mulțumesc Mary, acest om trăiește și datorită priceperii 
tale. 

— Exagerezi ca de obicei, doctore. 

— Mary... Aș vrea să te rog să rămâi cu mine... 

— Ah, nu începe cu... 

— Mary, te iubesc. 

— Te rog, Howard, spuse ea și se grăbi să se îndepărteze, 
simțind că bărbaţii din acea parte de lume au început să 
înnebunească. Mai întâi John, care părea că a uitat-o cu totul pe 
fosta lui logodnică, și acum Howard... Trebuie să fii nebun să 
iubești o fată ca ea, cu părul atât de roșu și cu obrajii pierduţi 
sub pistrui. 

— Mary, o opri el... Aș fi atât de fericit să fii soţia mea... 

— Aș fi onorată, dar... nu pot... Pur și simplu nu pot, 
răspunse Mary, privindu-l cu părere de rău, în timp ce ochii i 
se umplură de lacrimi. 

— Te vei căsători cu John? De asta nu poți? 

— Nu, nu mă voi căsători. Voi pleca acasă. 

— Îmi pare rău, iubito, poate trebuia să aştept un moment 
mai potrivit. Anticamera unei săli de operaţie nu e cel mai 
potrivit loc pentru a face o cerere în căsătorie. 

— Răspunsul ar fi fost același, spuse Mary încet. 

— Înţeleg. Elicopterul te așteaptă să te ducă înapoi la Swan 
Tops. Sper să te mai văd înainte de a te întoarce acasă. 

— Voi trece pe-aici, în drum. Voi pleca imediat ce va veni 
doamna Parvue. Mulţumesc, Howard, spuse ea ca și cum se 
pregătea să nu-l mai vadă niciodată. 

— Nu-mi vine să cred că plouă, în sfârșit, spuse Peter, luând 
mai multă pâine prăjită. 

— St, făcu John, cu urechea la radiou. Ascultă. 

— În oraș se fac multe speculaţii despre identitatea surorii 
care a ajuns la locul accidentului întru-un mic avion pilotat de 

Join Fairton , din Lanviw, se auzi vocea crainicului. Intervievat 
noaptea trecută, John a declarat că știe doar că se numește 
Lonsdale și că o adusese pentru a prelua două cazuri, la 
cererea doctorului Howard McKinnon. Unul dintre implicați, 
Robert Lang, ne-a declarat că fără ajutorul ei de o competenţă 
extraordinară, acum ar fi fost mort. Conform celor declarate de 
doctor, sora se află în vacanţă în acest district. Cu toţii am vrea 
să ştim unde e și să-i mulţumim. 

— Mary, pâinea prăjită, dragă, strigă Peter cu nervozitate, 
simțind fumul care se ridica dinspre sobă. De ce n-ai grijă ce se 
întâmplă în bucătăria aia? tună el. N-ai auzit niciodată de o soră 
cu numele ăsta pe-aici, John? 

— Nu, ezită el și ieși. 

Mary îl găsi câteva minute mai târziu, în staulul vacilor. 

— E adevărat? spuse el. Chiar ai zburat acolo? 

— Îmi pare rău, John, pilotul a spus că nu va afla nimeni. 

— Dar de ce să-ți pară rău? Ai făcut un lucru extraordinar. 

— Hai să uităm de asta, spuse Mary. 

Dar dacă ea vroia să uite, ceilalţi nu uitaseră, totuși. 

Imaginea unei surori care zburase pe deasupra flăcărilor să 
salveze niște oameni aflați la câteva zeci de mile de ea, aprisese 
imaginaţia multora. 

John urmări din nou radioul, cu interviurile despre tânăra 
soră medicală şi Mary fu foarte atentă și ea. 

— Pari foarte interesată de această soră. 

O cunoști? întrebă Peter. 

— Nu, dar mi se pare interesant ce se spune despre ea. 

Telefonul sună în acel moment și Peter se îndepărtă, 
ciufulind-o. 

— Era mama, spuse el, întorcându-se. E în oraș și ne roagă 
să mergem s-o luăm. Dar e cu mașina, așa că se poate întoarce 
singură. Schimbă-mi doar bandajul. Se va speria dacă are urme 
de sânge. 

Doamna Parvue fu foarte fericită că era din nou acasă. Peter 
O luă totuși din oraș și, spre marea surpriză a lui Mary, plecase 
cu Marea ducesă. 

Trecuseră zilele în care n-o suporta. 

Luară cina pe verandă și atmosfera fu foarte caldă și plăcută. 

— Peter mi-a spus că aţi hotărât să vă căsătoriţi în curând, e 
adevărat? întrebă doamna Parvue. 

— Vom vorbi despre asta mai târziu. Ai călătorit bine? spuse 
John, care se simţi destul de stânjenit de întrebarea mamei 
sale. 

— În avion am stat lângă o fată cu o fustă foarte scurtă. Ai 
putea purta şi tu fuste scurte, Mary, ai picioare frumoase. 

— Ei, eu vă las, spuse John, n-am timp de astfel de discuţii 
spuse el și vru să iasă, dar se opri ca trăsnit în ușă. 

În fata porţii se opri o mașină. 

— Cine e, John? întrebă doamna Parvue. Vreau să stau cu 
Mary, sper că nu e ceva important. 

John nu răspunse și atunci cele două femei se ridicară 
pentru a vedea ce se întâmplă. 

— Așteaptă puţin, îi spuse șoferului mașinii tânăra care 
coborâse. Johny, am vrut să plătesc, dar n-am avut cash, vrei să 
plăteşti tu, iubitule? 

John continuă să privească în faţă ca încremenit. 

— Ah, e fata din avion, replică doamna Parvue, care spera că 
nu era una dintrele fostele iubite ale lui John, care venise acum 
pentru a-i strica viitorul. Cine e această fată, pentru Dumnezeu? 
exclamă ea, nemulțumită de tonul cu care îi vorbea fiului său. 

— Ah, ne-am întâlnit în avion, nu știu cum nu mi-am dat 
seama că sunteţi mama lui Johny. 

— Da, te-am recunoscut, dar cine ești? insistă doamna 
Parvue. 

— Sunt Marguerite. Marguerite Weston, logodnica lui John, 
spuse ea, uitându-se la John care stătea ca o stâncă. Care e 
problema? Nu plătești taxiul? 

Taximetristul se uita uimit de la unul la altul. Fusese în oraş 
de nenumărate ori cu logodnica lui John și cu doamna Parvue 
şi acum această fată spunea că era logodnica lui... Mai bine se 
făcea nevăzut, situaţia era încurcată rău. 

— E-n regulă, John, spuse el și întoarse mașina. 

— Așadar, începi din nou, spuse John, rece. 

— Credeam că te bucuri să mă vezi, m-ai chemat de atâtea 
ori... 

— E cine spune că e? întrebă în culmea surprizei doamna 
Parvue, privindu-și fiul. 

John încuviință, și doamna Parvue se întoarse spre Mary: 

— Atunci, tu cine eşti? 

— Mary Lonsdale. 

— Nu înţeleg... de ce ai zis că ești ea?... Lonsdale? E numele 
fetei care a zburat cu avionul... Jane mi-a spus tot timpul 
despre ea cât timp l-am așteptat pe Peter în oraș. Vrea cineva 
să-mi explice toate astea? 

Mary spuse calm: 

— John, cheam-o pe Marguerite înăuntru și eu îi voi explica 
totul mamei tale. 

După asta, o prinse cu afecţiune de umeri pe doamna 
Parvue şi o invită în camera ei. 

Doamna Parvue o ascultă pe Mary încremenită. 

Aceasta îi povesti totul, frământându-și batista în mâini și 
plângând cu lacrimi mari. 

— Asta e tot. Restul poveștii ţi-e cunoscută. 

— Nu l-ai întâlnit pe John niciodată înainte? 

— Nu. 

— N-am mai auzit niciodată ceva atât de incredibil, spuse 
doamna Parvue. Te-ai expus. Puteai fi în pericol. 

— Sunt o foarte bună cunoscătoare de oameni și în plus o 
am pe Fifi și mai am și o pușcă. 

— O pușcă? întrebă doamna Parvue, speriată și uluită. 

— Da, tata m-a învăţat să trag cu ani în urmă, pentru orice 
eventualitate. Vreau să te rog să mă ierți pentru cele 
întâmplate, înainte de a pleca. 

— Draga mea, eu trebuie să-ți cer să mă ierti, pentru ce ţi-a 
făcut Peter și pentru tot... Și când te gândești că John s-a putut 
logodi cu această gâsculiță, spuse ea, plângând indignată. Nu-l 
iubești pe John, nu? 

— Nu, îmi pare rău. 

— Nu va avea genul de fată pe care-l doresc eu, spuse 
plângând și mai tare doamna Parvue. Spune-mi, ești fata 
care...? 

— Da. 

Doamna Parvue o îmbrăţișă cu căldură. 

— Mulţumesc pentru tot, Mary. 

Nu vrei să vedem ce se întâmplă dincolo? Eu trebuie să 
Ştiu... 

— Tocmai îi spuneam că între noi nu mai poate fi nimic, 
comentă John văzând-o pe mama lui intrând. 

— Dar nu poate pleca în noaptea asta, răspunse doamna 
Parvue, care n-o vedea nici în ruptul capului pe această fată 
mulgând vacile. 

— O voi duce în oraș, de unde va pleca mâine dimineaţă, 
şopti John. 

— Eu oricum voi pleca, spuse Mary, intrând grăbită în 
camera ei, pentru a-și strânge bagajele. 

John o prinse în braţe și o sărută, iar sărutul lui nu mai avea 
nimic de frate sau de prieten: 
— Mulţumesc pentru tot ce ai făcut pentru mine. 


KKK 


Peter văzu maşina lui Mary parcată sub un copac, la 
marginea drumului. 

Opri grăbit alături şi coborî. Când se apropie de portiera 
mașinii ei, observă, rezemată de bancheta din spate, pușca. 

— Pot să intru? întrebă el uitându-se zâmbind când la fată 
când la armă. Mary era strânsă toată sub o pătură. 

— Peter, şopti Mary, surprinsă. 

— Da, sunt eu. 

— De ce m-ai căutat? 

— Ca să te duc înapoi la Swan Tops. 

— Cum? De ce?... Cum m-ai găsit? 

— Mama mi-a spus că ai luat-o în direcţia asta. Aventura s-a 
terminat. Te întorci cu mine. Ce faci Mary? De ce te ascunzi așa? 

— Pentru că sunt goală. 

— Vrei să spui că dormi goală în pustietatea asta? 

— Nu e igienic să dormi cu hainele cu care te îmbraci ziua. 

— Lasă acum astea, Mary. Ascultă-mă ce vreau să-ţi spun... 

Când am descoperit că sunt îndrăgostit de logodnica 
fratelui meu, pentru mine a fost o adevărată tragedie. 

— Oh, nu mai rezistă Mary, te iubesc Peter, dar am crezut că 
în momentul în care vei afla adevărul mă vei uri. 

— De-asta ai fugit? Oh, acum cred că pot să-ți spun că vreau 
să te căsătorești cu mine. Oh, Mary, ești singura mea dragoste. 
Te voi iubi până la moarte. 

— Da, te cred, Peter al meu... 

De pe perna ei preferată, Marea ducesă văzu cele două 
umbre unindu-se și devenind una. Își puse capul într-o parte ca 
să vadă mai bine și se întinse mulțumită. 


Sfârşit 


